Tourism ge kurimagah annaanee kon kahala badhaleh? | Mihaaru\nޚިޔާލު / ޓޫރިޒަމް\nޓޫރިޒަމްގެ ކުރިމަގަށް އަންނާނީ ކޮންކަހަލަ ބަދަލެއް؟\nރާއްޖެ އައި ޓޫރިސްޓުންތަކެއް އެއާޕޯޓްގައި: ކޮވިޑަށް ފަހު ރާއްޖޭގެ ޓޫރިޒަމް އަންނަނީ މަޑުމަޑުން ރަނގަޅުވަމުން -- ފައިލް ފޮޓޯ: މިހާރު\nޑރ. ހާރިސް މުހަންމަދު\n29 ޑިސެމްބަރ 2020 - 13:29\nކޮވިޑް-19 ގެ ސަބަބުން މުޅި ދުނިޔޭގެ ޓޫރިޒަމް މެދުކެނޑި، ދުނިޔޭގެ އިގްތިސާދަށް މިވަނީ އެތައް ޓްރިލިޔަން ޑޮލަރުގެ ގެއްލުމާ ކުރިމަތިލާން ޖެހިފަ އެވެ. ދުނިޔޭގެ ޓޫރިޒަމް ޖަމްއިއްޔާ، ޔޫއެންޑަބްލިއުޓީއޯ އިން ލަފާކުރާ ގޮތުގައި މި އަހަރު ނިމޭއިރު ދުނިޔޭގެ އިގްތިސާދަށް، މިދިޔަ އަހަރާ އަޅާބަލާއިރު ދެ ޓްރިލިޔަން ޑޮލަރު ގެއްލުންވެ، ދުނިޔޭގެ ޓޫރިޒަމް 72 ޕަސެންޓް ދަށަށް ދާނެ އެވެ. އެހެންކަމުން މި އަހަރު ނިމޭއިރު، ދުނިޔޭގެ ޓޫރިޒަމް ހުންނާނީ މީގެ 30 އަހަރު ކުރިން ހުރި މިންވަރަށް ފަހަތަށް ސޮއްސާލާފައި ކަމަށް ވަނީ ބެލެވިފަ އެވެ.\nމީގެ ސަބަބުން ރާއްޖެ ފަދަ، ޓޫރިޒަމްގެ އިގްތިސާދަށް ބަރޯސާވެފައިވާ ގައުމުތަކަށް ކުރާނެ އަސަރު ބޮޑުވާނެކަމީ ކަށަވަރު ކަމެކެވެ. މި އަހަރު މިހާތަނަށް 500،000 ޓޫރިސްޓުން ރާއްޖެ ޒިޔާރަތް ކޮށްފައި ވިޔަސް، އަހަރު ނިމޭއިރު ރާއްޖެ އަށް ޒިޔާރަތްކުރާ ޓޫރިސްޓުންގެ އަދަދު ހުންނާނީ 600،000 އަށްވުރެ ދަށުގައި ކަމަށް ބެލެވޭއިރު، އެއީ ގާތްގަނޑަކަށް 67 ޕަސެންޓްގެ ދަށްވުމެކެވެ.\nކޮންމެއަކަސް، އަވަސް ކުރިމަގެއްގައި ކޮވިޑްގެ ވެކްސިން އާއްމުކޮށް ދުނިޔޭގެ ގައުމުތަކުން ލިބެން ފަށާނެ ކަމަށް ބެލެވޭއިރު، ކުރިމަގުގައި ދަތުރުފަތުރު ކުރާނެ މީހުންގެ އަދަދު ގިނަވާނެ ކަމަށް މިހާރުވަނީ ބެލެވެން ފަށައިފަ އެވެ. ގައުމުތަކުގެ އެތެރޭގެ ދަތުރުފަތުރު ފުރަތަމަ އިތުރުވާނެ ކަމަށް ބެލެވުނަސް އިސާހިތަކު ގައުމުން ބޭރަށް ކުރާ ދަތުރުތައް އިތުރު ވެގެންދާނެ ކަމަށް ބެލެވެއެވެ. އެހެނަސް ގައުމުން ބޭރަށް ދަތުރުކުރާނެ މިންވަރާއި، ކުރާނެ މިސްރާބު ބިނާ ވާނީ އެތައް ކަމެއްގެ މައްޗަށް ކަން ކަށަވަރެވެ.\nރާއްޖެ އައި ޓޫރިސްޓުންތަކެއް އެއާޕޯޓްގައި: އަވަހަށް ބޯޑަރު ހުޅުވާލުމަކީ ނަސީބެއް -- ފައިލް ފޮޓޯ: މިހާރު\nމިހާރު ރާއްޖެ އަންނަ ޓޫރިސްޓުންގެ އަދަދު ގިނަވުމުގައި ވެސް ސަބަބުތަކެއް ހިމެނެއެވެ. ޓޫރިސްޓުންގެ ތެރޭގައި މަގްބޫލު އެތައް މަންޒިލެއް އަދިވެސް އޮތީ ކަރަންޓީނުގަ އެވެ. ޚާއްސަކޮށް ޔޫރަޕުގެ ގިނަ ގައުމުތަކާއި، ޗައިނާ އާއި އެމެރިކާ އާއި ތައިލެންޑް ފަދަ ގައުމުތަކެވެ. ރާއްޖެ އަށް މި ވަގުތު އެންމެ ގިނަމީހުން އަންނަ ރަޝިޔާއިން މި އަހަރު މެދުތެރޭގައި ވަރަށްގިނަ އަދަދެއްގެ މީހުން ތުރުކީ އަށް ދަތުރުކުރި އެވެ. އެކަމަކު މާގިނަ ދުވަހެއްނުވެ ތުރުކީގައި ކޮވިޑް-19 ވައިރަސް ހަލުވިކަމާ އެކު ފެތުރެންފެށުން ވެގެންދިޔައީ ރާއްޖޭގެ ނަސީބަކަށެވެ.\nމެދުއިރުމަތީގެ ގައުމުތަކުގެ ތެރެއިން ގިނަ ގައުމުތަކުގެ މީހުންނަކީ ޔޫރަޕަށާއި އެމެރިކާގެ ގައުމުތަކަށް ވަރަށް ގިނައިން ދަތުރުކުރާ ބައެކެވެ. ޕެރިހާއި ލަންޑަނާއި ނިއުޔޯކާއި ސިންގަޕޫރާއި ބެންކޮކް ފަދަ މަންޒިލްތަކުގެ ބޯޑަރުތައް ބަންދު ކުރެވިފައިވުން އެއީ ވެސް ރާއްޖޭގެ ނަސީބެވެ. މި ވަގުތަކީ ޔޫރަޕުގެ ފިނިމޫސުމަށް ވުމުން، އެހެން އަހަރުތަކެކޭ ވެސް އެއްގޮތަށް ޔޫރަޕުގެ ފިނި ސަރަހައްދުތަކުން ދުނިޔޭގެ ހޫނު ސަރަހައްދުތަކަށް މީހުން ދަތުރުކުރުމަކީ އާދައެކެވެ. މި ވަގުތު އޭޝިޔާ ސަރަހައްދުގެ ގިނަ ގައުމުތަކުގެ ބޯޑަރު ބަންދުކޮށްފއި އޮތުމަކީ ވެސް ރާއްޖޭގެ ނަސީބެވެ.\nމިއިން އެއްވެސް ކަމަކީ، ރާއްޖޭގެ އިޚުތިޔާރާއި ބާރުން ފުރިހަމަވީ ކަންކަމަށް ނުވިޔަސް، ބޯޑަރު ހުޅުވާލުމަކީ ރާއްޖެއިން ކުރި ރަނގަޅު ކަމެކެވެ. އެހެނަސް ކުރިމަގުގައި މިފަދަ ރަނގަޅު ނަސީބު އަބަދު 'ލައްވާލާނެ' ކަމަކަށް ނުބެލެވެ އެވެ. ކޮވިޑްގެ ވެކްސިނާ އެކު ދުނިޔޭގެ ގައުމުތަކުގެ ބޯޑަރުތައް ހުޅުވާލުމުން، ޓޫރިޒަމަށް ބަރޯސާވާ ހުރިހާ ގައުމަކުން، ދުނިޔޭގެ ބޮޑެތި އައުޓްބައުންޑް މާކެޓްތަކުން އެ ގައުމުތަކަށް ދާ މީހުން އިތުރުކުރުމަށް 'އެގްރެސިވް' މާކެޓިން ކެމްޕެއިންތައް ހިންގާނެކަމީ ކަށަވަރު ކަމެކެވެ.\nމިފަދަ ކޮންމެ މާކެޓިން ހަރަކާތަކުން ނަތީޖާ ފެންނަން ތިންމަހާ ބާރަމަހާ ދެމެދުގެ މުއްދަތެއް ނަގާނެ ކަމަށް ބެލެވޭއިރު، މިހާރު ނުކުރާ މާކެޓިން ކެމްޕެއިނަކުން މިއަންނަ އަހަރު އެޕްރީލް މަހުން ފެށިގެން އަސަރެއް ކުރާނެ ހެއްޔެވެ؟ މާޗު މަހުން ފެށިގެން ޔޫރަޕުގެ ފިނިމޫސުން ނިމުމަކަށް ދާއިރު އެ ސަރަހައްދުން މި ސަރަހައްދަށް ދަތުރުފަތުރު ކުރާމީހުން އިންތިހާ އަށް މަދުވާކަމީ އެންމެން ދަންނަ ހަގީގަތެކެވެ.\nއެއާޕޯޓުގެ ރެޕުން ގެސްޓުންނަށް މަރުހަބާ ކިޔަނީ: ދުނިޔޭގެ ޓޫރިޒަމަށް މި އަހަރު ވަރަށް ބޮޑު ގެއްލުމެއް ލިބޭނެ--. ފޮޓޯ: ނިޝާން އަލީ/ މިހާރު\nޔޫރަޕުގެ ހޫނު މޫސުމުގައި، ފަހަކަން އައިސް ރާއްޖޭގެ ހިތްގައިމު މާހައުލު ފަޅުފިލުވައިދެނީ އިރުމަތީ ގައުމުތަކަށް ނިސްބަތްވާ ޓޫރިސްޓުންނެވެ. މިއީ، ރާއްޖެ އެކަނިކުރާ ތަޖުރިބާއެއް ނޫނުވެ. މިއީ މުޅި ދުނިޔެ މިހާރު ތަޖްރިބާ ކުރަމުން އަންނަ ޓްރެންޑެކެވެ. އެހެންކަމުން ދުނިޔޭގެ އެންމެ ބޮޑު އައުޓްބައުންޑް މާކެޓް ކަމަށްވާ ޗައިނާގެ ޓޫރިސްޓުންގެ ސަމާލުކަން ހޯދުމަށް، ދުނިޔޭގެ ކުދި ބޮޑު ހުރިހާ ގައުމަކުންހެން މަސައްކަތް ކުރެއެވެ.\nމިފަދަ ސަބަބުތަކާ ހެދި ދުނިޔޭގެ ބައެއް ބޮޑެތި ވިޔަފާރި ބްރޭންޑްތަކުން ޗައިނާގެ ޓޫރިސްޓުންގެ ސަމާލުކަން ހޯދުމަށް ކުރާ ހޭދަ ބޮޑުކުރާއިރު، އަނެއްބައި ބްރޭންޑްތަކުން ޗައިނާގައި ކުރާ އިންވެސްޓްމަންޓްތައް ވެސް އަންނަނީ އިތުރު ކުރަމުންނެވެ. ދުނިޔޭގެ ލަގްޒަރީ ބްރޭންޑެއް ކަމަށްވާ 'ހިލްޓަން' ބްރޭންޑްގެ ކުޑައިގެ ދަށުގައި ހިމެނޭ ހުރިހާ ސަބްބްރޭންޑްތަކަކުން މިހާރު ވެސް 300 ހޮޓާ ޗައިނާގައި ހިންގަމުން އަންނައިރު 2025 ވަނަ އަހަރުގެ ނިޔަލަށް އެކު ޖުމްލަ 1000 ހޮޓާ ޗައިނާގައި އަޅައި ހިންގުމަށް ދަނީ މަސައްކަތް ކުރަމުންނެވެ. މި އިންވެސްޓްމަންޓްތަކުން ޗައިނާގައި އެކަނި 50 މިލިޔަން 'ރޯޔަލްޓީ' ކަސްޓަމަރުން އުފެދޭނެ ކަމަށް އެ ބްރޭންޑުން ދެކެއެވެ.\nމިކަހަލަ ބްރޭންޑްތަކުގެ މިފަދަ އިންވެސްޓްމެންޓްތައް އަމާޒުކުރަނީ ޑޮމެސްޓިކް އަދި އިންޓަނޭޝަނަލް ޓްރެވަލް ޓްރެންޑްތަކަށް ބަލައިގެން މިވަރުގެ ޕޮޓެންޝަލް އެހެން މާކެޓެއް ދުނިޔޭގައި މިވަގުތު ފެންނަން ނެތުމުން ކަމަށް ބެލެވެއެވެ. އެމެރިކާ އާއި ޔޫރަޕާއި ރަޝިޔާ އަދި އޮސްޓްރޭލިޔާ ފަދަ ގައުމުތަކުން ވެސް ޗައިނާގެ ޓޫރިސްޓުން އެ ގައުމުތަކަށް ދަތުރުކުރާ މިންވަރު އިތުރުކުރުމަށް ގިނަގުނަ ހޭދަތައް ދަނީ ކުރަމުންނެވެ.\nކޮންމެއަކަސް، ކުރިމަގުގައި ރާއްޖެ އަށް ޒިޔާރަތްކުރާ މީހުންގެ ނިސްބަތް އިތުރުވާނީ، ވާދަވެރި ޓޫރިޒަމް މަންޒިލްތަކުން ކުރާނެ މާކެޓިން ކެމްޕެއިންތަކަށް ވުރެ ވަރުގަދަ، ހަރުދަނާ، އިފެކްޓިވް ޑެސްޓިނޭޝަން މާކެޓިން ކެމްޕެއިންތަކެއް ރާއްޖެ އަށް ކުރެވިގެންނެވެ. ދުނިޔޭގެ ބޮޑެތި ހުރިހާ ބްރޭންޑެއް ހެން ރާއްޖޭގައި އިންވެސްޓް ކޮށްފައި ވިޔަސް، ޗުއްޓީ އަށް ދާން ޓޫރިސްޓުން ފުރަތަމަ ޚިޔާރުކުރަނީ ޓޫރިޒަމް މަންޒިލެވެ. ޑެސްޓިނޭޝަނެވެ. ތިބޭނެ ތަނަކާއި، ބޭނުންވާ ޚިދުމަތުގެ ފެންވަރާއި، ޚަރަދުކުރާނެ މިންވަރު ނިންމަނީ އޭގެ ފަހުންނެވެ.\nކުރިމަގުގައި ރާއްޖެ އަށް ޒިޔާރަތްކުރާ މީހުންގެ ނިސްބަތް އިތުރުވާނީ، ވާދަވެރި ޓޫރިޒަމް މަންޒިލްތަކުން ކުރާނެ މާކެޓިން ކެމްޕެއިންތަކަށް ވުރެ ވަރުގަދަ، ހަރުދަނާ، އިފެކްޓިވް ޑެސްޓިނޭޝަން މާކެޓިން ކެމްޕެއިންތަކެއް ރާއްޖެ އަށް ކުރެވިގެން\nއެހެންކަމުން ޓޫރިޒަމްގެ އެކި މޫސުންތަކަށް ރިއާޔަތްކޮށް އެ މޫސުމަކާ ގުޅޭ ޓޫރިޒަމް ނިސްބަތްވާ ގައުމުތަކުގެ ޓޫރިސްޓުންގެ އިތުބާރު ހޯދިގެން މެނުވީ، ކުރިމަގުގައި އެކަށޭނަ ކުރިއެރުމެއް ލިބިދާނެ ކަމަށް ނުބެލެވެއެވެ. ކުރާކަމެއް ރަނގަޅު ވަގުތުގައި ރަނގަޅު ގޮތުގައި ރަނގަޅު ތަނުގައި ކުރެވިގެން މެނުވީ ރަނގަޅު ނަތީޖާ ފެންނާނެ ކަމަށް ނުބެލެވެއެވެ. ކުރިމަގުގައި ދުނިޔޭގެ މާކެޓުގައި ރާއްޖޭގެ 'ކޮމްޕެޓިޓިވްނަސް' ނުހިފެހެއްޓި، ހުސްއެކަނި ކުރެވޭ އުމްމީދަކުން ފަތުރުވެރިކަމަށް 'ބޫމެއް' އަތުވެދާނެ ކަމަކަށް ނުބެލެވެއެވެ.\nއެޑިޓަރުގެ ނޯޓް: ޑރ. ހާރިސް މުހަންމަދަކީ އެމްއެމްޕީއާރުސީގެ ކުރީގެ މެނެޖިން ޑިރެކްޓަރެވެ. އޭނާ ވަނީ ބިޒްނަސް އެޑްމިނިސްޓްރޭޝަން އިން މާކެޓިން އިން ޕީއެޗްޑީ ހައްދަވައިފަ އެވެ.\nއިގްތިސާދު ޓޫރިޒަމް އެމްއެމްޕީއާރުސީ\nއަސްލު ހަޤީޤަތުގަ ޓުއަރިޒަމުން ރާއްޖެއަށް ލިބޭ ވާ ފައިދާ އެއް ނުލިބޭ! މިހެން ބުނަން ޖެހެނީ އަހަރުމެންނަށް އިގްތިސާދު ކުރިއަރުވާ ތަރައްގީ ކޮށް ސިންދަފާތު ކުރުމަށް އަމިއްލައަށް ކުރެވޭ އެއްވެސް ކަމެއް ނުފެންނާތީ! ކޮންމެވެސް ގައުމެއްގެ މާލީ އެހީތެރިކަމަށް އަބަދުމެ އެެދެންޖެހޭތީ! ހަގީގަތުގައި، މިހާރު އަހަރުމެން ވަރުގެ އިގްތިސާދެއް އޮންނަ ބަޔަކަށް ކޮންމެހެނަކުން ނުޖެހޭނެ ސަލާން ޖަހައިގެން ކަންކަން ކުރާކަަށް! އެހެންވީމަ މި ބުނީ އޭގެ ފައިދާ އެއް ނުކުރެއޭ!\nރަނގަޅު ވާހަކައެއް. ހަގީގަތުގައި ޓޫރިސްޓް އެނދުތައް ވިއްކައިގެން ލިބޭ ޑޮލަރުތައް ގިނަފަހަރަށް ރާއްޖެއަށް ނުވަދޭ. ދުނިޔޭގެ އެހެން ގައުމުތަކުގައި އެގައުމެއްގައި ކުރެވޭ ވިޔަފާރިން ލިބޭ ބޭރުފައިސާ އެގައުމެއްގެ ބޭންކިން ނިޒާމަށް ވަންނަންޖެހޭ. އަދި ބައެއް ގައުމުތަކުގައި އެފައިސާ ވަކި މުއްދަތަކައް އެގައުމެއްގައި ބެހެއްޓުމާއި އެއިގެން ބައެއް އެގައުމުން މާރުކުރަންޖެހޭ ފަދަ މަނިޓަރީ އުސޫލުތައް ހުރޭ. މިއީ އުސޫލެއް ހަމައެއް ލަމައެއް އޮންނަ ތަނެއް ނޫން.\nމުޅިން ރަނގަޅު. ޓޫރިޒަމަށް ބައިގަރުނު ވީއިރު އަވަށްޓެރި ގައުމުތަކާއި އަޅައިބަލާއިރު މިގައުމުގެ މައި އެއާޕޯޓު ހީވަނީ އާސާރީތަނެއް ހެން. ޓޫރިޒަމުން ލިބޭ އާމްދަނީ ގައުމަށް ވަންނާނެ، އަދި ގައުމުގައި ހިފެހެއްޓޭނެ ވަށާޖެހޭ ސިޔާސަތުތަކެއް ނެތް. 18 އަހަރު ނުވިޔަސް ޑިގްރީއެއް އޮންނަ ކޮންމެ މީހަކު ގައުމުގެ މުހިއްމު މުވައްސަސާތަކުގެ ވެރިންނަށް އައްޔަން އެބަކުރޭ. އެހެން ގައުމުތަކުގައި އެފަދަ މަގާމެއް ލިބޭނީ އާންމު ވަޒީފާތަކުން ރިޓަޔާކުރާ އުމުރަށް ދިޔައިމަ.\nވަރަށް ރަގަޅު ލިޔުމެއް. ރާއްޖެއިން މި ވަގުތު އެނދުތައްވެސް ވިއްކަމުން ދަނީ ވަރަށް ބޮޑު ޑިސްކައުންޓަކާއެކުވާކަމީވެސް ގެސްޓުން އިތުރުވާ ސަބަބެކެވެ. ރާއްޖޭގެ ޓޫރިޒަމްގެ ކުރިމަގު އުޖާލާކުރަން ބޭނުންނަމަ ރަގަޅު މާރކެޓިން ސްޓެޓްރަޖީއެއް އިންޕްލިމެންޓް ކުރަންޖެއެވެ.\nއަބަދު ޓުއަރިޒަމަށް ބަރޯސާ ވުމުގެ ވިސްނުމަކީ ގޯސް ވިސްނުމެއް. އެއީ އެންމެ ނާޒުކު އިގްތިސޯދު. ރާއްޖެވީ އެހެން ދިމާއަކަށް މިސްރާބު އަނބުރާލާ އަވަސް ފުރުޞަތެއްގައި އެހެން ސިނާއަތެއް ކުރިއަރުވަން.


ހުކުމެއް ނެރުނަސް ރައީސް ނަޝީދުގެ ކެނޑިޑޭސީ ދުއްވައެއް ނުލެވޭނެ – Maldivian Democratic Party\n05 މާޗް 2015\nހުކުމެއް ނެރުނަސް ރައީސް ނަޝީދުގެ ކެނޑިޑޭސީ ދުއްވައެއް ނުލެވޭނެ\nރައީސް ނަޝީދުގެ މައްޗަށް މިހާރު ކުރެވުމުންދާ ޝަރީއަތަކީ އިންސާފްވެރި ޝަރީއަތެއްކަމަށް ރައްޔިތުން ގަބޫލުނުކުރާކަމަށާއި ރައީސް މުހައްމަދު ނަޝީދުގެ މައްޗަށް ދައުލަތުން އުފުލާފައިވާ ޓެރަރިޒަމްގެ ދައުވާއާއި ގުޅިގެން ހުކުމް ކުރިނަމަވެސް އެމަނިކުފާނުގެ ކެނޑިޑޭސީ ބާތިލު ނުކުރެވޭނެކަމަށް އެމްޑީޕީގެ ޗެއާޕާސަން އަލީ ވަހީދު ވިދާޅުވެއްޖެއެވެ.\nމިވަގުތު އެބޭފުޅުން ހުކުމެއް ނެރެގެން ކެނޑިޑޭސީ ދުއްވާލިނަމަވެސް، އަޅުގަނޑުމެން އެމްޑީޕީން ގަބޫލެއް ނުކުރަން ރައީސްގެ ކެނޑިޑޭސީ ގެއްލޭނެކަމަކަށް ނުވަތަ ގެއްލިއްޖެކަމަކަށްވެސް. އެނގިވަޑައިގަންނަވާނެ ކޯޓުތަކުން ނިންމާ ނިންމުތައް ރިވިއުވެސް ކުރެވޭ” އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ އެމްޑީޕީން މިވަގުތު ކުރަމުންދާ އެންމެ މުހިންމު މަސައްކަތަކީ އަނިޔާވެރިކަމުން ރައީސް ނަޝީދު މިނިވަންކުރުން ކަމަށެވެ. އަދި އެކަމުގައި ޕާޓީގެ މެންބަރުންނަށް ބައިވެރިވެވެން އޮތް މިންވަރަކުން ބައިވެރިވުމަށްވެސް އަލީ ވަހީދު ގޮވާލެއްވިއެވެ.


STELCO gai thamreenu hoadhumuge furusathu9zuvaanakah | Mihaaru\nސްޓެލްކޯގައި ތަމްރީނު ހޯދުމުގެ ފުރުސަތު ނުވަ ޒުވާނަކަށް\nސްޓެލްކޯ އެޕްރެންޓިސްޝިޕް ޕްރޮގްރާމުގެ ބައިވެރިން-- ފޮޓޯ: ސްޓެލްކޯ\n19 ޖުލައި 2020 - 20:16\nމަސައްކަތުގެ ދާއިރާގައި ތަމްރީނު ހޯދައި ދިނުމުގެ ގޮތުން ސްޓެލްކޯ އިން ކުރިއަށް ގެންދާ އެޕްރެންޓިސްޝިޕް ޕްރޮގްރާމުން ނުވަ ޒުވާނަކަށް މި އަހަރު ފުރުސަތު ދީފި އެވެ.\nއެ ކުންފުނީގައި މިއަދު ބޭއްވި ރަސްމިއްޔާތެއްގައި، ފަސް މަސް ދުވަހުގެ މި ޕްރޮގްރާމް ފައްޓަވައިދެއްވީ މެނޭޖިން ޑިރެކްޓަރު ހަސަން މުޣުނީ އެވެ.\nސްޓެލްކޯ އިން ބުނީ، އިންޖިނިއަރިން އާއި ވިޔަފާރީގެ ދާއިރާ އިން ކުރިއަށް ދިއުމަށް ހުޅުވައިލި ފުރުސަތުގައި ގިނަ އަދަދެއްގެ ޒުވާނުން ތަމްރީނު ހޯދުމަށް ކުރިމަތިލި ކަމަށެވެ. ނަމަވެސް އެ ޕްރޮގްރާމަށް ހޮވާފައި ވަނީ ކުރިމަތިލި މީހުންގެ ތެރެއިން ޝަރުތު ހަމަވާ އަދި ސްޓެލްކޯގައި މަސައްކަތް ކުރަން ޝައުގުވެރިކަން ހުރި މީހުން ކަމަށް އެ ކުންފުނިން ބުންޏެވެ.\nސްޓެލްކޯ އެޕްރެންޓިސްޝިޕް ޕްރޮގްރާމުގެ ބައިވެރިއެއް-- ފޮޓޯ: ސްޓެލްކޯ\nމިއަދުގެ ރަސްމިއްޔާތުގައި މުޣުނީ ވިދާޅުވި ގޮތުގައި، ތައުލީމު ލިބިފައިވީ ނަމަވެސް އަމިއްލަ ދިރިއުޅުމެއް ބިނާކުރަން ތަޖުރިބާ އަކީ މުހިންމު އެއްޗެކެވެ. ގިނަ ބައެއްގެ ތެރެއިން އެ ފުރުސަތު ލިބުނީތީ ކާމިޔާބު މީހަކަށް ވުމަށްޓަކައި ގަދައަޅައި މަސައްކަތް ކުރުމަށް އެޕްރެންޓިސްޝިޕްގެ ބައިވެރިންނަށް އޭނާ އިލްތިމާސް ކުރެއްވި އެވެ.\n"މިއަދު މި ފުރުސަތު ލިބުނު ޒުވާނުން ވިސްނަންވީ ކަމަކީ ތައުލީމުން އެކަނި ދިރިއުޅުމުގެ ކާމިޔާބީއެއް ހާސިލް ނުވާނެކަން. އެކަމަށް ބޭނުންވާ ތަޖުރިބާ މިތަނުގެ ވެރިންގެ ކިބައިން ތިޔަ ޒުވާނުންނަށް ލިބުމުގެ ފުރުސަތު މިއަދު މި ހުޅުވިގެންދިޔައީ،" މުޢުނީ ވިދާޅުވި އެވެ.\nއޭނާ ވަނީ މިދިޔަ އަހަރުގެ އެންމެ ރަނގަޅު ކުންފުންޏަކަށް ސްޓެލްކޯ ހޮވިފައިވާކަން ފާހަގަ ކުރައްވައި، ރައްޔިތުންނާ ސީދާ ގުޅުން ހުރި އެފަދަ ތަނެއްގައި މަސައްކަތް ކުރަން ލިބުނު ފުރުސަތުގެ ބޭނުން އެންމެ ހެޔޮގޮތުގައި ހިފުމަށް ވެސް އެދިވަޑައިގެންފަ އެވެ.\nސްޓެލްކޯގެ އެޕްރެންޓިސްޝިޕް ޕްރޮގްރާމްގައި، އެ ކުންފުނީގައި ތަޖުރިބާ ހޯދާ ކޮންމެ މީހަކަށް މަހަކު 3،000ރ. ގެ އެލަވެންސެއް ލިބޭނެ އެވެ. މި ޕްރޮގްރާމު ނިމުމުން، އެންމެ ރަނގަޅަށް މަސައްކަތް ކުރާ މީހުންނަށް އެ ކުންފުނިން ވަޒީފާގެ ފުރުސަތު ވެސް ދޭނެ އެވެ.\nސްޓެލްކޯ ޒުވާނުން ހަސަން މުގްނީ، އެމްޑީ (ސްޓެލްކޯ)\nނުވަމީހުން ތަމްރީނު ކުރާ ކޮންމެ ފަހަރަކު އެއެންމެންނަށް ވަޒީފާ މަޖުބޫރު ވަންޏާ ދެން ސަލާމަތެއް ނެތެެއްނުން. ތަނުގަ ތިބި ތަޖުތިބާ ތިބި މީހުން ވަކިކޮށް އެމީހުން ވައްދާކަށް ނުންޖެހޭނީ. އަދި ކޮބާ ސްޓެލްކޯއަށް ވެސް ނުކަތާނެ ނުން ތިމީހުން. ކުންފުންޏަށް ބޭނުން ވާވަރަށް މީހުން ވައްދާނީ. ތަމްރީން ކުރަނީ ވަޒީފާދޭކަށް ނޫން ވަޒީފާ އަށް އެހެން ތަނަކަށް ވިޔަސް ވަންނަން މަގުފަހިވާނެތީ. އަމިއްލައަށް އެއްޗެއް އެނގިދާނެތީ\nކުރިންތަމުރީންވި ކުދިންނަށް ވަޒީފާ ނުދެނީ އެއީ ޔާމީނުގެ ވެރިކަމުގައި ތަމުރީނުވި ކުދިންވީމައި ރީނދޫ ކުދިންނަށް ނުވާތީ....\n2018 ގައި ތިޔަޕްރޮދގްރާމް ފުރިހަމަކުރި ކުދިންނަށް އަދިވެސް ވަޒީފާ ނުލިބި އެބަތިބި. އަނެއްކާ އަނެއްއޮޅުވާލުން.\nޔާމިން ގެ ފެށުމެއް ކާމިޔާބަށް އެދެން


Hisaan Bilu- Fithaalanee nubai batanakah!\nމެންބަރު ހިސާން ހުސައިން: އޭނާގެ ބިލުގެ މައްސަލަ ވަނީ ބޮޑުވެފައި\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް އިތުރު މާއްދާތަކެއް އިތުރު ކުރުމަށް ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ހިސާން ހުސައިން ވަނީ ބިލެއް ހުށައަޅުއްވާފަ އެވެ. އެއީ ސަރުކާރުގެ ބިލެކެވެ. މިހާރު "ހިސާން ބިލު" ގެ ގޮތު މަޝްހޫރުވެފައިވާ ބިލްގައި އާންމު ތަނެއްގައި ވަކި މީހަކަށް ނިސްބަތްކޮށް އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާމެދު ނަފުރަތު އުފެއްދުން އުފެއްދުން ކުށަކަށް ހަދަން ވަނީ ހުށަހަޅާފަ އެވެ.\nހިސާންގެ މި އިސްލާހާ މެދު އަދި ބައެއް މާއްދާތަކުގައި ބޭނުން ކޮށްފައިވާ އިބާރާތާއި އެ މާއްދާ ތަރުޖަމާ ކުރެވޭ ގޮތް ވަރަށް ފުޅާކޮށް އޮތުމަކީ ދީނީ އިލްމުވެރިންނާއި ދިވެހި ރައްޔިތުންގެ ވަރަށް ބޮޑު ކަންބޮޑުވުމެކެވެ. އެހެން ކަމުން އިސްލާހު ހުށައެޅި ހަގީގީ މަގުސަދާމެދު އެތައް ބަޔަކު މިހާރު ދަނީ ސުވާލު އުފައްދަމުންނެވެ. އެ ސުވާލުތައް ކުރަމުންނެވެ.\nހިސާން ހުސެއިން: އޭނާ ހުށައެޅުއްވި އިސްލާހުތަކާމެދު ބޮޑު ބަހުސެއް އެބައޮތް\nމުސްލިމަކަށް ނިސްބަތްކޮށް ކާފަރޭ ބުނުމަކީ އެއްވެސް މީހަކު ކޮށްގެން ވާނެ ކަމެއް ނޫނެވެ؛ އެކަން ކަނޑައަޅާ އެކަކު އަނެއް ކަކަށް ނިސްބަތް ކުރުމުގެ ފުރުސަތު އޮވެގެން ވެސް ނުވާނެ އެެވެ. އެހެންވީމަ ހިސާން ހުށައެޅުއްވި އިސްލާހުތަކުގެ ތެރެއިން ބައެއް އިސްލާހުތައް ރަނގަޅެވެ. ނަމަވެސް ކަންބޮޑުވުން އޮތީ މި އިސްލާހުތަކުގައި ސާފުކޮށް އެކަންކަން ނެތީމަ އެވެ. ވަަރަށް ފުޅާކޮށް އަދި ގާނޫނު މާނަ ކުރަން ބޭނުންވާ ބަޔަކު ބޭނުން ގޮތަކަށް މާނަ ކުރުމުގެ ފުރުސަތު ދީފައި އޮތީ އެވެ.\nނަފުރަތުގެ އަމަލު ހިންގުން މި ބާބުގެ ކުށް ކަނޑައެޅުމުން ބަޔާން ކޮށްފައިވާ 24 ވަަނަ މާއްދާގެ އަކުރު (ހ) ގެ ފުރަތަމަ ނަންބަރުގައި ބުނެފައިވާ އޮންނަނީ އާންމު ތަނެއްގައި ވަކި މީހަކީ އިސްލާމްދީނާއި ހިލާފަށް އުޅޭ ނުވަތަ އިސްލާމްދީނާ ދެކޮޅު މީހެއް ކަމުގައި ތުހުމަތު ކުރުމެވެ. އެ މާއްދާގައި ބުނާ ގޮތުން އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ ދެކޮޅު މީހަކާ ދިމާއަށް ވެސް އެހެން ބުނުމަކީ ކުށަކަށް ވާނެ އެވެ.\nހިސާންގެ އިސްލާހުގައި ހިމެނޭ އެ މާއްދާ ރައްޔިތުންގެ މަޖިލީހުގެ ބައެއް މެންބަރުން ވެސް ވަނީ ފާހަގަ ކުރައްވާފައެވެ. ވިލިމާލެ ދާއިރާގެ މެންބަރު އަހުމަދު އުޝާމް އާއި ކެންދޫ ދާއިރާގެ މެންބަރު އަލީ ހުސައިން ވެސް ކަންބޮޑުވުން ފާޅުކުރީ އެ މާއްދާ އެހެން އޮވެގެނެވެ.\nމެންބަރު އުޝާމް ވިދާޅުވި ގޮތުގައި ބިލު މިހާރު ޑްރާފްޓްކޮށްފައި އޮތްގޮތަށް ފާސް ކޮށްފިނަމަ ކަންކަން ވަރަށް ފުޅާކޮށް މާނަ ކުރުމުގެ ފުރުސަތު އޮންނާނެ އެވެ. ސީދާ އިސްލާމްދީނާ ދެކޮޅު މީހަކަށް ނިސްބަތްކޮށް އެއީ އެފަދަ މީހެއް ކަމަށް ބުނުމުން ސަތޭކަ ޕަސެންޓް މުސްލިމް ދިވެހި ރާއްޖޭގައި ކުށްވެރިވާނެ އެވެ.\n"މި ބިލު މިހާރު ޑްރާފްޓްކޮށްފައި އޮތް ގޮތަށް ފާސް ކުުރުމަށް ތާއީދެއް ނުކުރެވޭ. ބިލް މިހާރު އޮތް ގޮތަށް ފާސް ވެއްޖެނަމަ ނަތަންޔާހު [އިޒްރާއީލުގެ ހަރުކަށި ޔަހޫދީ ބޮޑުވަޒީރު] އަކީ އިސްލާމްދީނާ ދެކޮޅު މީހެއް ކަމަށް ބުނުން ވެސް ކުށަކަށް ވެދާނެ،" ޑެޕިއުޓީ އޭޖީކަން ވެސް ކުރެއްވި އުޝާމް ވިދާޅުވި އެވެ.\nއޭނާ އެހެން ފާހަގަ ކުރެއްވިއިރު ކުށް ކަނޑައެޅުމުގެ ބައިބައި ދެން ތަރުތީބު ވެގެން އަންނަ މާއްދާތައް އިބާރާތް ކޮށްފައިވާ ގޮތް ތަފާތެވެ. އެއް މާއްދާއެއްގައި އާންމު ތަނެއްގައި މުސްލިމަކު ކާފަރެއްގެ ގޮތުގަައި ސިފަ ކުރުން ނުވަތަ ސިފަ ކުރުމުގައި ބައިވެރިވުން އޮތް އިރު އަނެއް މާއްދާގައި އާންމު ތަނެއްގައި މުސްލިމަކަށް ކާފަރެއް ކަމުގައި ތުހުމަތު ކުރުން އެހެން ބަޔާން ކޮށްފައި ވެއެވެ.\nސުވާލަކީ ކުރީން ބަޔާންކުރި މާއްދާގައި އާންމު ތަނެއްްގައި ވަކި މީހަކީ އިސްލާމްދީނާ ހިލާފަށް އުޅޭ ނުވަތަ އިސްލާމްދީނާ ދެކޮޅު މީހެއް ކަމުގައި ތުހުމަތު ކުރުން މިހެން ލިޔެފައި ވަނީ ކޮން ކަމަކަށް ނުވަތަ ކޮން ބަޔަކަށް ފުރުސަތު ދޭން ހެއްޔެވެ؟ އެ މާއްދާގައި މުސްލިމެއްގެ ވާހަކަ ނެތީ ކީއްވެ ހެއްޔެވެ؟\nމެންބަރު އަލީ ހުސައިން ވިދާޅުވި ގޮތުގައި އިސްލާމްދީނަށް މަލާމަތްކޮށް ހަޖޫ ޖަހައި ފުރައްސާރަ ކުރާ މީހަކަށް އެއީ އިސްލާމްދީނާ ދެކޮޅު މީހެކޭ ބުނެވޭނެ އެވެ. އަދި އެފަދަ ބަހެއް ބުނެގެން ޖިނާއީ ކުށެއް ކުރި ކަމަށް ވެގެން ނުވާނެ އެވެ. އަލީ ވެސް ފާހަގަ ކުރެއްވީ އުޝާމް ވިދާޅުވި ގޮތަށް ހިސާންގެ އިސްލާހުގެ އިބާރާތް އޮތްގޮތާއި އެ އިބާރާތް މާނަ ކުރުމަށް އޮތް ފުޅާ ގޮތެވެ.\n"އިސްލާމްދީނަށް މަލާމާތްކޮށް ހަޖޫޖަހާ ފުރައްސާރަ ކުރާ މީހަކާ ދިމާލަށް ތިޔައީ އިސްލާމްދީނާއި ދެކޮޅު މީހެކޭ ބުނުމަކީ ޖިނާއީ ކުށަކަށް ވެގެން ނުވާނެ،" މިހާރު އޮތް ގޮތަށް އެ އިސްލާހަށް ތާއީދު ނުކުރައްވާނެ ކަން ހާމަ ކުރައްވާ އަލީ ވިދާޅުވި އެވެ.\nމި މައްސަލާގައި އެންްމެ ބޮޑަށް ކަންބޮޑުވުން ފާޅުކުރަނީ ދީނީ އިލްމުވެރިންނެވެ. އިލްމުވެރިންގެ ނަޒަރުގައި މިއީ އަޑީގައި ވަރަށް ނުބައި ރޭވުމަކާއި ނުބައި ނިޔަތެއް އޮތް އިސްލާހެކެވެ.\nދީނީ އިލްމުވެރިޔާ ޝައިހް އަލީ ޒާހިރު ބިން ސައީދު ވިދާޅުވި ގޮތުގައި މި އިސްލާހުން ފުރުސަތު ލިބެނީ އިސްލާމްދީނާ ދެކޮޅަށް އުޅޭ މީހުނަށް އެ މީހުންގެ މިނިވަންކަން ފުޅާ ކުރާށެވެ. އަދި އެފަދަ މީހަކީ ދީނާ ދެކޮޅު މީހެއް ކަމަށް ބުނާ މީހާ "އުލު ބައިދަން" ގާނޫނަށް ބަދަލު ގެނައުމަށް މަސައްކަތް ކުރުމަކީ އިސްލާމް ދީނަށް ނިކަމެތިކަން ގެނައުމަށް ހިންގޭ ޖަރީމާ އެކެވެ.\nޝައިހް އަބްދުﷲ ބިން ޖަނާބު ވެސް ވަނީ ހިސާންގެ އިސްލާހާމެދު ސުވާލު އުފައްދަވާފަ އެވެ. އަބްދުﷲ ވިދާޅުވި ގޮތުގައި އިސްލާމްދީނުގެ އަސާސްތައް ނައްތާލަން ފާޅުގައި މަސައްކަތް ކުރަމުންދާ ޖަމިއްޔާތައް ރާއްޖޭގައި ހަރަކާތްތެރިވަމުން ދާއިރު އެކަންކަމާ ދެކޮޅަށް އެޅުނު ފިޔަވަޅެއް ނެތެވެ. އިސްލާމް ދީނާއި މާތް ރަސޫލާއަށް ފުރައްސާކުރި ހައްދުފަހަނައަޅާފައިވާ އެމްޑީއެން ނަމެއްގައި އުވާލި ނަމަވެސް އެ ޖަމާއަތަށް ނިސްބަތްވާ މީހުން ތިބީ ސަރުކާރުގެ އިސް މަގާމުތަކުގަ އެވެ. އެ ޖަމާއަތުގެ ހަރަކާތްތައް ކުރިއަށް ގެންދެއެވެ. އެފަދަ ހާލަތެއްގައި ކަން އޮތްއިރު ރައްޔިތުންނަށް ފެންނަނީ ހޭލުންތެރި ކުރުވުމަށް ހުރި މަގުތައް ބަންދު ކުރުމަށް ގާނޫނު ހަދާ މަންޒަރެވެ. ހިސާންގެ އިސްލާހަކީ އެފަދަ ޖަރީމާއެއްގެ ގޮތުގައި އަބްދުﷲ ސިފަ ކުރެއްވިއެވެ.\n"ޝައްކެއްނެތް! މިއީ 'ލާދީނިއްޔަތު' ހިމާޔަތްކޮށް ދީނިއްޔަތު ސުންނާފަތި ކުރަން ބައްޓަން ކޮށްފައިވާ ގާނޫނެއް،"\nބައެއް އެހެން ގިނަ އިލްމުވެރިން ވިދާޅުވި ގޮތުގައި އިސްލާމްދީނަށް ފުރައްސާރަ ކުރާ ލާދީނީ މީހުންނަކީ އެހެން ފިކުރުތަކުގެ މީހުންނަށްވުރެ ސަތޭކަ ގުނަ ނުރައްކާ ބައެކެވެ. އަދި ދީނާ ހިލާފު ކަންކަން ހިތްވަރު ދީ ފާޅުގައި އެކަންކަމަށް ގޮވާލަމުންދާ މީހުންނަށް ނިސްބަތްކޮށް އެބަސް ބޭނުން ކުރުމަކީ ކުށެއް ނޫނެވެ. އަދި އެކަން ނުވެސް ހުއްޓުވޭނެ އެވެ.\n"ވަގަކަށް ކިޔާނީ ވަގެކޭ. މީހުން މަރާ މީހަކަށް ކިޔާނީ ގާތިލެކޭ. އިސްލާމް ދީނުގެ ސާބިތު ހުކުމަކާއި ހިލާފަށް ވާހަކަ ދައްކާ މީހުންނަށް ލާދީނީ އޭ. މިއީއަކީ ހޭޓް ސްޕީޗެއް ނޫން. ނުހުއްޓުވޭނެ،" ޝައިހް އަލީ ޒައިދު ވިދާޅުވި އެވެ.\nފާޑުކިޔުން ބޮޑުވުމުން އިތުރު ބިލެއް\nހިސާންގެ އިސްލާހުތަކާމެދު ރައްޔިތުންގެ ރުޅިގަނޑު ފަޅައިގެން ގޮސް ސޯޝަލް މީޑިއާގައި އެތައް ޝުއޫރުތަކެއް ބަނޑުން ކޮށްލާފައި ވަނިކޮށް ފެންޖަހައި ފިނިކޮށްލަން ސަރުކާރުން ބަޔާނެއް މެދުވެރިކޮށް އިތުރު ބިލެއް ހުށައަޅަން ނިންމާފައިވާ ކަމަށް މިހާރު ވަނީ ބުނެފަ އެވެ.\nއެޓާނީ ޖެނެރަލްގެ އޮފީހުން އިއްޔެ ނެރުނު ބަޔާނުގައި ބުނެފައިވާ ގޮތުގައި ނަފުރަތުގެ އަމަލު ހިންގުމަކީ ކުށެއް ކަމަށް ކަނޑައެޅުމަށްޓަކައި ގާނޫނުލް އުގޫބާތަށް ގެންނަންޖެހޭ އިސްލާހުތައް ގެނައުމަށްޓަކައި ސަރުކާރުގެ ފަރާތުން މަޖިލީހަށް ބިލެއް ހުށައަޅާފައިވާއިރު އެ ބިލާއި ގުޅިގެން އާންމުންގެ މެދުގައި އުފެދިފައިވާ ކަންބޮޑުވުންތަކަށް ހައްލެއް ހޯދަން ގާނޫނުލް އުގޫބާތަށް އިސްލާހު ގެނައުމުގެ އިތުރު ބިލެއް ރައްޔިތުންގެ މަޖިލީހަށް ހުށައެޅުމަށް ރައީސް އޮފީހަށް މިހާރު ވަނީ ފޮނުވާފަ އެވެ.\nމި ބަޔާން ނެރުމުގެ ކުރީން ސަރުކާރުން މަަސައްކަތް ކުރީ ގާނޫނުލް އުގޫބާތުގެ 617 ވަނަ މާއްދާގައި މިހާރު ވެސް އިސްލާމްދީނާ އިދިކޮޅު އަމަލުތަކަކީ ކުށެއް ކަމަށް ކަނޑައަޅާފައިވާ ކަމަށް ރައްޔިތުންނަށް ވިސްނައި ދޭށެވެ. އެކަން ސަރުކާރަށް ތާއީދު ކުރާ އެކި ބޭފުޅުން އެކި ގޮތްގޮތަށް އިއްޔެ ހަތަރުދަމު ގެންދިޔައީ ހާމަކޮށްދެވޭތޯ މަސައްކަތް ކުރަމުންނެވެ. ބަޔާނެއް ނެރެ އިސްލާމްދީނަށް ފުރައްސާރަ ކުރުމުގެ އަމަލުތައް ވަކިން ހިމަނާ އިސްލާމްދީނަށް ފުރައްސާރަ ކުރުމަކީ ކުށެއްކަން ސާފުވާ ގޮތަށް ގާނޫނަށް އިސްލާހު ގެނައުމަށް ނިންމައިފި ކަމަށް ބުނީ އޭގެ ފަހުންނެވެ.\nއަދި އެކަން ހާމަކޮށް ނެރުނު ބަޔާނުގައި ވެސް މިއީ ކުރީން ހުށައެޅި ބިލާއި ގުޅިގެން އާންމުންގެ މެދުގައި އުފެދިފައިވާ ކަންބޮޑުވުންތަކަށް ހައްލެއް ހޯދުމަށްޓަކައި ހުށައަޅާ ބިލެއް ކަމަށް ބުނުމުން ސަރުކާރުގެ ނިޔަތާއި މަގުސަދާމެދު އިތުރަށް ސުވާލު އުފެދެ އެވެ.\nމިކޮށްލީ ކޮން ކަމެއް ހެއްޔެވެ؟ ބަންޑާރަ ނައިބުލައްވާ ކުރުވި ކަމަކީ ދެކޮޅު ހަމަކޮށްލީ އެވެ. ވަކި ކަމެއް ހާސިލު ކުރަން ދިވެހި ރައްޔިތުންގެ ލޮލުގައި އަދުނެއް އަޅުވާލީ އެވެ. ދެ ބިލް އެ ގޮތުގައި ފާސް ކުރަން ބޭނުންވާކަން އަންގާލީ އެވެ. އެހެންވެއްޖެނަމަ ތަންފީޒު ވެގެންދާތަން ފެންނާނީ ދައުލަތް ހިންގަން ތިއްބެވި ވެރިންގެ "އިންޓްރެސްޓް" އޮތް ކަމެކެވެ.\nސަރުކާރުން ނެރުނު ބަޔާނުގައިވާ ގޮތުން މިހާރު ވެސް އިސްލާމްދީނާ އިދިކޮޅު އަމަލުތަކަކީ ކުށެކެވެ. އެކަން ގާނޫނުގައި ސާފުކޮށް ލިޔެފައި އެބައޮތެވެ. ނަމަވެސް އެކަން ތަންފީޒުވޭ ހެއްޔެވެ؟ ބިރެއްނެތި އިސްލާމްދީނާއި މާތް ނަބިއްޔާއަށް މި ގައުމުގައި އެ ދަނީ ފުރައްސާރަ ކުރަމުންނެވެ. އެކަމުގެ ހުތުރު ތާރީހު އޮތް މީހުން އެ ތިބީ ދައުލަތުގެ މަގާމުތަކުގަ އެވެ. ކޮންމެ ހުކުރު ދުވަހަކު ހުކުރު ހުތުބާއަށް ސިލްސިލާކޮށް ހަޖޫ ޖަހާ އާޑަ ފުރައްސާރަކުރި މިހާރުވެސް ކުރާ މުޅި ޓީމު އެ އޮތީ ސަރުކާރުގެ އެކި މަގާމުތަކުގަ އެވެ. އެހެންވީމަ ރައްޔިތުންގެ ރުޅިވެރިކަން ހުރި ގޮތެއް ބަލާލުމަށް ފަހު އެ ބިލު ވެސް އެ ގޮތުގައި ބާއްވާ، ރައްޔިތުންގެ ވިންދާ އެއްގޮތަށް ވެސް ބިލެއް އެބަ ހުށައަޅަމޭ ބުނުމުން ރައްޔިތުން ހަމަބުއްދި ފިލާ ދުނިޔެ ރަންވެފައި ތިބެން ދިވެހިން މިއީ އެހާ ގަމާރު ބަޔަކީ ހެއްޔެވެ؟ އަދި އެ ބިލު ހުށައަޅާ ފާސް ކުރިޔަސް ގާނޫނުން ކޮންމެވެސް ބާގަނޑެއް ހޯދައިގެން ތަންފީޒު ކުރަން ފަސްޖެހޭނެ ކަން ރައްޔިތުން ދަނެ އެވެ. ބާރަށް ތަންފީޒުވަމުން ދާނީ އިސްލާމް ދީނާ ހިލާފަށް އުޅޭ މީހުންނާ ދެކޮޅަށް ވާހަކަ ދައްކާ އުޅޭ އިސްލާމް ދީނަށް ލޯބިކުރާ މީހުން ދެކޮޅަށް ހަދަން މަސައްކަތް ކުރާ ގާނޫނެވެ.\nމިކަމުގައި ނިކުމެދާނެ އެހެން ނަތީޖާތަކެއް ވެސް އެބައޮތެވެ. މިހާރުވެސް އޭގެ ބައެއް މަންޒަރުތައް އެ ދަނީ ފެންނަމުންނެވެ.\nރައްޔިތުންގެ ރުޅިވެރިކަމާއި ނަފުރަތު އޮތް ކަމެއް ގާނޫނަކުން ހުއްޓުވަން އުޅުނު ނަމަވެސް އެކަމެއް ނުވާނެ އެވެ. މިހާރުވެސް އެތައް ބަޔަކު އެ ދަނީ ފާޅުގައި އެކަން އިއުލާނު ކުރަމުންނެވެ. ގާނޫނެއް ފާސް ކޮށްގެން ބިރު ނުދެއްކޭނެ ކަމަށް ބުނަމުންނެވެ. އަހަރު ދެ އަހަރަށް ޖަލަށްލާނެ ކަމަށް ބުނެގެން ނުހުއްޓުވޭނެ ކަމަށެވެ. ހިސާންގެ ބިލު މިހާރު އޮތް ގޮތަށް ފާސްކޮށްފިނަމަ ރާއްޖޭގައި މީހުން ކާފަރު ކުރުން އިތުރުވެ އެކަން އިތުރު ހަރުފަތަކަށް ހިނގައިދާނެ އެވެ. އަދި އެފަދަ ބަޔަކާ ދެކޮޅަށް ފިޔަވަޅު އަޅަން ފަށައިފިނަމަ ހަރުކަށިކަން ބޮޑުވެ އިތުރު ގޯސްތަކެއް ފެނުން ގާތެވެ.\nއެއްވެސް މީހަކު ކާފަރު ކުރުމަކީ އަނެކަކަށް އޮތް ހައްގެއް ނޫނެވެ. ނަމަވެސް ފާޅުގައި ދީނުގައި ދެކޮޅު ހަދާ އޭނާ އަމިއްލައަށް ކާފަރެއް ކަަމަށް އިއުލާނު ކުުރުމުން ވެސް އެފަދަ މީހަކާ ދިމާއަށް ކާފަރެކޭ ބުނެގެން ކުށްވެރިވާ ގޮތަށް ގާނޫނެއް ހެދުމުގައި އެހެން ނިޔަތެއް އޮންނާނެ އެވެ. އޭރުން އެނގިގެން ނަމަވެސް ނުވަތަ ނޭންގި ނަމަވެސް ހިތްވަރު ދެވެނީ ދީނާ ދެކޮޅު މީހުނަށެވެ. އެ މީހުންގެ އަމަލުތަކަށެވެ. އެހެންވީމަ "ހިސާނު ބިލު" ގެ ހަގީގީ މަގުސަދު ރައްޔިތުންނަށް އިތުރަށް ސާފުކޮށްދޭން ޖެހެ އެވެ. މިހާރު އެ އޮތް އިބާރާތް ތަފާތު ގޮތްގޮތަށް މާނަ ކުރަން ފުރުސަތު ނުލިބޭނެ ގޮތަށް ބަދަލު ކުރަން ޖެހެ އެވެ. އަދި އިސްލާމްދީނާ އިދިކޮޅު އަމަލުތައް އިތުރަށް ތަފްސީލު ކޮށްދީ އެ ކުށުގެ އަމަލުތަކުގެ ތެރޭގައި އިސްލާމްދީނަށް ފުރައްސާރަ ކުރުމުގެ އަމަލުތައް ވަކިން ހިމަނާ އިސްލާމްދީނަށް ފުރައްސާރަ ކުރުމަކީ ކުށެއްކަން ސާފުވާ ގޮތަށް ލިޔާން ޖެހެއެވެ. ކުރާން ޖެހޭ ކަންކަން ނުކޮށް އެހެން ކަމެއް ފެށީމައި ވާނެ ގޮތް މިފަހަރު މިވީ އެވެ.\nރައްޔިތުންގެ މަޖިލިސް ޕްރޮސެކިއުޓާ ޖެނެރަލްގެ އޮފީސް ދީނީ އިލްމުވެރިން + ހިިސާން ހުސައިން ރިއްފަތު މުހައްމަދު އެމްޑީޕީ އަލީ ހުސައިން ސަލަފް ޖަމިއްޔާ ޑރ. މުހައްމަދު އިޔާޒް އަހުމަދު އުޝާމް ދީނަށް ފުރައްސާރަ ކުރުން


America sifain Saudi Arabia gai thiben huhdha dheefi | Mihaaru\nއެމެރިކާގެ ސެންޓްރަލް ކޮމާންޑުގެ ކޮމާންޑަރު، ޖެނެރަލް ކެނެތު މެކެންޒީ ބުރާސްފަތި ދުވަހު ވަނީ ސައުދީ އަށް ވަޑައިގެންފައި. --ފޮޓޯ:އޭއެފްޕީ\n21 ޖުލައި 2019 - 12:099comments\nސައުދީ އަރަބިއާގެ ޑިފެންސް މިނިސްޓްރީން ނެރުނު ބަޔާނެއްގައި ބުނެފައި ވަނީ އެމެރިކާ އާއި ސައުދީއާ ދެމެދު އޮތް ގާތް ގުޅުމަށާއި މެދު އިރުމަތީގެ ސަލާމަތާއި ރައްކާތެރި ކަމަށް ދެ ގައުމުން އިސްކަން ދޭ މިންވަރަށް ބަލާއިރު އެމެރިކާ ސިފައިން ސައުދީގައި ތިބުމަކީ އެންމެ ރަނގަޅު ކަމެއް ކަމަށް ރަސްގެފާން ނިންމަވާފައިވާ ކަމަށެވެ.\nއެމެރިކާ ސިފައިންގެ އޮފިޝަލަކު ވިދާޅުވީ ސައުދީ އަށް 500 ސިފައިން ފޮނުވާނެ ކަމަށާއި އެއީ މެދުއިރުމަތީގައި ތިބޭ އެމެރިކާ ސިފައިންގެ އަދަދު އިތުރު ކުރަން ޕެންޓަގަނުން މިދިޔަ މަހު ނިންމި ޕްލޭނުގެ ދަށުން ފޮނުވާ ސިފައިން ކަމަށެވެ.\nއެމެރިކާގެ އަސްކަރިއްޔާ އިން ބުނީ ހޮރްމޫޒް ކަނޑުއޮޅިން ދަތުރުކުރި ބޯޓުތައް މަތިންދާ ބޯޓުގެ އެހީގައި މޮނިޓާ ކުރަމުންދާ ކަމަށެވެ. އަދި އެ ކަނޑުއޮޅިން މިނިވަންކަމާ އެކު އުޅަނދުތައް ދަތުރު ކުރެވޭނެ ގޮތެއް ހަމަޖައްސަމުންދާ ކަމަށް ބުނެފައިވެ އެވެ.\nއެމެރިކާ ސިފައިން ސައުދީގައި ތިބެން ފެށީ 1991 ވަނަ އަހަރުގެ ގަލްފު ހަނގުރާމައިގެ ދުވަސްވަރުގަ އެވެ. އެ ފަހަރު ސައުދީ އަށް ދިޔަ އެމެރިކާ ސިފައިން އެ ގައުމުން ފޭބީ 12 އަހަރަށް ފަހު 2003 ގަ އެވެ. ސައުދީގެ ވެރިރަށް ރިޔާޒުގެ ދެކުނުން 80 ކިލޯ މީޓަރު ދުރުގައިވާ ޕްރިންސް ސުލްތާން ވައިގެ މަރުކަޒުގައި އެމެރިކާގެ މަތިންދާ ބޯޓެއް ވެސް ބޭއްވި އެވެ.\nގަލްފުގެ މަސްރަހު ހޫނުވެފައި ވަނީ ހޮރްމޫޒް ކަނޑުއޮޅިން ދަތުރުކުރި އިނގިރޭސި ވިލާތުގެ ތެޔޮ ބޯޓެއް އީރާނުން ހުކުރު ދުވަަހު ހިފެހެއްޓުމާ ގުޅިގެންނެވެ.\nއިތުރު ލިޔުންތައް ސައޫދީ އަރަބިއްޔާ މިލިޓަރީ އެމެރިކާ\nސައުދީ އަށް އެއް ބިލިއަން ޑޮލަރުގެ ހަތިޔާރު ވިއްކަން އެމެރިކާ އެއްބަސް


ނަމާދުފަހުގައި ދުޢާކުރުމާއި ދުޢާގައި އަތްއުފުލުމާއި މޫނު ފިރުމުން - ދެވަނަބައި\nއާރޓިކަލްކިޔުމަށް ހޭދަވާނެކަމަށް ބެލެވެނީ : 22 މިނެޓް, 22 ސިކުންތު\n- ޙުސައިން ރަޝީދު އަޙްމަދު\nމައްސަލައިގެ އަސްލު ސަބަބަބު:\nމިމައްސަލައިގެ އަސްލު ބިނާވެފައި ވަނީ، ޙަންބަލީ މަޛްހަބުގެ ވަރަށް ފުންނާބު އުސް އިމާމެއް ކަމުގައިވާ އިމާމު އިބްނި ތައިމިޔާގެ (661-728ހ) ރައުޔެއްގެ މައްޗަށެވެ. އެކަލޭގެފާނުންގެ ފޮތް އަލްފަތާވާގައި ވިދާޅުވެފައި ވެއެވެ. ]أَنَّ الدُّعَاءَ لاَ يُشْرَعُ بَعْدَ الصَّلاَةِ وَإِنَّمَا مَحَلُّ الدُّعَاءِ فِي الصَّلاَةِ لاَ خَارِجِهَا[ މާނައީ: ޝައްކެއްނެތި ދުޢާކުރުމަކީ ނަމާދުފަހުން މަޝްރޫޢުވެގެންވާ ކަމެއް ނޫނެވެ. މިހެނީ ދުޢާގެ މަޤާމަކީ ނަމާދުގެ އެތެރެއެވެ. އޭގެ ބޭރުގައެެއް ނޫނެވެ. ދެން ވިދާޅުވަނީ ޙަދީޘުތަކުގައި ]فِي دُبُرِ الصَّلاَةِ [ ނަމާދުގެ ފަހުގައި ދުޢާކުރުމަށް އައިސްފައިވާ ބަސްފުޅުތަކުގެ މުރާދަކީ ނަމާދުގެ ފަހުކޮޅެވެ. ]لِأَنَّ دُبُرَ كُلِّ شَيْءً جُزْءٌ مِنْهُ كَدُبُرِ الْحِمَارِ[ (މިހެނީ ކޮންމެ އެއްޗެއްގައި ވެސް ދުބުރު ކިޔަނީ އެއެއްޗެއްގެ ފަހަތު ބަޔަށެވެ. މިސާލަކަށް ޙިމާރުގެ ދުބުރަކީ އެސޮރުގެ ފޫކޮޅެވެ.) މިގޮތުން ނަމާދުގެ ފޫކޮޅަކަށްވާނީ ފަހު އައްތަޙިއްޔާތުގައި ސަލާމް ދިނުމުގެ ކުރިއެވެ. މިހެނީ އެއީ ދުޢާކުރުމުގެ މަޤާމަކަށްވާތީއެވެ. ދެން އެކަލޭގެފާނު ވިދާޅުވަނީ ނަމާދުކުރާމީހާ ތިމާގެ ނަމާދުގައި ދުޢާގެ ބަސްތަކުން ﷲ އަށް ކުއްތަންވުމަކީ އެންމެ ގުޅޭ ގޮތެވެ. އެހެނަސް ނަމާދުން ނިމުމަށްފަހު ދެން ﷲ އަށް ކުއްތަންވެ ﷲ އަށް ދެންނެވުމަކީ ގުޅޭކަމެއްނޫނެވެ. ކޮންމެއަކަސް ސުއްނަތް ގޮތަކީ ނަމާދުން ނިމުމަށްފަހު ސުއްނަތުން ސާބިތުވާ ޛިކުރު ކުރުމެވެ.\nއަދިވެސް އިމާމު އިބްނި ތައިމިޔާ ވިދާޅުވެފައި ވެއެވެ. ]فَالدُّعَاءُ الْمَذْكُورُ فِي دُبُرِ الصَّلاَةِ إِمَّا أَنْ يُرَادُ بِهِ آخِرُ جُزْءٍ مِنْهَا لِيُوَافِقَ بَقِيَّةُ اْلأَحَادِيثِ أَوْ يُرَادُ بِهِ مَا يَلِي آخِرُهَا وَيَكُوْنُ ذَلِكَ مَا بَعْدَ التَّشَهُّدِ أَوْ يَكُونَ مُطْلَقاً أَوْ مُجْمَلاً وَبِكُلِّ حَالٍ فَلاَ يَجُوزُ أَنْ يُخَصَّ بِهِ مَا بَعْدَ السَّلاَمِ لِأَنَّ عَامَّةَ اْلأَدْعِيَةَ الْمَأْثُورَةَ كَانَتْ قَبْلَ ذَلِكَ وَلاَ يَجُوزُ أَنْ يَشْرَعَ سُنَّةً بِلَفْظٍ مُجْمَلٍ يُخَالِفُ السَّنَّةَ الْمُتَوَاتِرَةِ بِالْأَلفَاظِ الصَّرِيحَةِ[ މާނައީ: ނަމާދުގެ ފަހުގައި ކިއުމަށް ޙަދީޘުގައި ވާރިދުވެފައިވާ ދުޢާތަކެއް ވެއެވެ. އޭގެ އެއް މުރާދަކީ ނަމާދުގެ އެންމެ ފަހުކޮޅުގައި ކިއުމެވެ. އެއީ އެއާގުޅޭ އެހެން ޙަދީޘުތަކާ އެއްގޮތް ކުރުމުގެ ގޮތުންނެެވެ. ނުވަތަ އަނެއް މުރާދަކީ އެންމެފަހާ ޖެހިގެން ކިއުމެވެ. އޭރުން ދުޢާކުރެވޭނީ އައްތަޙިއްޔާތުގެ ޞަލަވާތަށް ފަހުގައެވެ. ނުވަތަ އަނެއް މުރާދަކީ ޢާއްމުކޮށް ވަކި ޤައިދެއް މަޤާމެއް ކަނޑަނޭޅުމެވެ. މިހުރިހާ ޙާލަތްތަކުގައިވެސް ސަލާމް ދިނުމަށްފަހު ދުޢާ ޚާއްޞަކުރުމެއް ހުއްދަވެގެނެއް ނުވެއެވެ. މިހެނީ ޙަދީޘުގައި އަންނަ ޢާއްމު ދުޢާތަށް އައިސްފައިވަނީ ސަލާމުގެ ކުރިން ކިއުމަށް ކަމަށްވާތީއެވެ. އެހެންކަމުން ކަނޑައެޅިގެން ސާފު ޞަރީޙަ ބަސްތަކަކުން މުތަވާތިރު ގޮތަކަށް ޢަމަލުވަމުން އަންނަ ސުއްނަތަކާ ޚިލާފަށް ޤައިދެއް ކުރެވިފައި ނުވާ ބަސްފުޅުތަކުގެ އެހީގައި އެހެންތަނެއްގައި ޝަރުޢު ކުރުމީ ހުއްދަވެގެންވާނޭ ކަމެއް ނޫނެވެ.\n(ރ) ނަމާދުފަހުން ދުޢާ ކުރުން ސުއްނަތެއް ކަމުގައި ބުނުމީ ހުއްދަ ކަމެއް ނޫނެވެ.\nއިމާމު އިބްނި ތައިމިޔާއަކީ ބޮޑު ޢިލްމުވެރިިއެއްގެ އިތުރުން ވަރަށް މޮޅު ފަލްސަވާ ވެރިއެކެވެ. ]دُبُرِ الصَّلاَةِ[ - (ނަމާދުގެ ފަސް) ގެ މައްސަލާގައި އެކަލޭގެފާނު މިވަނީ ނަމާދުގެ ފަހުގައި ދުޢާ ނުކުރެވޭނެ ކަމަށް އެކަލޭގެފާނުން އިޚްތިޔާރު ކުރެއްވި ރައުޔު ގަދަ ކުރެއްވުމުގެ ގޮތުން ވަރަށް ގަދައަށް ފަލްސަފާ ބޭނުން ކުރަށްވާފައެވެ.\nއެކަލޭގެފާނުންގެ މިފަލްސަފާގެ ނަތީޖާއަކަށް ވެގެންދިޔައީ އެކަލޭގެފާނުންގެ އެންމެ އިސް ދަރިވަރު އިބްނި ޤައްޔިމު ވެސް އެއްކޮޅުން އެކަލޭގެފާނުންގެ ބަސްފުޅަށް އެއްބަސްވެ ވަަޑައިގެންފައި އަނެއްކޮޅުން އިދިކޮޅު ހެއްދެވީއެވެ. އިބްނި ޤައްޔިމު ޒާދުލް މަޢާދުގެ (1/295) ގައި ވިދާޅުވެފައި ވެއެވެ. ]وَدُبُرُ الصَّلَاةِ يَحْتَمِلُ قَبْلَ السَّلَامِ وَبَعْدَهُ وَكَانَ شَيْخُنَا يُرَجِّحُ أَنْ يَكُونَ قَبْلَ السَّلَامِ فَرَاجَعْتُهُ فِيهِ فَقَالَ دُبُرُ كُلِّ شَيْءٍ مِنْهُ[ މާނައީ: ނަމާދުގެ ފަސް މާނަކުރާއިރު އެއީ ސަލާމް ދިނުމުގެ ކުރިކަމުގައި ވެސް އެކަށީގެން ވެއެވެ. އަދި އެއީ ސަލާމް ދިނުމުގެފަސް ކަމުގައިވެސް އެކަށީގެންވެއެވެ. ތިމަންމެންގެ ޝައިޚު (އެބަހީ އިބްނިތައިމިޔާ) ބުރަވެ ވަޑައިގަންނަވަނީ އެއީ ސަލާމުގެ ކުރި ކަމަށެވެ. ތިމަން އެބަސްފުޅު ދިރާސާ ކުރިއިރު އެކަލޭގެފާނު ވިދާޅުވެފައި ވަނީ ކޮންމެ އެއްޗެއްގެ ވެސް ފަހަތަަކީ އެއެއްޗެއްގެ ފަހަތު ބައެވެ. އަނެއްފަހަރަކު އެކަލޭގެފާނު ވިދާޅުވެފައި އޮންނަނީ ]فَمُرَادُهُ قَبْلَ السَّلَامِ وَبَعْدَهُ[ އެވެ. (އެބަސްފުޅުތަކުގެ މުރާދަކީ ސަލާމުގެ ކުރިންނާއި ސަލާމުގެ ފަހުންނެވެ.)\nއެހެންކަމުން ނަމާދު ފަހުގައި ދުޢާކުރުމާ ބެހޭ މުސްތަޤިއްލު ބާބެއް އިބްނި ޤައްޔިމު ޒާދުލް މަޢާދުގައި ގެންނަވާފައިވެއެވެ. އޭގައި ވިދާޅުވަނީ ]فَصْلِ: مَا كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَقُولُ بَعْدَ انْصِرَافِهِ مِنَ الصَّلَاةِ[ (މިއީ ނަމާދުން ނިމިވަޑައިގެން ކީރިތި ރަސޫލާ ވިދާޅުވެއުޅުއްވާ ދުޢާތަކާ ބެހޭ ބާބެވެ.) ދެން އެބާބުގެ ދަށުގައި ކީރިތި ރަސޫލާ ވިދާޅުވި ބައެއް ދުޢާފުޅުތައް ގެންނަވާފައި ވެއެވެ. އޭގެ ތެރޭގެ ]كَانَ يَقُولُ عِنْدَ انْصِرَافِهِ مِنْ صَلَاتِهِ اللَّهُمَّ أَصْلِحْ لِي دِينِي الَّذِي[ (އިތުރު އެކަލޭގެފާނު ނަމާދުން ނިމިވަޑައިގެން މިދުޢާ ވިދާޅުވެތެވެ.) އަދިވެސް ގެންނަވާފައި ވެއެވެ. ]اللَّهُمَّ إِنِّي أَعُوذُ بِرِضَاكَ مِنْ سَخَطِكَ وَأَعُوذُ بِعَفْوِكَ[ (މިއީވެސް އެކަލޭގެފާނު ނަމާދުން ނިމިވަޑައިިގެން ވިދާޅުވެ އުޅުއްވި ދުޢާއެކެވެ.) އަދިވެސް ގެންނަވާފައި ވެއެވެ. ]عَنْ أَبِي أَيُّوبَ أَنَّهُ قَالَ مَا صَلَّيْتُ وَرَاءَ نَبِيِّكُمْ صَلَّى اللَّهُ عَلَيْهِ وَسَلَّمَ إِلَّا سَمِعْتُهُ حِينَ يَنْصَرِفُ مِنْ صَلَاتِهِ يَقُولُ اللَّهُمَّ اغْفِرْ لِي خَطَايَايَ وَذُنُوبِي كُلَّهَا[ (މާތް ﷲ ރުއްސުންލެއްވި އަބޫ އައްޔޫބުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވެފައި ވެއެވެ. ކީރިތި ރަސޫލާ އެކަލޭގެފާނުންގެ ނަމާދުން ނިމިވަޑައިގެން މިދުޢާވިދާޅު ނުވާ އެއްމެ ފަރަހަކުވެސް ތިމަންކަލޭގެފާނު އެކަލޭގެފާނުންގެ ފަހަތްޕުޅުގައި ނަމާދު ނުކުރަށްވަމެވެ. އެދުޢާއަކީ ]اللَّهُمَّ اغْفِرْ لِي خَطَايَايَ وَذُنُوبِي كُلَّهَا... [ އަދިވެސް އިބްނި ޤައްޔިމު އިމާމު ޙާކިމުގެ އަރިހުން ޞައްޙަ މަގުން ރިވާކުރަށްވާފައި ވެއެވެ. رَسُولُ اللَّهِ h ޙަދީޘު ކުރެއްވިއެވެ. ]إِذَا صَلَّيْتَ الصُّبْحَ فَقُلْ قَبْلَ أَنْ تَتَكَلَّمَ اللَّهُمَّ أَجِرْنِي مِنَ النَّارِ سَبْعَ مَرَّاتٍ فَإِنَّكَ إِنْ مُتَّ مِنْ يَوْمِكَ كَتَبَ اللَّهُ لَكَ جِوَارًا مِنَ النَّارِ وَإِذَا صَلَّيْتَ الْمَغْرِبَ فَقُلْ قَبْلَ أَنْ تَتَكَلَّمَ اللَّهُمَّ أَجِرْنِي مِنَ النَّارِ سَبْعَ مَرَّاتٍ فَإِنَّكَ إِنْ مُتَّ مِنْ لَيْلَتِكَ كَتَبَ اللَّهُ لَكَ جِوَارًا مِنَ النَّارِ[ މާނައީ: ކަލޭ ފަތިސް ނަމާދުން ނިމި އެއްވެސް ވާހަކައެއް ދެއްކުމުގެ ކުރިން ]اللَّهُمَّ أَجِرْنِي مِنَ النَّارِ[ މިފަދައިން ހަތް ފަހަރު ކިޔާށެވެ. އެދުވަހަކު ކަލޭ މަރުގަންނަވަައިފިނަމަ ކަލޭ ނަރަކައިން ސަލާމަތް ވާނެކަމުގެ ޢަހުދުކަށަވަރު ލިއުއްވާފައިވާނެއެވެ. އަދި މަޣުރިބު ނަމާދުން ނިމިގެން އަނގައިން ބުނުމުގެ ކުރިން ]اللَّهُمَّ أَجِرْنِي مِنَ النَّارِ[ މިފަދައިން ހަތް ފަހަރު ކިޔާށެވެ. އެރޭ ކަލޭގެ މަރުގަންނަވަައިފިނަމަ ކަލޭ ނަރަކައިން ސަލާމަތް ވާނެކަމުގެ ޢަހުދުކަށަވަރު ލިއުއްވާފައިވާނެއެވެ.\nމިގޮތުން އިބްނި ތައިމިޔާ ]دُبُرِ الصَّلاَةِ [ (ނަމާދުގެ ފަސް) މިބަހުގެ މުރާދަކީ ސަލާމް ދިނުގެ ކުރިން ކަމުގައި ވިދާޅުވި ބަސްފުޅަކީ އެންމެހައި މުޙައްދިޘުންނާއި ހަތަރު މަޛްހަބުގެ ފިޤުހުވެރިންނާއި ޚާއްޞަކޮށް ޙަންބަލީ މަޛްހަބުގެ ފިޤުހުވެރިންނާއި ސަލަފުއްޞާލިޙުންގެ އެންމެހައި ޢިލްމުވެރިންނާއި ޚިލާފަށް އެކަލޭގެފާނަށް ވިދާޅުވެވުނު ބަސްފުޅެކެވެ. (ހ) ޙަންބަލީ މަޛްހަބުގެ އެންމެ ބޮޑު ފޮތްކަމުގައިވާ އަލްމުޣްނީގައި އިމާމު އިބްނި ޤުދާމާ ވިދާޅުވެފައި ވެއެވެ. ]فَصْلٌ ذِكْرُ اللَّهِ تَعَالَى وَالدُّعَاءُ عَقِيبَ صَلَاتِهِ --- وَيُسْتَحَبُّ ذِكْرُ اللَّهِ تَعَالَى وَالدُّعَاءُ عَقِيبَ صَلَاتِهِ وَيُسْتَحَبُّ مِنْ ذَلِكَ مَا وَرَدَ بِهِ الْأَثَرُ مِثْلُ مَا رَوَى الْمُغِيرَةُ قَالَ كَانَ النَّبِيُّ - صَلَّى اللَّهُ عَلَيْهِ وَسَلَّمَ - يَقُولُ فِي دُبُرِ كُلِّ صَلَاةٍ مَكْتُوبَةٍ اللَّهُمَّ لَا مَانِعَ لِمَا أَعْطَيْتَ وَلَا مُعْطِيَ لِمَا مَنَعْتَ وَلَا يَنْفَعُ ذَا الْجَدِّ مِنْكَ الْجَدُّ مُتَّفَقٌ عَلَيْهِ[ މާނައީ: މިއީ ނަމާދުގެ ފަހުން މަތިވެރި މާތް ﷲ އަށް ޛިކުރު ކުރުމާއި ދުޢާ ކުރުމުގެ ބާބެވެ. ނަމާދުގެ ފަހުން ﷲ އަށް ޛިކުރު ކުރުމާއި ދުޢާ ކުރުމަކީ މުސްތަޙައްބު ވެގެންވާ ސުއްނަތެކެވެ. މިގޮތުން ޙަދީޘުތަކުން ވާރިދުވެފައިވާ ދުޢާތައް ބޭނުންކުރުން ސުއްނަތް ވެެގެންވެއެވެ. މިސާލަކަށް އިމާމު ބުޚާރީއާއި މުސްލިމާ ދެބޭކަލުން މާތް ﷲ ރުއްސުންލެއްވި މުޣީރާގެ ކިބައިިން ރިވާކުފަށްވާފައިވާ މިޙަދީޘެވެ. رَسُولُ اللَّهِ h ކޮންމެ ފަރުޟު ނަމާދެއްގެ ފަހުގައި ]اللَّهُمَّ لَا مَانِعَ لِمَا أَعْطَيْتَ ... [ މިދުޢާ ވިދާޅުވެ އުޅުއްވަތެވެ.\n- ނުުނިމޭ -


Baathil vote alun gunumun vote ginavee Gasim ah\nބާތިލް ވޯޓް އަލުން ގުނުމުން ގާސިމަށް ވޯޓް ގިނަވެއްޖެ\nމާލެ ، 01 ފެބްރުއަރީ 2019 -- ޓްރާންސްޕޯޓް މިނިސްޓްރީއިން އިންތިޒާމްކޮށްގެން ބޭއްވި "މީތި ސަޅި" އިވެންޓުގައި ގާސިމް އިބްރާހިމް ބައިވެރިވަޑައިގަންނަވަނީ -- އަހުމަދު ޝުރާއު | އަވަސް\nމިދިޔަ ހޮނިހިރު ދުވަހު ބޭއްވި ރައްޔިތުން މަޖިލީހުގެ އިންތިހާބުގައި މާމިގިލީ ދާއިރާގައި ބެހެއްޓި ތިން ވޯޓް ފޮއްޓެއްގެ ބާތިލް ވޯޓްތައް ގުނުމުން މާމިގިލީ ދާއިރާގެ މިހާރުގެ މެންބަރު ގާސިމް އިބްރާހިމްއަށް ލިބިވަޑައިގެން ވޯޓް ގިނަވެއްޖެ އެވެ.\nވަގުތީ ނަތީޖާ ދައްކާ ގޮތުން އެ ދާއިރާއަށް އެމްޑީޕީގެ ފަރާތުން ވާދަކުރެއްވި، އަލީ އަމީޒްގެ މައްޗަށް އުފަން ރަށް މާމިގިލީ ދާއިރާގެ މެންބަރުކަން އެތައް ދައުރަކު ފުރުއްވާފައިވާ ޖޭޕީގެ ލީޑަރު އަދި މަޖިލީހުގެ ރައީސް ގާސިމްއަށް ކުރި ހޯއްދެވުނީ 80 ވޯޓްގެ ތަފާތުން އެވެ. އެއީ ގިނަ ބަޔަކު ހައިރާން ކުރުވި ނަތީޖާ އެކެވެ.\nމާމިގިލީ ދާއިރާގައި ބެހެއްޓި ތިން ވޯޓް ފޮއްޓެއްގައި 190 ބާތިލް ވޯޓް އޮތުމާ ގުޅިގެން އީސީއަށް ހުށަހެޅި މައްސަލައަކާ ގުޅިގެން އެ ވޯޓް ފޮށިތައް އީސީގެ އިންތިހާބީ މަރުކަޒު ބާ ޖަމާލުއްދީންގައި އަލުން ކަނޑައިގެން މިރޭ ގުނި އިރު، ގާސިމްއަށް ވަނީ 64 ވޯޓް އިތުރުވެފަ އެވެ. އެމްޑީޕީއިން ވާދަކުރި އަމީޒްއަށް ވަނީ 45 ވޯޓް އިތުރުވެފަ އެވެ.\nއެހެން ކަމުން މި ބަދަލާ އެކު ވަގުތީ ނަތީޖާއިން މިހާރު ދައްކަނީ، ގާސިމްއަށް ލިބިވަޑައިގެންނެވީ، 1145 ވޯޓެވެ. އަދި އަމީޒަށް ލިބިވަޑައިގަތީ، 1046 ވޯޓެވެ. އެހެން ކަމުން ގާސިމް އިންތިހާބު ކާމިޔާބު ކުރެއްވި ފަރަގު މި ވަނީ ބޮޑުވެފަ އެވެ.\nރައްޔިތުންގެ މަޖިލިސް ގާސިމް އިބްރާހިމް މަޖިލިސް އިންތިހާބު 2019


Banira: Original Scent Aai Branded Cosmetics Agu Heykoh Ehthanakun - Vaguthu\n3 މަސް ކުރިން ( ޑިސެމްބަރު 26, 2019 )\nމާލޭގެ ކާނޭޝަން މަގުގައި ދުބުރި މިސްކިތް ކުރިމަތީ ހުންނަ ބަނީރާ ފިހާރައިގައި، ނަން ހުސްކޮށް މަޝްހޫރު ބްރޭންޑްތަކުގެ އޮރިޖިނަލް ސެންޓާއި، މަޝްހޫރު އެކި ބްރޭންޑްތަކުގެ ކޮސްމެޓިކްސް ލިބެން އެބަ ހުއްޓެވެ. އެ ފިހާރައަކީ މިހާރު ރާއްޖޭގައި އެންމެ ފުޅާ ދާއިރާއެއްގައި އޮރިޖިނަލް ސެންޓާއި މަޝްހޫރު އެކި ބްރޭންޑްތަކުގެ ކޮސްމެޓިކްސް ވިއްކާ އެއް ފިހާރައެވެ. އެ ފިހާރައިން ޑިއުޓީ ފްރީން ލިބެން ހުންނަ މަޝްހޫރު ހުރިހާ ބްރޭންޑެއްގެ ސެންޓު ލިބެއެވެ.\n"މިއީ ރާއްޖޭގެ އެންމެ އަޕްޑޭޓެޑް ސެންޓު ފިހާރައޭ ބުނެވިދާނެ. އަބަދުވެސް އެންމެ ފަހުގެ ސެންޓުތައް ލިބެން ހުންނާނެ". އެ ފިހާރައިން މައުލޫމާތު ދިނެވެ.\nމި ފިހާރައިން ވިއްކާ އެއްޗެހީގެ އަގުތައް އެހެން ފިހާރަތަކުން ވިއްކާ މި ބާވަތުގެ ތަކެއްޗާއި އަޅާބަލާއިރު، ހާސްބައި ހެޔޮވާނެއެވެ.\nބަނީރާ މިއީ ކޮން ބައެއް؟\nބަނީރާ އަކީ 2014 ވަނަ އަހަރު "ބަނީރާ"ގެ ނަމުގައި ފޭސްބުކް ޕޭޖެއްގައި ހިންގަމުން އައި ވިޔަފާރިއެކެވެ. އެއިރު ހަމައެކަނި އެ ޕޭޖުން ލިބެން ހުންނާނީ ސެންޓެވެ. އެއިރުވެސް އެ ޕޭޖް ހާއްސަވެފައި ވަނީ އޮރިޖަނަލް ސެންޓް ރާއްޖެ އެތެރެކޮށް ވިއްކާ ޕޭޖެއްގެ ގޮތުގައެވެ. އަދި މިހާރު އެ ވިޔަފާރި ފުޅާވެ މިއަހަރުގެ ޖުލައި އިން ފެށިގެން ފިހާރަ ވަނީ ހުޅުވާފައެވެ.\nބަނީރާ ފިހާރައިން ލިބެން ހުންނާނީ ކޮން ބްރޭންޑެއްގެ އެއްޗެހި؟\nއެ ފިހާރައިން ވިއްކާ ކޮސްމެޓިކްސް ބްރޭންޑް ތަކުގެ ތެރޭގައި ބޮޑީ ޝޮޕް، ކަންޓޫ، ވިކްޓޯރިއަރ ސީކްރެޓް އަދި ޑިސައިނާ ކަލެކްޝަން އާރު-ސީރީޒް ހިމެނެއެވެ. އަދި ރާއްޖޭގައި އާންމުކޮށް ބޭނުންކުރާ ގިނަ ބްރޭންޑް ތަކުގެ ބޮޑީ ލޯޝަން، ބޮޑީ ސްޕްރޭ، ޝަވަރޖެލް، ހެއަރ ކްރީމް ލިބެން ހުންނާނެ އެވެ.\nމި ފިހާރައިން ލިބެން މިހާރު މި ހުންނަ ސެންޓްތަކަކީ ދިވެހިންގެ ތެރޭގައިވެސް އެންމެ މަޝްހޫރު ސެންޓްތަކެވެ. މީގެ ތެރޭގައި، ކްރިސްޓިއަން ޑިއޯ ސެންޓު، ޖެނިފާ ލޮޕޭޒް ސެންޓު، ވިކްޓޯރިއާ ސީކްރެޓް ސެންޓު، ޓޫވަންޓޫ ސެންޓު، ޝެނަލް ސެންޓު، ވިކްޓަރ އެންޑް ރޯލްފް ފަދަ ސެންޓްތައް ހިމެނެއެވެ.\n"މި ފިހާރަ އިން 200 އަށްވުރެ ގިނަ ވައްތަރުގެ ސެންޓު ލިބެން ހުންނާނެ"\nއާ އަހަރާއެކު ބޮޑު ޑިސްކައުންޓެއް\n2020 ވަނަ އަހަރަށް މަރުހަބާ ކިޔަމުން އަންނައިރު، އެ ފިހާރައިން ވިޔަފާރި ކުރާ ކަސްޓަމަރުންނަށް ހާއްސަ ބޮޑު ޑިސްކައުންޓެއް ދިނުމަށް ވަނީ ނިންމާފައެވެ.\nއެ ފިހާރައިން ބުނީ، ސެންޓަރ އައި ކޮސްމެޓިކްސްގެ ހުރިހާ އެއްޗަކުން، އާ އަހަރާއި ދިމާކޮށް 30 އިންސައްތަ އާއި ހަމައަށް ޑިސްކައުންޓް ލިބޭނެކަމަށެވެ.\n"އާހަރުގެ ސޭލް ކުރިއަށް ދާނީ މިއަދުން ފެށިގެން އަންނަ ޖެނުވަރީ 31 ގެ ނިޔަލަށް"\nބަނީރާއިން ވިއްކާ އެއްޗެހި ފެންނަން ހުންނާނީ ކޮންތާކުން؟\nބަނީރާއިން ލިބެން ހުރި ސެންޓަރ، ބްރޭންޑެޓް ކޮސްމެޓިކް ފިހާރައިގެ ވެބްސައިޓުން ފެންނަން ހުންނާނެއެވެ. އަދި، ބަނީރާގެ ފޭސްބުކް ޕޭޖުންނާއި އިންސްޓަރގްރާމް ޕޭޖުންވެސް ފެންނަން ހުންނާނެއެވެ. މި ޕޭޖްތައް ވަރަށް އަޕްޑޭޓްވާނެއެވެ. އެ ފިހާރައަށް އަލަށް ގެންނަ އެއްޗެއްސާއި، މިހާރު ހުރި އެއްޗެހީގެ މައުލޫމާތުތައް އަބަދުވެސް މި ޕޭޖްތަކުންނާއި، ވެބްސައިޓް މެދުވެރިކޮށް ބެލޭނެއެވެ. އަދި އެ ފިހާރާގައި ކުރިއަށްގެންދާ ހާއްސަ ޕްރޮމޯޝަންތަކާއި ގުޅޭ މައުލޫމާތުތައްވެސް ލިބެން ހުންނާނެއެވެ.\nއަދި އެ ފިހާރައިން ތަކެތި އޯޑަރު ކުރުމުން މާލެއަށާއި، ހުޅުމާލެ އަށް ހިލޭ ޑެލިވަރީ ހިދުމަތްވެސް ދޭނެއެވެ. ބަނީރާގެ ފޯން ނަމްބަރަކީ 7576869 އެވެ.\nބަނީރާގެ އާދަޔާ ޚިލާފު ޕްރޮމޯޝަނަށް އާދަޔާ ޚިލާފު ތަރުހީބެއް\nދިވެހި ޒުވާން އަންހެނުންގެ މެދުގައި މިވަރެއް ނެތް!\nޑިސެމްބަރު 26, 2019 16:32\nވަރަށް ބެސްޓް އޮރިޖިނަލް ސެންޓު ހުންނަނީ. ތަޖްރިބާކޮށްފަ މި ބުނީ\nވަރަށް ކޮލިޓީ ބްރޭންޑްގެ ތަކެތި ވިއްކަނީ. އަގުވެސް ސަޅި\nޑިސެމްބަރު 26, 2019 19:20\nސެންޓު މިހިރީ ސެންޓު...ހުސް އޮރިޖިނަލް ސެންޓު\nޑިސެމްބަރު 26, 2019 19:27\nބަނީރާ އިޒް ދަ ބެސްޓް\nޑިސެމްބަރު 27, 2019 02:55\nماشا الله تبارك الله ބަނީރާ އެއީ ހަމަ ބެސްޓް


bodu thafaathaun Burton Albion balikoh league cup semi aai gaathah Manchester City jehilaifi bodu thafaathaun Burton Albion balikoh league cup semi aai gaathah Manchester City jehilaifi\nބޮޑު ތަފާތަކުން ބާޓަން އަލްބިއަން ބަލިކޮށް، ލީގުކަޕް ސެމީއާއި ގާތަށް މެންޗެސްޓާ ސިޓީ ޖެހިލައިފި\nއިނގިރޭސި ލީގު ކަޕްގެ ސެމީ ފައިނަލުގައި ރޭ މެންޗެސްޓަރ ސިޓީއާއި ބާޓަން އަލްބިއަން ވާދަކުރި މެޗު ބޮޑު ތަފާތަކުން ކާމިޔާބުކޮށް ފައިނަލާއި ގާތަށް ސިޓީ ޖެހިލައިފިއެވެ.\nލީގު ކަޕްގެ ސެމީ ފައިނަލުގެ ފުރަތަމަ ލެގުގައި ރޭ ސީޓީގެ އަމިއްލަ ދަނޑުގައި ކުޅުނު މި މެޗު އެޓީމުން ކާމިޔާބުކުރީ ނުވައެއް ސުމެއްގެ ނަތީޖާއަކުންނެވެ. މި މެޗު ފެށިތާ ފަސް މިނެޓު ތެރޭގައި ކެވިން ޑެބްރައިނާ ވަނީ ލަނޑެއް ޖަހާ ސިޓީއަށް ލީޑު ނަގައިދީފައެވެ. މި މެޗުގައި ސިޓީގެ ގެބްރިއަލް ޖެސުސް ވަނީ ހަތަރު ލަނޑު ޖަހާފައެވެ. އަނެއް ލަނޑުތައް ޖަހައިދިނީ، އޮލެކްސްޒެންޑަރ ޒިންޗެންކޯއާއި ފިލް ފޮޑެން އަދި ކައިލް ވޯކަރގެ އިތުރުން ރިޔާދް މަހްރޭޒެވެ.\nރޭގެ މެޗަށްފަހު ވާހަކަދައްކަމުން ސިޓީގެ ކޯޗު ޕެޕް ގާޑިއޯލާވަނީ ލީގް ކަޕްގެ ސެމީ ފައިނަލާއި ހަމައަށް އައުމުން ރޭގެ މެޗުން ބަލިވި އެލްބިއަންއަށް މަރުޚަބާ ކިޔާފައެވެ. ގާޑިއޯލާ ބުނީ މި މެޗަށް ނުކުތްއިރު މާގިނަ ގޯލުތަކެއް ޖެހޭނެކަމަށް އުއްމީދު ނުކުރާ ކަމަށާއި، ނަމަވެސް ސެމީ ފައިނަލުގެ ފުރަތަމަ ލެގުގައި މިވަރަށް ގޯލު ޖެހުމުން ހިތްހަމަޖެހޭކަމަށެވެ. މި މެޗުގައި ސިޓީއަށް ހަތަރު ލަނޑު ޖަހައިދިން ގެބްރިއަލް ޖެސުސް އާއި ގުޅޭގޮތުން ވާހަކަ ދައްކަމުން ގާޑިއޯލާ ބުނީ، މި މެޗުގައި ގޯލު ޖަހާނެ ގިނަ ފުރުސަތުތަކެއް ލިބުނު ކަމަށާއި، ގިނަ ގޯލުތަކެއް ޖެސޫސް ޖެހުމުން އޭގެ ފައިދާ އެނާއަށާއި ޓީމަށް ކުރާނެކަމަށެވެ.\nލީގު ކަޕްގެ ސެމީ ފައިނަލުގެ ދެވަނަ ލެގުގައި މި ދެޓީމު ބައްދަލުކުރާ މެޗު ކުޅުމަށް ހަމަޖެހިފައިވަނީ މިމަހުގެ ސައުވީސް ވަނަ ދުވަހުއެވެ. އަދި ފައިނަލް މެޗު ކުޅުމަށް ހަމަޖެހިފައިވަނީ އަންނަ މަހުގެ ސައުވީސް ވަނަ ދުވަހު ވެމްބްލީ ސްޓޭޑިއަމްގައެވެ.


ރީތި ދުވަހަކު އަޢުރަ ނިވާކުރަން ތިއަ ތިބެނީ އެދުވަސް އައުމުގެ ކުރިން މަރުނުވާނެކަމުގެ ޔަޤީންކަން ކާކުދީގެންތަ؟\nމިހާރުވެސް ބައެއް އަންހެނުން ﷲ ތަޢާލާ އަންގަވާފައިވާ މަގުން އަޢުރަ ނިވާނުކށް ތިބެނީ ރީތި ދުވަހަކު ނުވަތަ ޙުރުމަތްތެރިވެގެންވާ ދުވަހަކު އެކަންކުރަންވެގެންނެވެ. އެހެންކަމުން ފުރަތަމަ ކުރަންޖެހޭ ސުވާލަކީ އެފަދަ ދުވަހަކު އަޢުރަ ނިވާކުރަން ތިއަ ތިބެނީ އެދުވަސް އައުމުގެ ކުރިން މަރުނުވާނެކަމުގެ ޔަޤީންކަން ކާކު ދީގެން ހެއްޔެވެ؟ ހަމަ ޔަޤީނުންވެސް އެޔަޤީންކަން ދެވޭނެ އެއްވެސް މީހަކު ނުހުންނާނެއެވެ.\nހަމައެއާއިއެކު ގިނަ އެކުވެރިންތަކެއް އެކުގައި އަޢުރަ ނިވާކުރަން އެބަ މަޑުކުރެއެވެ. އެއީވެސް ކުރަން ރަނގަޅު ކަމެއް ނޫނެވެ. ހުރިހާ އެކުވެރިންވެސް އަޢުރަނިވާކުރަންވީއެވެ. އެކަންކުރެވުނުހައި އަވަހަކަށެވެ.\nއަންހެނުންގެ އަޢުރައަކީ މޫނާއި ދެއަތްތިލަ ފިޔަވައި ހުރިހާ ތަނެއްކަން އެއީ ފެށުނީންސުރެ ހުރިހާ މުސްލިމުންނަށް އެނގޭ ކަމެކެވެ. އެއީ ކިޔަވައިގެން މިއަދު އަންނަ ޢިލްމުވެރިން ދައްކަވާ ވާހަކަފުޅެއް ނޫނެވެ. ޒަމާނުންސުރެ ޢިލްމުވެރިން ބަޔާން ކުރައްވަމުން ގެންދަވާ ކަމެކެވެ.\nނަމަވެސް މިހާރުވެސް މިފެންނަނީ، ޙައްޖަށް ދެވެންދެން، ރޯދަ މަސް އަންނަންދެން ނުވަތަ ވަޒީފާއެއް ލިބެންދެން ނުވަތަ މީހަކު ކިޔައިފާނެ އެއްޗަކަށް ބިރުން އަޢުރަ ނިވާކުރަން ފަސްޖެހެމުން އަންނަތަނެވެ. ބާޒާރުގައި ފޮތި އަގުހެޔޮވަންދެން، ގިނަ ހެދުންތަކެއް ފެއްސެންދެން ލަސްކުރެވެމުން އަންނަތަނެވެ.\nލޮބުވެތި ކަނބަލުންނޭވެ! ކީރިތި ޤުރްއާނަށް ދެން އެއްވެސް އާޔަތެއް އިތުރެއް ނުވާނެއެވެ. އިތުރު ޙުކުމްފުޅެއްވެސް ބާވައި ނުލައްވަވާނެއެވެ. އިސްލާމް ދީނަށާއި ﷲ ތަޢާލާ އަށާއި ރަސޫލް (ﷺ) އަށް ލޯބިވުމަކީ ދީނުގައި ކުރަން އަމުރުފުޅު ކުރައްވަވާފައި ހުރި ކަންކަން ކުރުމަށް އަވަސްވެގަތުމެވެ. ޙިޖާބްގެ ޢާޔަތް ބާވައިލެއްވެވުމުން އެއިރު ތިއްބެވި ޞަހާބީ ބޭކަނބަލުން އެކަމަށް އަވަސްވެވަޑައިގެންނެވި ފަދައިންނެވެ. އެބޭކަނބަލުންގެ ހެދުންކޮޅުން ބައެއް ކަނޑުއްވައިލައްވަވައި އަޢުރަ ނިވާކުރެއްވެވި ފަދައިންނެވެ.


Italian League Ge Ithuru5Kulhuntheriyaku Covid-19 Ah Fassi (Positive) Vehjje - Vaguthu\nއިޓާލިއަން ލީގުގެ އިތުރު ފަސް ކުޅުންތެރިއަކު ކޮވިޑް-19 އަށް ފައްސި ވެއްޖެ\nއެއްވެސް ކޮންޓްރޯލެއް ނެތި ދުނިޔޭގެ އެކިކަންކޮޅުތަކުގައި ހަލުވިކަމާއެކު ފެތުރެމުން އަންނަ ކޮރޯނާވައިރަސް ނުވަތަ ކޮވިޑް-19 އަށް އިޓާލިއަން ލީގުގެ އިތުރު ފަސް ކުޅުންތެރިއަކު ފައްސި (ޕޮޒިޓިވް) ވެއްޖެއެވެ.\nއިޓަލީގެ ފުރަތަމަ ޑިވިޝަނުން ވައިރަހަށް އެންމެ ފަހުން ޕޮޒިޓިވްވެފައިވަނީ ސަމްޑޯރިއާގެ ހަތަރު ކުޅުންތެރިންނާއި ފިއޮރެންޓީނާގެ ކުޅުންތެރިއެކެވެ. ސަމްޑޯރިއާ އިން ވައިރަހަށް އިތުރު ކުޅުންތެރިން ފައްސި މިވީ އެޓީމުގެ ފޯވަޑް މަނޯލޯ ގަބިއާޑިނީ އަށް ބަލި ޖެހުނުކަން ކްލަބުން ހާމަކުރިތާ 24 ގަޑި އިރު ނުވަނީހެވެ. އެ ކްލަބުން އަލަށް ކޮވިޑް-19 އަށް ފައްސިވި ކުޅުންތެރިންގެ ތެރޭގައި ހިމެނެނީ އޮމަރް ކޮލީ، އަލްބިން އެކްދަލް، އެންޓޯނިއޯ ލާ ގުމީނާ އަދި މޯޓެން ތޯސްބައި އެވެ. ސެރިއާ އިން ދެން މި ވައިރަހަށް ޕޮޒިޓިވް ވީ ފިއޮރެންޓީނާގެ ފޯވަޑް ދުސަން ވްލާހޮވިޗް އެވެ. އުމުރުން 20 އަހަރުގެ ދުސަން ވައިރަހަށް ފައްސިިވކަން ފިއޮރެންޓީނާ އިން ވަނީ ކަށަވަރުކޮށްދީފައެވެ. ރިޕޯޓުތައް ބުނާގޮތުން އަލަށް ބަލި ޖެހުނު ހުރިހާ ކުޅުންތެރިން މިހާރު ވަނީ އައިސޮލޭޝަނަށް ލާފައެވެ.\nފިއޮރެންޓީނާގެ ފޯވާޑާއި ސަމްޑޯރިއާގެ ކުޅުންތެރިން ވައިރަހަށް ފައްސިވިއިރު މީގެ ކުރިން ޔުވެންޓަސްގެ ޑިފެންޑަރު ޑެނިއެލް ރުގާނީ އަށް ވަނީ ބަލި ޖެހިގެން އެކަހެރިކޮށްފައެވެ. މީގެ އިތުރުން ޔުވެންޓަސް އަށް ކުޅެމުން އަންނަ އާޖެންޓީނާގެ ފޯވާޑް ޕައޮލޯ ދިބާލާ އަށް ވެސް ބަލި ޖެހިފައިވާ ކަމަށް އިޓަލީގެ މީޑީއާތަކުން ވަނީ ރިޕޯޓްކޮށްފައެވެ. ރުގާނީ ވައިރަހަށް ޕޮޒިޓިވް ވުމާއެކު ޔުވެންޓަސްގެ ކޯޗިން ސްޓާފުންނާއި ކުޅުންތެރިން މިހާރު ތިބީ އަމިއްލަ އަށް އެކަހެރިވެގެންނެވެ. އަދި، އެންމެ ފަހުން ޔުވެންޓަސް އިޓާލިއަން ލީގުގައި ބައްދަލުކުރި އިންޓަ މިލާންގެ ކުޅުންތެރިންވެސް ތިބީ ހަމަ އެގޮތަށް ކަރަންޓީނު ވެގެން ކަމަށް ހަބަރުތައް ބުނެ އެވެ.\nކޮވިޑް-19 ޖެހިފަ ހުރި މީހަކާ ކޮންޓެކްޓްވި މީހަކު، 14 ދުވަސް ވަންދެން އެކަހެރިކުރުމަކީ ދުނިޔޭގެ ގިނަ ގައުމުތަކުގައި މިހާރު އަމަލު ކުރަމުން އަންނަ އުސޫލެވެ. އެހެންވެ، ޔުވެންޓަސް އަދި އިންޓަގެ ކުޅުންތެރިން ވެސް ކަރަންޓީނުކުރީ އެމީހުންގެ ގައިން ބަލި ފެނިދާނެ ކަމަށް ބަލައިފައެވެ.\nއިޓާލިއަން ލީގުގެ ގިނަ ކުޅުންތެރިންތަކަކަށް ވައިރަހުގެ އަސަރުކޮށްފައިވާއިރު، ޔޫރަޕްގެ ބޮޑެތި ހުރިހާ ލީގުތަކުގެ ކުޅުން ވަނީ ހުއްޓާލާފައެވެ. އިނގިރޭސި ޕްރެމިއާ ލީގާއި، ސްޕެނިޝް ލީގާއި، އިޓާލިއަން ލީގާއި، ފްރެންޗު ލީގުގެ އިތުރުން ޖަރުމަން ލީގު ވަނީ އަންނަ އެޕްރިލް މަހުގެ4ގެ ނިޔަލަށް މެދުކަނޑާލާފައެެވެ. މީގެ އިތުރުން ޔޫރަޕްގެ އެންމެ ބޮޑު ކްލަބު ފުޓްބޯޅަ މުބާރާތް ކަމަށްވާ ޔުއެފާ ޗެމްޕިއަންސް ލީގާއި ޔޫރޮޕާ ލީގުގެ މެޗުތައްވެސް ވަނީ ފަސްކޮށްފައެވެ.


މަރުވިތާ ތިންހާސް އަހަރަށްވުރެ ގިނަ ދުވަސްވީ "މަމީ" އެއްގެ އަޑު އެނބުރިއައުން!\nމީގެ އެތައްހާސް އަހަރެއް ކުރިން ދުނިޔޭގައި އުޅުނު މިސްރުގެ ފާދިރީއެއްގެ އެދުމެއް، ސައިންޓިސްޓުން ފުރިހަމަ ކޮށްފިއެވެ. މީގެ 3000 އަށްވުރެ ގިނަ ދުވަސްކުރިން މަރުވި އެފާދިރީގެ ހަށިގަނޑު "މަމީ" އަކަށް ހެދުމަށްފަހު، މިހާރު ސައިންޓިސްޓުން ވަނީ އާޓިފިޝަލް ވޯކަލް ކޯޑް ބޭނުން ކޮށްގެން އޭނާގެ އަޑު އަލުން އުފައްދާފައެވެ.\n"ނެސާމޫން" ނަމަކަށް ކިޔާ މިސްރުގެ އެފާދިރީ މަރުވެފައިވަނީ 1100 ބީސީ ގައެވެ. އަދި އޭނާގެ ހަށިގަނޑު މަމީއަކަށްހަދާ ބަހައްޓާފައި ހުންނަނީ އިނގިރޭސިވިލާތުގެ ޔޯކްޝަޔަރ ގައި ހުންނަ "ލީޑްސް ސިޓީ" ކިޔާ މިއުޒިއަމް އެއްގައެވެ.\nނީލު ކޯރު ކައިރީ ކުރިން އުފެދިފައިވާ އަވަށެއް ކަމަށްވާ "ތީބްސް" ގެ ފައްޅިއެއްގައި އުޅުނު ނެސާމުން، ފާދިރީކަން ކުރުމުގައި ނުހަނު ގަދަ އަޑެއް ބޭނުންކުރިއެވެ. އޭނާގެ މަރާއެކު އެއަޑު ކެނޑުނު ނަމަވެސް، ސައިންޓިސްޓުންގެ ޓީމަކުން 3000 އަށްވުރެ ގިނަ ދުވަސްފަހުން މިވަނީ އޭނާގެ އަޑާއި ވައްތަރު އަޑެއް އުފައްދާފައެވެ.\nރިޕޯޓުތަކުން ބުނެފައިވާ ގޮތުގައި ސައިންޓިސްޓުން ނެސާމޫންގެ އަޑު ނަކަލު ކޮށްފައިވަނީ އޭނާގެ ވޯކަލް ޓްރެކްޓްގައި 3ޑީ ޕްރިންޓެޑް އަޑު ފޮށްޓެއް ގުޅުމަށްފަހުއެވެ. އަދި އެއަށް އާޓިފިޝަލް ލެރީންކްސް އަޑެއް ފޮނުވުމުން ބަހެއް ހެދޭފަދަ އަޑެއް ނިކުތް ކަމަށާއި އެއަޑު ނެސާމޫންގެ އަޑާއި އެއްގޮތް ކަމަށް ވެސް ރިޕޯޓުތަކުގައި ބުނެފައިވެއެވެ.\nމިއީ މަރުވެފައިވާ މީހެއްގެ އަޑު މުޅި ދުނިޔެއިން ވެސް ނަކަލު ކުރެވުނު ފުރަތަމަ ފަހަރެވެ. ނެސާމޫންގެ އަޑުން އަދި އެންމެ ބަހެއް އުފެދިފައިވީ ނަމަވެސް، ސައިންޓިސްޓުން އުއްމީދު ކުރަނީ އިތުރަށް ރިސާރޗްކޮށް، ޖުމްލައެއް އެއްކޮށް ހެދޭފަދަ ގޮތަކަށް އޭނާގެ އަޑު އަލުން އަނބުރާ ގެނައުމަށެވެ.\nކޮރޯނާ ވައިރަސް ޖެހިގެން ފުރަތަމަ ފަހަރަށް އިޓަލީން މީހަކު މަރުވެއްޖެ!\nއަހަރެން އިސްލާމްވީ އެދީނަށްވުރެ ފުރިހަމަ، އަންހެނުންނަށް މިނިވަންކަމާ ޙައްޤުތަކާ ރައްކައުތެރިކަން ލިބިދޭ ދީނެއް ނެތުމުން: ރޮސީ\nބަންގިގޮވަން ހުއްޓާ އިނގިރޭސިވިލާތުގެ އިމާމަކަށް ވަޅިން ހަމަލާދިނުމުން މިސްކިތްތައް ބެލެހެއްޓުން ވަރުގަދަކުރާނެ ކަމަށް ބުނެފި\nއދ ގެ އިންސާނީ ޙައްޤުތަކާ ބެހޭ ގްރޫޕުން ސްރީލަންކާ ވަކިވަނީ!\nމިފާރު ހަދާފަ ހުރީ ގަލާއި ސިމެންތިއަކުން ނޫން، އިންސާނުންގެ ކަށިން!\nމަންމައަށް ފުރަމޭ ހަދިޔާ ކުރުމަށްފަހު ޕާކިސްތާނުގެ ފިރިހެނަކު ނިޔާވެއްޖެ!


އޮގަސްޓް މަހު އާމްދަނީގެ ގޮތުގައި 1.71 ބިލިއަން ރުފިޔާ ލިބިއްޖެ – Haftha\nFri, 18 September, 2020, 3:06 pm\nފިނޭންސް މިނިސްޓްރީ އާއި މީރާ ހިންގާ އޮފީސް އިމާޜާތް\nއޮގަސްޓް މަހު އާމްދަނީގެ ގޮތުގައި 1.71 ބިލިއަން ރުފިޔާ ލިބިއްޖެ\nއޮގަސްޓުމަހު ޓެކްސް އާމްދަނީގެ ގޮތުގައި ދައުލަތަށް 1.71 ބިލިއަން ރުފިޔާ ލިބިފައިވާ ކަމަށް ދައުލަތުގެ ޓެކްސް އިދާރާ، މީރާ އިން ބުނެފި އެވެ.\nމީރާ އިން މިއަދު އާންމުކުރި ތަފާސް ހިސާބުތައް ދައްކާ ގޮތުން މިދިޔަ މަހު ޑޮލަރުން ލިބުނު އާމްދަނީއާއެކު 1.71 ބިލިއަން ރުފިޔާ ލިބިފައިވެ އެވެ. މިދިޔަ މަހު ޑޮލަރުން ލިބުނީ 21.67 މިލިއަން ރުފިޔާ އެވެ.\nމިދިޔަ މަހު ލިބުނު އާމްދަނީގެ ތެރެއިން ޓެކްސްގެ ގޮތުގައި ލިބުނީ 1.3 ބިލިއަން ރުފިޔާ އެވެ. އަދި ޓެކްސް ނޫން ގޮތުގައި ލިބުނީ 63.5 މިލިއަން ރުފިޔާ އެވެ.\nޓެކްސްގެ ތެރެއިން އިންކަމް ޓެކްސްގެ ގޮތުގައި މިދިޔަ މަހު ދައުލަތަށް 783 މިލިއަން ރުފިޔާ ލިބިފައިވެއެވެ. އެއީ މިދިޔަ މަހު ލިބުނު އާމްދަނީގެ 46 ޕަސެންޓެވެ.\nދެން އެންމެ ބޮޑު އާމްދަނީ އެއް ލިބިފައިވަނީ ބިޒްނަސް ޕްރޮފިޓް ޓެކްސް (ބީޕީޓީ) އިންނެވެ. ބީޕީޓީގެ ގޮތުގައި ދައުލަތަށް 474 މިލިއަން ރުފިޔާ ލިބުނު އިރު މިއީ ޖުމްލަ އާމްދަނީގެ 27.8 ޕަސެންޓެވެ. އަދި ޖީއެސްޓީގެ ގޮތުގައި މިދިޔަ މަހު 293 މިލިއަން ރުފިޔާ ލިބުނެވެ. އެއީ ޖުމްލަ އާމްދަނީގެ 17.2 ޕަސެންޓެވެ.\nލީޒް ޕީރިއަޑް އެކްސްޓެންޝަން ފީގެ ގޮތުގައި މިދިޔަ މަހު ދައުލަތަށް 76 މިލިއަން ރުފިޔާ ލިބިފައިވާ ކަމަށް މީރާގެ ރެސިޑެންޓް ޕާމިޓްގެ ގޮތުގައި 21 މިލިއަން ރުފިޔާ ލިބިފައިވެ އެވެ. އަދި ރިސޯޓް ކުލީގެ ގޮތުގައި ލިބުނު ހަތަރު މިލިއަން ރުފިޔާ އެވެ.\nދައުލަތުގެ ޓެކްސް އިދާރާ، މީރާ އިން ބުނީ މިދިޔަ އަހަރުގެ އޮގަސްޓް މަހާ އަޅާބަލާއިރު 97.6 ޕަސެންޓްގެ އިތުރުވުމެއް އައީ ކޮވިޑް 19 އާ ގުޅިގެން ފަސްކުރި ޓެކްސްގެ ސުންގަޑިތައް އޮގަސްޓު މަހަށް ހަމަވުމުންނާއި ފަސްކޮށްދިން ކުލިތައް ވެސް މިދިޔަ މަހު ލިބުމުން ކަމަށެވެ.


vnews - Courtois Real ah, Kovacic Chelsea ah!\nކޯޓުއާ ރެއާލް އަށް، ކޮވަސިޗް ޗެލްސީ އަށް!\nރެއާލް އަށް ކުޅެމުން އައި ކޮވަސިޗް (ކ) އަދި ޗެލްސީ އަށް ކުޅެމުން އައި ކޯޓުއާ (ވ) - ފޮޓޯ: ޓުވިޓާ\nޗެލްސީގެ އަށް ކުޅެމުން އަންނަ ބެލްޖިއަމްގެ ކީޕަރު ތިބޯޓް ކޯޓުއާ ރެއާލް މެޑްރިޑަށް ބަދަލުވިއިރު، ރެއާލް އަށް ކުޅެމުން އައި ކްރޮއޭޝިއާގެ މިޑްފީލްޑަރު މަޓިއޯ ކޮވަސިޗް ޗެލްސީ އަށް ބަދަލުވެއްޖެ އެވެ.\nޗެލްސީ ދޫކޮށް ކޯޓުއާ ރެއާލް އަށް ބަދަލުވެފައިވަނީ ހަ އަހަރު ދުވަހުގެ އެއްބަސްވުމެއްގެ ދަށުން 31 މިލިއަން ޕައުންޑަށެވެ. މި އެއްބަސްވުމުގެ ދަށުން ރެއާލުން ވަނީ ކޮވަސިޗް އެއް އަހަރު ދުވަހުގެ ލޯނެއްގެ ގޮތުގައި ޗެލްސީއަށް ދޫކޮށްފަ އެވެ.\nކޯޓުއާ ރެއާލް އަށް ބަދަލުވެފައިވާއިރު، އޭނާ ހޯދުމަށް އެ ކްލަބުން މިދިޔަ އަހަރުން ފެށިގެން އައީ މަސައްކަތް ކުރަމުންނެވެ. އޭނާ ހޯދުމަށް ރެއާލްގެ އިތުރުން ގިނަ ކްލަބްތަކުން ދިޔައީ މަސައްކަތްކުރަމުންނެވެ.\nއުމުރުން 26 އަހަރުގެ ކޯޓުއާ ކެރިޔަރު ފެށީ 2008 ވަނަ އަހަރު ބެލްޖިއަމްގެ ޖެންކް އިންނެވެ. އޭނާ ވަނީ އެ ކްލަބަށް 45 މެޗު ކުޅެފަ އެވެ.\nއޭނާ ވަނީ ޖެންކްއާއެކު ބެލްޖިއަމް ލީގުވެސް ކާމިޔާބުކޮށްފަ އެވެ. އެ ކްލަބުގައި ތިން ސީޒަން ހޭދަކުރުމަށްފަހު އޭނާ ވަނީ ލޯން އެއްބަސްވުމެއްގެ ދަށުން ތިން ސީޒަން އެޓްލެޓިކޯގައި ވެސް ހޭދަކޮށްފަ އެވެ.\nކޯޓުއާ ވަނީ އެޓްލެޓިކޯ އަށް 154 މެޗު ކުޅުމުގެ އިތުރުން އެ ކްލަބާއެކު ލަލީގާ އާއި ކޮޕާޑެލްރޭ އާއި ޔުއެފާ ޔޫރޮޕާ ލީގާއި، ޔުއެފާ ސުޕާ ކަޕާއި، ޔުއެފާ ޗެމްޕިއަންސް ލީގުގެ ދެވަނަ ހޯދާފަ އެވެ.\nއެޓްލެޓިކޯގެ ލޯން އެއްބަސްވުމަށްފަހު ޖެންކް އިން ވަނީ ކޯޓުއާ ޗެލްސީ އަށް 2014 ވަނަ އަހަރު ވިއްކާލާފަ އެވެ. އޭނާ ވަނީ އެ ކްލަބުގައި ހޭދަކުރި ހަތަރު ސީޒަނުގައި 154 މެޗު ކުޅެ، ޕްރިމިއާ ލީގު ދެފަހަރު، އެފްއޭ ކަޕް އެއްފަހަރު އަދި ލީގް ކަޕް އެއްފަހަރު ކާމިޔާބުކޮށްފަ އެވެ.\nނިމިގެންދިޔަ ވޯލްޑް ކަޕްގެ އެންމެ މޮޅު ގޯލުކީޕަރުގެ މަގާމު ހޯދި ކޯޓުއާ ވަނީ ބެލްޖިއަމް ގައުމީ ޓީމަށް 65 މެޗު ކުޅެފަ އެވެ.\nޑައިނަމޯ ޒަގްރެބް އިން 2010 ވަނަ އަހަރު ކެރިޔަރު ފެށި ކޮވަސިޗް ވަނީ އެ ކްލަބުގައި ތިން ސީޒަން ހޭދަކޮށް، ކުޅުނު 73 މެޗުގައި ނުވަ ލަނޑު ކާމިޔާބުކޮށްފަ އެވެ. އެ ކްލަބް ދޫކޮށް އޭނާ އިންޓަ މިލާނަށް ބަދަލުވީ 2012 ވަނަ އަހަރެވެ. އެ ކްލަބުގައި އޭނާ ވަނީ ތިން ސީޒަން ހޭދަކޮށް ކުޅުނު 97 މެޗުގައި 8 ލަނޑު ކާމިޔާބުކޮށްފަ އެވެ.\nއިންޓަ މިލާން ދޫކޮށް ކޮވަސިޗް ރެއާލް އަށް ބަދަލުވީ 2015 ވަނަ އަހަރެވެ. އޭނާ ވަނީ އެ ކްލަބަށް ކުޅުނު ތިން ސީޒަނުގައި 109 މެޗު ކުޅެ ތިން ލަނޑު ކާމިޔާބުކޮށްފަ އެވެ.\nކޮވަސިޗް ވަނީ ރެއާލްއާއެކު ލަލީގާ، ސްޕެނިޝް ސުޕާ ކަޕް، ޔުއެފާ ޗެމްޕިއަންސް ލީގު ތިންފަހަރު، ޔުއެފާ ސުޕާ ކަޕް ދެފަހަރު އަދި ފީފާ ކްލަބް ވޯލްޑް ކަޕް ދެފަހަރު ކާމިޔާބުކޮށްފަ އެވެ.\nނިމިގެންދިޔަ ވޯލްޑް ކަޕްގައި ކްރޮއޭޝިއާގެ ގައުމީ ޓީމާއެކު މުބާރާތުގެ ދެވަނަ ހޯދި ކޮވަސިޗް ވަނީ ގައުމީ ޓީމަށް ކުޅުނު 46 މެޗުގައި އެއް ލަނޑު ކާމިޔާބުކޮށްފަ އެވެ.


ނޭންގިހިތޭ ގެންދެވީމަ މިތުރާ… (17) – Esfiya – Dhivehi Vaahaka Site\nނޭންގިހިތޭ ގެންދެވީމަ މިތުރާ… (17)\n- by Hawwi (Layaa) - 106- January 9, 2018\nހަމަޔަގީނުންވެސް އެއިވެނީ އިބާގެ ގިސްލުމުގެ އަޑެވެ. މިވީހާދުވަސް ވީއިރު ޔާސިރު އިބާ ގެންގުޅުނީ އެލޮލުން އެންމެކަރުނަތިއްކެއްވެސް ވައްޓާލިޔަނުދީއެވެ. ވީއިރު އެގޮތަށް އެދަރިފުޅު އެހާ އަސަރާއެކު ރޮމުންދާއަޑު އިވުމުން ޔާސިރު ދައްކަން އުޅުނު ވާހަކަވެސް ހަންދާންނެތިގެން ދިޔައެވެ. އަދި ވީގޮތެއްބަލަން ފޯނުބޭއްވުމާއެކު އަވަހަށް ގެއާއި ދިމާއަށް މިސްރާބުޖެހިއެވެ.\nއެހެން ދުވަސްތަކާއި ހިލާފަށް އަލޫކް ހުރީ އުފަލުންކަން އޭނާގެ ހަރަކާތްތަކުންވެސް ފާހަގަވެއެވެ. ލޫޔާއާއި ފަރޫންކައިރީގައި އޭނާބޭނުން ނޫންގުޅުމެއް އިބާއާއި އެކުގައި ކުރިއަށް ގެންދެވުންކަން ހާމަނުކުރިނަމަވެސް ގޯހެއްހެދުނުކަމަށް ބުނުމުން އެމީހުންވެސް އެދުނީ ބަލައިގެން އުޅުމަށެވެ. ހަމައެގޮތަށް ލޫޔާގެ އަނގައިން ލޯބިވާވާހަކަ ބުނީތީ އަލޫކްގެ ހިތްވަނީ އުފަލުންގޮސް އާސްމާނުގައެވެ.\nކޮލެޖްއަށް ފަރޫންއާއި އެކުގައި ވަދެގެންްއައި ލޫޔާގެ މޫނުމަތީގައިވެސް ވަނީ ނުފިލާހިނިތުން ވުމެވެ. އެދެކުދިން އެކީގައި ފެނުމުން އާންމުކޮށް ހަސަދައިގެ ލޮލުން ބަލާ ލޯތަށް އަދިވެސް މަދެއްނޫނެވެ. ސީދާ ޔޫނިއަން އޮފީހަށް މިސްރާބުޖަހާފައިވާ ދެކުދިންގެ ހިނގުން މަޑުޖައްސާލީ ފަރޫންގައިގަ އައިސް ތަތްވެގަތް ޝާޔާގެ ސަބަބުންނެވެ. އައްޓަންމަހެއް ހެން ޝާޔާ އައިސް ތަތްވެގަތުމުން ފަރޫންގާތަށް އައީ އަމަށަކު ރުޅިއެއްނޫނެވެ. އަލްޔާއާއި ރައްޓެހިވީފަހުމް ފަރޫންވަނީ އޭނާގެ އުޅުން އެއްކޮށް ބަދަލްކޮށްލާފައި ކަމުން ވަގުތުން ޝާޔާ ދުރަށް ޖައްސާލުމާއެކު ދުރުގައި ހުރިމަށް އެންގިއެވެ. އަދި އެގޮތަށް އައިސް ގަޔަށްބޮލަށް އަރަންޏާ މައްސަލަޖައްސާނެ ކަމަށްވެސް ބުންޏެވެ. ފަރޫން ބުނިއެއްޗެއްބުނީ ހަމައެކަނި ލޫޔާއާއި ޝާޔާއަށް އަޑުއިވޭވަރަށްކަމުން ދުރުގައި މަންޒަރުބަލަން ތިބިކުދިންނަށް އެތަނުގައި ވީގޮތް ރަނގަޅަށް ސާފެއްނުވިއެވެ. އެއީ ފަރޫން ބޭނުންވެސްވީގޮތެވެ. މިއަދު އޭނާގެ ފަރާތުން އެއްވެސް ކުއްޖަކު އެންމެންކުރިމަތީ ލަދުގަންނަވާލުން އެއީ ފަރޫން ކުރަންބޭނުން ކަމެއްނޫމެވެ. އަލްޔާވަނީ އެހާވެސްބޮޑަށް ފަރޫން ބަދަލްކޮށްލާފައެވެ.\nގެއަށް ގޮސް ވަނުމާއެކު ހަލުވި ހިންގުމެއްގައި ޔާސިރު މިސްރާބުޖެހީ އިބާގެ ކޮޓަރިއާއި ދިމާއަށެވެ. ނަމަވެސް ވަކި ހިސާބަކުން ޔާސިރުގެ ހިނގުން މަޑުޖައްސާލީ ލޫޔާގެ ކޮޓަރިން ވާހަކަދައްކާ އަަޑުއިވުމުންނެވެ. މިވަގުތު ގޭގައި ލޫޔާ ނޫޅޭނެކަން ޔާސިރުއަށް ޔަގީންވެއެވެ. މީހުން ނެތްގަޑިބަލާފައި ލޫޔާގެ ކޮޓަރިއަށްވަން އިބާ ސިހުނީ ކޮޓަރީގެ ދޮރުމަތީގައި ހުރި އޭނާގެ ބައްޕަ ފެނުމުންނެވެ. އިބާ ހީކުރީ އެވަގުތު ބިޒީވުމުން ބައްޕަ ފޯނު ކަނޑާލީ ކަމަށެވެ. އަދި މިވަގުތު ގޭގައި މީހަކު ނޫޅޭތީ އެހާވަރުން ތަވީދު ހޯދަން ލޫޔާކޮޓަރިއަށް އައީ ފަހަރެެއްގައިވެސް ގެއަށް މީހަކު އައިސްދާނެކަމަށް ނޫނެވެ. ނަމަވެސް މިއަދު އޭނާގެ ބައްޕަގެ ކުރިމަތީގައި ރަނގަޅަށް ބޭޒާރުވެއްޖެއެވެ.\nލޫޔާގެ ފައިލެއް ބާއްވާފައި ކޮލެޖްއަށް ދެވުމުން، އެވަގުތު ކޮފީއަކަށް ބޭރަށްދިޔަ ފަރޫންއާއި އަރުޝަދު ކައިރީ އެގެނެސްދިނުމަށް ލޫޔާއެދުނީ ކޮޓަރީ ތަޅުދަނޑި ފަރޫންއަތަށް ދީފައެވެ. ލޫޔާމެންގެ ގެއަށް ވަދެގެން އައި ފަރޫންމެން މަޑުޖެހިލީ އެކޮޓަރީގެ ދޮރުމަތީގައި ހުރި ޔާސިރުފެނުމުންނެވެ. ހަމައެއާއެކު ކޮޓަރީގެ ދޮރުހުޅުވާފައި ހުރުމުންވެސް މެއެވެ.\nއެތެރޭގައި ހުރި އިބާ އިސްޖަހާލުމާއެކު ކޮޓަރިން ބޭރަށް ނިކުތުމާއެކު ޔާސިރު އިބާއަށް ބަލާލިއެވެ. ހަގީގަތުގައިވެސް އިބާވަނީ ގަދަޔަށް ރޮވިފައިކަން އޭނާގެ ދުޅަވެފައިވާ ދެލޮލުން ހާމަވާން ހުއްޓެވެ. ކޮޓަރިން ނިކުމެ ކުއްވެރިއަކުފަދައިން ދޮރުލައްޕާ ތަޅުލުމަށްފަހު އިބާ އިސްޖަހާލިއެވެ. “ދަރިފުޅާ.. ކިހިނެއްތަ މިވަނީ.. ބައްޕަޔަށް އެއްވެސްކަމެއް ހަމަަ އަންގާނުލާނަންތަ.. ދަރިފުޅުމިހާރު ބައްޕަ ހާދަ ދުރުކޮށްްލައިފިއޭ.. ” ޔާސިރު ވާހަކަ ދެއްކީ ލޯތްބާއެކުގައެވެ. އޭނާ ބޭނުންވަނީ ރީތިކޮށް ވާހަކަދައްކައިގެން އިބާކުރެން ހުރިހާކަމެއް އޮޅުންފިލުވާށެވެ. ” އާދެބަލަ ދަރިފުޅާ އެތާންގައި އިށީދެލަން.. ” ބަހެއްނުކިޔާ އިބާ އިންނަންފެށުމުން ޔާސިރު ސިޓިރޫމްގައި ހުރި ސީފާއަށް އިޝާރާތް ކުރަމުން ބުނެލިއެވެ.\nދެބަފައިން އެކީގައި އައިސް ސޯފާގައި އިށީންދެލިއިރު ފަރޫންމެން ލޮލުގައި އަޅައިނިގަތީ އެމީހުން އެތާންގައިހުރި ފޮތްތަށްލާފައިވާ ކަބަޑު ބިއްދޮށަށްވާގޮތަށް ވަދެތިބުމުންނެވެ. އެތާންގައި ތިބިނަމަވެސް ދެކެވެމުންދާ ވާހަކަ ރީތިކޮށް އެމީހުނަށް އަޑުއިވެއެވެ. އަދި ޔާސިރުއާއި އިބާ ތިބީ އެ ފޮތްކަބަޑަށް ފުރަގަސްދީގެން ކަމުން ފަރޫން އާއި އަރުޝަދު ކުޑަކޮށް ބޭރަށް ނިކުމެލާ ތިއްބެވެ.\n“ދަރިފުޅާ ކީއްތަތިކުރަނީ ލޫޔާގެ ކޮޓަރީގަ.. ދަރިފުޅުވެސް ނުވާނު ހުއްދަނެތި އެހެންމީހުންގެ ކޮޓަރިއަށް ވަންނަން.. ތީ ކޮންތާކުން ހޯދި ތަޅުދަނޑިއެއް.. ” ޔާސިރު އިބާއަށް ވިސްނާދޭފަދައިން ވާހަކަދައްކަމުން އަހާލިއެވެ. އެއާއެކު އިބާ ފެށީރޯށެވެ. ކިތަންމެ ބޭނުން ނޫންނަމަވެސް މިއަދުދެން ބައްޕައަށްވެސް މިކަން އަންގައިގެން ނަމަވެސް އެތަވީދު ހޯދަން އިބާ ބޭނުންވެއެވެ. ފުންނޭވައެއް ލުމަށްފަހު އިބާ ކަރުނަފުހެލާފައި އޭނާގެ ބައްޕަގެ މޫނަށް ބަލާލިއެވެ. އަދި ޒޭންގެވާހަކަ ފިޔަވާ އެހެން ހުރިހާކަމެއް އޭނާގެ ބައްޕައަށް ކިޔާދިނެވެ. ނަމަވެސް ޔާސިރުގެމޫނުމަތީގެ ކުލަވަރުން އެއީ އާވަހަކައެއްނޫންކަން އިބާއަށް އެނގުނީ ޔާސިރު ބަލަން އިނގޮތުންނެވެ. ” ދަރިފުޅާ މިއަދު ބައްޕަ ގުޅީވެސް ތިވާހަކަ އަޑުއިވިގެން ތިކަން އޮޅުން ފިލުވަން.. ” އެހެން ބުނެފައި ހެނދުނު ކަންތަށްވީގޮތް ޔާސިރު އިބާއަށް ކިޔާދިނެވެ. ” ދަރިފުޅަށް އިނގޭތަ ބައްޕަ މިހުރީ މިހާރު އެއިން ކުއްޖަކާވެސް ހަތަރުކަޅި ހަމަކޮށްލަން ނުކެރިފަ ދަރިފުޅު ތިކުރިކަމަކުން.. ގެނޭ ބައްޕަ އަތަށް ތިތަޅުދަނޑި.. ބައްޕަ ލޫޔާކުރެން އަހާނަން އެއްވެސް ތަވީދެއް އެކޮޓަރީގަ އޮތްތޯ.. ދަރިފުޅުދެންވެސް އެކޮޓަރިއަށް ނުވަންނާތި އިނގޭ.. ” އިބާއަތުގައި އޮތް ތަޅުދަނޑިނަގަމުން ޔާސިރު ވާހަކަދެއްކީ ލޯބިވާދަރިފުޅުގެ އެއަމަލުތަކުން ލަދުވެތިވާ ހާލުގައެވެ.\n” އަދި އެބައޮތް ބައްޕަގެ ސުވާލެއް .. ދަރިފުޅުވާނެ ބައްޕަޔަށް އޮޅުވާލުމެެއްނެތި ދެންމެތިޔަ ކިޔާދިންހެން ރަނގަޅަށް ބުނެދޭން.. އޭރުން ބައްޕަވެސް ދަރިފުޅުތިކަމުން މިންޖުކޮށްދޭން ކުރެވުނު ހުރިހާކަމެއް ކޮށްދޭނަން.. އަދި ދަރިފުޅަށް ވަރަށް މުހިންމު ވާހަކައެއްވެސް ކިޔާދޭނަން.. ” ޔާސިރުގެ ވާހަކަ އަޑުއަހާފައި އިބާ އޭނާގެ ބައްޕައަށް ބަލާލީ ކޮންވާހަކައެއްތޯ އަހާލާގޮތަށެވެ. ” ދަރިފުޅު ކީއްވެތަ ލޫޔާދެކެ އެހާ ރުޅިއަންނަނީ.. ބައްޕަ ދައްތަޔާ އިނީމަ ބައްޕަގެ ލޯބި ކުޑަވެދާނެތީތަ..” ޔާސިރުގެ އެސުވާލާއެކި އިބާދުލުން ނިކުތީ އެންމެ ލަފްޒެކެވެ. “ޒޭން..” އޭ ބުނެވުމާއެކު އިބާއަށް ރޮވުނެވެ.\nޒޭންގެ ނަން އިވުމާއެކު އަރުޝަދު އަށް ތެޅިގަނެވުނެވެ. އެވަގުތު ފަރޫން ނުހިފޭއްޓިނަމަ އެކަބަޑުން ފޮތެއްވެއްޓި އެމީހުން އެތާންގައި ތިބިކަން ފަޅާއެރީހެވެ. ކިހިނެއްވީތޯ ފަރޫން އަހާލިމުން ފަހުން ކިޔާދޭނަމޭބުނެ އިބާ ދެން ދައްކާވާހަކައަަކަށް އަރުޝަދު ކަންފަތްދިނެވެ. ފަރޫންވެސް އަރުޝަދުއެހެން ބުނުމުން އިހު ހުރިގޮތަށް އެނބުރިލިއެވެ.\n“ބައްޕާ.. ޒޭން.. ޒޭ.. ޒޭންއަކީ އަޅުގަނޑަށް އެމީހަކުދެކެ އެންމެ ފުރަތަމަ ލޯބިވެވުން ފަރާތް.. އެކަމަކު ..” އެހެން ބުނުމާއެކު އަނެއްކާވެސް އިބާއަށް ރޮވުނެވެ. ނަމަވެސް ހިތްވަރުކޮށްލާފައި ޒޭންގެ ވާހަކަތަށް ވެސް ބައްޕަ އާއި އިބާ ހިއްސާކުރިއެވެ. އަދި މިހާރު އެލޯބި ޒޭންގެ ސޫރާގައިވާ އަރުޝަދުދެކެ ވެވުންކަންވެސް ހާމަކޮށްލީ ބައްޕަގެފަރާތުން އެކަމަށް އެއްބާރުލުން ލިބޭނޭކަމުގެ ފުރިހަމަ އުންމީދާއެކުގައެވެ.\n“ދަރިފުޅާ އެމީހެއްގެ ވަގުތުޖެހުމުން ކޮންމެ މީހަކުވެސް ލޯމަރާލާނެ.. އެކަމަކު އެއީ ކޮންވަގުތަކުން ކިހިނެއް ކޮންތާކުކަމެއް ނޭންގޭނެ.. އެދުވަހު އެކަން ވާންހުރީމަ ލޫޔާއެހާވަރުން ސައިކަލްގަ ދާންބުނީ.. އެއީ އެކަމާ ދަރިފުޅު ލޫޔާދެކެ ރުޅިއަންނނންވީ ސަބަބެއްނޫނެއްނު ދޯ.. އެދުވަހު އެހެން އެވީ ދަރިފުޅިގެ ތަގްދީރުގަ ލިޔެވިފައިވަނީ ތިޔަބުނާ އަރުޝަދުގެން ނަންވީމަ ކަމަށްވެސް ހަމަވެދާނެ.. ބައްޕަ ބުނެލަން އޮތީ ވެދިޔަކަންތަން ހަނދާން ނައްތާލާފަ ދަރިފުޅުދެން ރީތިކޮށް ލޫޔާއާއި ވާހަކަދައްކާށޭ.. އަދި އަލޫކްގެކިބައިންވެސް މާފަށްއެދި ތިހުރީހާ ކަމެއް ހައްލުކުރަން ވާހަކަދައްކައިގެން މަސައްކަތް ކުރާށޭ.. ދަރިފުޅާ.. ދަރިފުޅަށްއިނގޭތަ .. ލޫޔާއަކީ ދުވަހަކުވެސް ދަރިފުޅާއި ދުރުވާނެކުއްޖެއްނޫން.. އެއަށްވުރރ މާގަތް ގުޅުމެއް ލޫޔާއާއި ދަރިފުޅާދެމެދުގަ ވަނީ.. އާން ދަރިފުޅާ.. އެއީ ބައްޕަގެ ބޭބެ.. އާދިލްގެ ހަމައެކަނި ހުރި ފުރާނަ.. ” ޔާސިރު ގެ އެބަހާއެކު އިބާގެ ދެލޯ ބޮޑުވެގެން ދިޔައެވެ. ހަމަ އެވަގުތު އިބާގެ ހަނދާނަށްއައީ އޭނާގެ ކާފަ ނިޔާވުމުގެ ކުރިން ދެއްކިވާހަކަތަކެވެ.\n** ދަރިފުޅާ ޔާސިރު.. ބައްޕަ މިއަދުވެސް ލޯމަރާލަން ޖެހިދާނެ.. އެކަމަކު ދަރިފުޅުވާނެ ހަނދާނުގަ ބަހަށްޓަން ދަރިފުޅުގެ ބޭބެ އާއި މަންމަ ކަންތަށްކުރިގޮތް…**\nއެހަންދާން އާވުމާއެކު އިބާ ހިތްހަމަނުޖެހިފައި ބުނެވުނީ ކާފަވެސް އެބޭބެދެކެ ރުޅިއަންނަވާހަކައެވެ. ނަމަވެސް ޔާސިރު އޭނާގެ ދަރިފުޅަށް ކަންކަން ހިނގާފައިވާ ގޮތް ރަނގަޅަށް އޮޅުންފިލުވާދިނުމާއެކު އިބާއަށްވެސް ކާފަދެކެ ރުޅިއާދެވުނެވެ. އެކަމަކު މިހާރުދެން ކާފަދެކެ ރުޅިއައުމުން ވާނޭ ފައިދާއެއްނެތުމުން ކަންތަށް ކުރެވިފައިވާގޮތް ހަނދާންވެ އޭނާގެ ބައްޕަކައިރީ މާފަށް އެދުނެވެ. ދެންދުވަހަކުވެސް އެކުއްތަކުރާރު ނުކުރާނޭކަމަށް ވައުދުވިއެވެ. އަދި ލޫޔާ އާއި އަލޫކްގެ ކިބައިންވެސް މާފަށް އެދޭނެކަމަށް ބުންޏެވެ. ދަރިފުޅަށް ހެޔޮވިސްނުން ދެއްވީތީ ކަލާންގެ ކިބަޔަށް ޔާސިރު ހަމްދުކުރިއެވެ.\nއެހުރިހާއިރު ވާހަކަތަށް އަޑުއަހަންތިބި ފަރޫންއާއި އަރުޝަދު މަޑުމަޑުން ގެއިން ނިކުތީ އިބާކޮޓަރިއަށް ދިއުމާއެކު ޔާސިރުވެސް ކޮޓަރިއަށް ވަނުމުންނެވެ. ލިބުނު ހަބަރާއެކު އަރުޝަދުއިނީ ވާންވީގޮތް ނޭންގިފައެވެ. ލޯބިވާ ފަރާތް ލިބޭނެކަން އެނުގުމުން އުފާވިނަމަވެސް އިބާ އަށް އަރުޝަދު ސިފަވަނީ ޒޭންގެ ގޮތުގައިކަން އެނގުމުން ހިތްނުތަނަވަސްވެއެވެ. ފަރޫން ހުރީ ހުރިހާ ކަމެއް އޮޅުންފިލުމުން ހިތްހަމަ ޖެހިފައިނަމަވެސް މިހާރު ލޫޔާ އެތަށްފަހަރަކު ގުޅާފައި އޮތުމުން ކަންބޮޑުވެފައި އަރުޝަދުއަށް ބަލާލިއެވެ. ” މަށަށްފެންނަނީ އެހަށް ވީގޮތް ނުބުނެ ބާއްވަން.. އޭރުން އިބާ ހަދާގޮތެއްވެސް އެނގިދާނު.. ” ފަރޫން ބަލާލުމާއެކު އަރުޝަދު ހަމަޔަކަށް އެޅިލާފައި ބުނެލިއެވެ. ” ސާބަހޭ މީނދަރޯމިއޯ.. މަމި ކަންތަށްބޮޑުވަނީ ފައިލްނުލާ ނިކުމެވުނީމަ… އެނުލާ ލޫ ކައިރިއަށް ގޮއްސީޔާ ސުވާލު ގޯންޏެއް އޮއްސާލާނެ.. ” އަރުޝަދުގައިގަ ބޮނޑިއެއް އަޅާލަމުން ފަރޫން އެހެން ބުނުމާއެކު ” އެހިފައިލް ހިފައިގެން ދިޔަސް.. ތިބުނާ ގޯނީގެ ތުން ހުންނާނީ ހުޅުވިފައޭ ” އަރުޝަދު ބުނެލިއެވެ. އެންމެފަހުން ދެމީހުން އެއްގަލަކަށް އަރާ ފައިލް ހިފައިގެން ދާން ލޫޔާމެންގެއަށް ވަންތަނާހެން ދިމާވީ ނިކުންނަށް އައި ޔާސިރުއާއެވެ.\n” އަހަށް ދެކުދިން މިގަޑީ….” މޫނުދޮވެލާ ފްރެޝްވެލައިގެން ނިކުތް ޔާސިރު ފަރޫންމެން ފެނުމާއެކު އަހާލިއެވެ. އެމީހުން ވެސް ދެންމެހިގި ކަންކަން އެނގޭކަމަށް ހަދާނުލާ މިއައީ ލޫޔާ ބުނެގެން ފައިލެއް ބަލައޭ ކިޔާ ހިނގައިގަތެވެ. ޔާސިރުވެސް އިތުރުސުވާލެއްނުކުރީ ފަރޫންއާއި އިތުރަށް ވާހަކަދައްކަން ވެއްޖެނަމަ ޔާސިރުގެ ލަދުން މޮޔަވެދާނެތީއެވެ.\nކޮޓަރިއަށްގޮސް ވަން ފަރޫންއާއި އަރުޝަދު ދެލޯބޮޑުވީ ކޮޓަރިތެރެ އޮތްގޮތްފެނުމުން ނެވެ. އަވަހަށް ކޮޓަރިތެރެ ހަމަޔަކަށް އަޅުވާލުމަށްފަހު ފައިލްހިފައިގެން ދެމީހުނަށް ނިކުމެވުނީ ލަސްގެން ގެއަށް އައި ލޫޔާގެ ކުރިމައްޗަށެވެ.\nއަބަދުވެސް ވާހަކަ ކިއުމާއި އެއްވަރަށް ވާހަކަ ލިޔާހިތްވޭ.. އެހެންވެ މިސައިޓްގެ ގިނަވާހަކަތަކެއް ކިއުމަށްފަހު ހިތަށްއެރީ ކުރިން ލިޔެފައިހުރި ވާހަކަތަށް އަޕްކުރަން.. އެކަމަކު ފަހުން ވިސްނާލާފަ ސައިޓަށް އާ ލަޔާ) ހައްވި( ގެ ވެސް މުޅިން އާ ވާހަކަތަށް އެސްފިޔައިގެ ޒަރީއާއިން ތިޔަކިއުން ތެރިންނަށް މިގެނެސްދެނީ.. އުންމީދުކުރަން ހުރިހާ ކިއުންތެރިން ފަރާތުންވެސް ބިނާކުރުވަނިވި ފާޑުކިއުންތަކެއް ލިބޭނެ ކަމަށް.. 😊😊😊 Email:[email protected]\nAlhey lovely haadha rangalhey 😊 vrh salhi 💓 btw me first tha؟؟\nHawwi (Layaa) says:\nYess ur first dear jumakko 😍 and thank you loabikilhaa 😘💜\nV salhi Thanx\nAwwn thank you dear zaaraa 😘💜\nShukuran dear Unaal 😘💜\nމިޝީ އަށް މިޝި ގެ ކޮމެންޓް އިންނަނީ ދިވެހިން… ބަޓް އެހެން ކޮމެންޓްތައް ހުންނަނީ އިންގްލިޝް އިން… ސްޓޯރީ ވަރަށް ރީތި..\nIts oki dear layaa ah kiye dhivehin unass😊 btw thank you dear mishy 😘💜\nSalaam all. Vaahaka upkohlivaguthu site ah nuvadhevun fahun.. ehenve up vikame nuvaakamehvess layaa ah neyngun.. Bt fathis namaadhah heylaafa mibalaalee.. btw dear all dhen innanee vaahakaige final part epart ah ekuda inthizaareh hurihaa kiuntherinnvess kohladheythi.. insha allah mi week nimumuge kurin genessdheynan.. and mi partvess kamudhaane kamah unmeedhu kuran.. love u all😘❤💗💜\n.. alhey..can’t wait\nStory hama habeys\nAlhe avahah up khdhehchey layaa\nLove your stories dear\nKeitherivey dear .. and btw thank you dear mixuhaan 😘💜\n.Masa Allah v ves reethi story\nShukuran dear Aaan 😘💜\nV nice story. When aneh bai up kurany. Kurin comment koh nukiyas kiyalan egy hurihaa part eh vx vnice😍😍😘😘❤❤❤\nAsslu 😍 thank you so much dear pritty😘💜\nWow.. Varah varah reethi.. Avahah next part up kohladhehchey Layaa.. Waiting for next part\nWat layaa GE name hawwi ah badhal v tha but stry Hama habeys ingey😊\nThank you dear nadheema 😘💜\nyeah who is hawwi ?\nHawwi +Layaa =me\nHiiiiii…. hws? Story😍😍👌👌 waiting for next part… Good luck dear❤❤\nPlx plx avahah up kohdheeba! Cant’ wait! Nice story💟\nThis is one of the best stories I’ve read here, it has mystery and romance and dheytherin humor ves, hope you continue writing amazing stories like this even after this one is done\nAlhy vaahaka kiyaahithun😃😃🤗\nlayaa dhooni konirakun up kohla dhey nee\nއަޕްޑޭޓް އެށް ނެތީތަ\nMihaaru mivvaahaka up nuvaathee foohi veje🖓🖓🖓🖓🖓\nHey!!!!!!!!!!!!!! kobaa tha next part…… avas kolaba plxxxxxxx\nAlhe keevetha vahaka up nukurani so sad


ހީވޭ ކަލާވާހެން-25 – Esfiya\n“ޔާން.. އަދިވެސް އަހަރެން ދެކެ ލޯބިވޭތަ..؟ އަދިވެސް .. އަހަންނާ ކައިވެނިކުރަން ބޭނުންވޭތަ..؟” ދެއަތް ދެއަތާ ލާ ބޮނޑި ކޮށްލަމުން ލިލިއަން ކަށިން ހިތްވަރު ނެރިގެން އޭނާއަށް ކުރަން އެންމެ އުނދަގޫ ސުވާލު އަމާޒުކުރިއެވެ. ކަންތައްތައް ބަދަލުވެފައިވާ މިންވަރާއެކު ދިޔާން ދޭނެ ޖަވާބަކާމެދު ލިލިއަން ކަންބޮޑުވަނީއެވެ. ދިޔާން އޭނާ ބޭނުމެއްނޫނޭ ބުންޏަސް އެދެފައިގާ ހިފާ އާދޭސް ކުރަން އެދެއަތް ބޭއިޙްތިޔާރުގައި ހަރަކާތް ކުރާނެކަން ލިލިއަން އަށް ޔަޤީންވެއެވެ.\n” ޔޫ ޑިޒަރވް މޯ ދެން ދެޓް ޑަރލިންގް..” ލިލިއަން އޭނާ މަތިން ފޫހިވިޔަސް ދޫނުކޮށްލުމަށް އެދުނު ދުވަހު ދިޔާން ބުނި ޖުމްލަތައް ކަންފަތުގައި ގުގުމާލިއެވެ.\n” އެކަމަކު އަހަރެންގެ ހިތް ބޭނުންވަނީ ހަމައެކަނި ދިޔާން ކަން އެނގޭނެ ނަމަ..” ލިލިއަންގެ އަމިއްލަ ހިތާއި ވާހަކަ ދައްކަމުން ދިޔައިރު އެހިތް ދިޔާން ދޭނެ ޖަވާބަކާމެދު ނުތަނަވަސް ވެފައިވިއެވެ.\nދިޔާން އިރުކޮޅަކު އެގޮތުގައި ލިލިއަން އަށް ބަލަހައްޓައިގެން ހުއްޓެވެ. ދިޔާން ވިސްނަމުންދިޔައީ ކޮންކަމަކާ ކަމެއް ލިލިއަން އަށް އަންދާޒާ ކޮށްލާކަށްވެސް ނޭނގުނެވެ. އެމޫނުގައިވީ ދެނެގަންނަން އުނދަގޫ އަސަރުތަކެކެވެ.\n” އަހަރެން ލި.. ލިއަން އާ ކައިވެނި ކުރާނަން..” ދިޔާން ލިލިއަންގެ ލޮލާ ނަޒަރު އަމާޒުކޮށްލަމުން ބުނެލިއެވެ. ލިލިއަން އަށް ދިޔާންގެ ޖަވާބު ފަހުމްވާން އިރުކޮޅެއް ނެގިއެވެ. ދެތިން ފަހަރަކު އެސްފިޔަ ޖަހާލަމުން ހަރަކާތެއް ކޮށްނުލާ ހުރި ދިޔާން އަށް ލިލިއަން އަށް ބަލައިލިއެވެ. ދިޔާންގެ ޖަވާބު އަޑުއިވުމުން ލިބޭނެކަމަށް ހީކުރި އިންތިހާ އުފާވެރިކަން އިޙްސާސް ނުކުރެވުމުން ލިލިއަން އަމިއްލަ ހިތާއިމެދު ސުވާލު އުފެދުނެވެ. އޭނާގެ ހިތްނުފުރިގެން އިތުރަށް ބޭނުންވެގެން އެއުޅެނީ ކޮން ކަމެއްހެއްޔެވެ؟ ލިލިއަން އަށް އެސުވާލަށް ޖަވާބެއް ނުހޯދުނެވެ. އެނގޭހާވެސް އެއްޗަކީ ކޮންމެވެސް ކަމެއް މަދުވާކަމެވެ. ދިޔާން ދިޔަފަހުން އޭނާގެ ހަށިގަނޑުން އެއްބައި މަދުވިކަން އިޙްސާސް ކުރެވުނު އިރު ދިޔާން އަނބުރާ އައުމާއެކުވެސް އެ ހުސްކަން ފޫބެދިގެން ނުދާންވީ ކީއްވެކަމެއް ލިލިއަން އަކަށް ނުވިސްނުނެވެ.\nދިޔާންގެ ފޯނު ރިންގްވާން ފެށީ ލިލިއަން އެފަދަ ޚިޔާލުތަކެއްގައި ހުއްޓުން އަރާފައި ހުއްޓައެވެ.\n” މިދަނީ..” ފޯނު ކަންފަތުގައި ޖައްސާލަމުން ދިޔާން ބުނެލިއެވެ.\n” އައި ހޭވް ޓު ގޯ..” ދިޔާން ލިލިއަން އަށް ބަލާލަމުން ބުނެލިއެވެ. ދިޔާން ދާވާހަކަ ބުނުމާއެކުވެސް ލިލިއަންގެ މެއަށް ފިނިވެގެން ދިޔައެވެ.\n“ގުޑް ނައިޓް.. އަހަރެން.. މާދަށް ފުރުމުގެ ކަންކަން ހަމަޖައްސާނަން..” ދިޔާން ދިޔުމުގެ ކުރިން ބުނެލިއެވެ. ލިލިއަން އަށް ހަމަހޭވެރިކަން ލިބުނު ފަދައިން ބޯ ޖަހާލިއެވެ. ދިޔާން ނިކުމެގެން ދިޔަ ދޮރާއްޓަށް ބަލަހައްޓައިގެން ހުރި ލިލިއަން އަށް އަނެއްކާވެސް ވިސްނުމެއްގެ ތެރެެއަށް ވަދެވުނެވެ.\nލިލިއަން ހީކުރި ވަރަށްވުރެ އަވަހަށް ފުރުމުގެ ކަންތައްތައް ހަމެޖެހުނެވެ. ފުރަން ފޮއްޓަށް އެއްޗެހި އަޅާތައްޔާރު ކުރަމުން ދިޔަނަމަވެސް އޭނާގެ ހިތް އެކަމަށް ތައްޔާރުތޯ ލިލިއަން ހިތާއި ހިތުން ސުވާލު އުފެދިފައިވިއެވެ.\n” ލިން… ” އެނދުގެ ހެޑް ބޯޑުގައި ލެނގިލައިގެން ޚިޔާލަކަށް ގެއްލިފައި އިން ލިލިއަން ސިހުނީ މާޔާގެ އަޑުންނެވެ.\n” މިހާރު ހުރިހާއެއްޗެއް ފޮއްޓަށް އެޅީތަ..؟” މާޔާ ސުވާލު ކުރިއެވެ.\n” އަނެއްހެން ހުރިހާ އެއްޗެއް އަޅާ ނިމިއްޖެ..ދެން ހުރީ އެންމެ ފަހު ވަޤުތު ލާން ހުރި އެއްޗެހި..” ލިލިއަން ހާމަކުރިއެވެ. ހެނދުނާ ފުރަން ހަމަޖެހިފައި ވުމުން ރޭގަނޑު ލިލިއަން ހުރިހާ ކަމެއް ކޮށް ނިންމިއެވެ.\n” ލިން.. އަރ ޔޫ ޝުއަރ އެބައުޓް ދިސް..؟ މިދެތިން ދުވަހު އަހަންނަށް ހީވަނީ ލިން އަބަދުވެސް ފިކުރެއްގަ ހުންނަހެން.. ދިޔާން އާއެކު ދާން ބޭނުންނުވަނީތަ..؟ ދިޔާން އަދިވެސް އޭނާ ލިން އާ ގުޅުން މެދުކެނޑުނު ގޮތް ނުކިޔައިދޭތަ..؟” މާޔާގެ އަޑުގައިވީ ކަންބޮޑުވުން ލިލިއަން އަށް ދެނެގަނެވުނެވެ.\nމާޔާގެ ސުވާލުތަކާ މެދު ލިލިއަން އަށް ވިސްނާލެވުނެވެ. އޭނާ ދިޔާން އާއެކު އުޅެން ބޭނުންވޭހެއްޔެވެ؟ ސުވާލު ފުރިހަމަ ނުވަނީސް އޭގެ ޖަވާބު އޭނާގެ ޟަމީރު އަންގައިދިނެވެ. އޭނާގެ މުޅި ހިތާއި ޖާނުވެސް ދިޔާން އާއެކު ވުމަށް އެދެވެއެވެ. މައްސަލައަކީ ދިޔާން އެވެ. ދިޔާންގެ ފަރާތުން އޭނާއަށް ފާހަގަ ކުރެވޭ ތަފާތު ކަމެވެ. އޭނާގެ ހިތް އެދިގޮވަމުން ދިޔައީ އޭނާއާ ފުރަތަމަ ބައްދަލު ކުރި ދިޔާން އަށެވެ. އެ ސާފު ދެލޮލުގައިވާ ބެލުމާއި އެހިތްގައިމު ހިނިތުންވުން ގެއްލިއްޖެކަމުގައި ލިލިއަން ދެލޯ ބުނަނީ ކީއްވެހެއްޔެވެ؟ ދިޔާން އޭނާއާ ގުޅުން މެދުކެނޑުނު ގޮތާއި ބެހޭގޮތުން އެއްވެސް ވާހަކައެއް ނުކިޔައިދެއެވެ. ފޯނު ހަލާކުވީ ކަމަށްބުނެ ލިލިއަން އަށް މިހާރު ބޭނުން ކުރާ ނަންބަރު ދިނުން ފިޔަވައެވެ. އެހެނަސް އެ އުޒުރުން ލިލިއަންގެ ހިތަށް ތަސައްލީއެއް ނުލިބުނެވެ. ސިމް ބަދަލު ކުރުމަށްފަހުވެސް ދިޔާން އަށް އޭނާއަށް ނުގުޅުނީ ކީއްވެހެއްޔެވެ؟ ދިޔާން އޭނާގެ ނަންބަރުވެސް ހަނދާން ނެތީބާވައެވެ؟ އެފަދަ ހުރިހާ ޚިޔާލުތަކާއެކުވެސް ދިޔާން ވަނީ ލިލިއަން އާ ކައިވެނިކުރާނެ ކަމަށް ބުނެފައެވެ. އެކަމަށް ދެބަސްވެ އިންކާރު ކުރާ މީހާއަށް ލިލިއަން ވާކަށް އޭނާ ނޭދެއެވެ. ހިތުގެ ކަނަކުން ކުރީގެ ދިޔާން އަނބުރާ ލިބޭނެކަމަށް އުންމީދު ކުރެވޭތީއެވެ.\nލިލިއަން މާޔާގެ ހިތްހަމަ ޖައްސައިދިނީ ހާސްވާން ޖެހޭ ވަރުގެ ކަމެއް ނެތް ކަމަށް ބުނަމުންނެވެ. އެކުވެރިޔާގެ ބަސް ޤަބޫލުކޮށް ހިތްހަމަ ޖައްސާލެވޭތޯ މާޔާ މަސައްކަތް ކުރިއެވެ. މައިންބަފައިން ބަލާ މާލެ ގޮސް ހުރި ސަދޫފަށް މާޔާ ވަނީ ކޮންމެވެސް ވަރަކަށް ކަންކަން ހިއްސާކޮށްފައެވެ. ދިޔާން އައި ޚަބަރު ލިބުމުން ސަދޫފް ހުރީ ހިތްހަމަ ޖެހިގެންނެވެ. އޭނާއަށްވެސް ކަންކަން ޔަޤީން ނުވާއިރު ދިޔާންގެ މިޒާޖަށް ބަދަލު އައި ވާހަކައެއް މާޔާ ސަދޫފް ކައިރިއަކު ނުދައްކައެވެ.\nހެނދުނު ހަތެއް ޖަހާއިރު ފުރަން އޮތް ފްލައިޓަށް ޗެކިންގް ވުމުގެ ގޮތުން ކުރިން ބައިން ދާންޖެހެހޭނެކަން ދަނެގެން ލިލިއަން ހުރީ ތައްޔާރުވެގެންނެވެ. ދިޔާން ޓެކްސީގައި ބަލާ އައުމުގެ ކުރިން އޭނާ ކުރަން ބޭނުންވާ ކަންކަން ކުރުމަށް ލިލިއަން އަވަސްވެގަތެވެ.\nޖޯލިފަތީގައި އިން ހަދީޖާ އިސް އުފުލާ ބަލައިލީ އޭނާގެ ކައިރީ މީހަކު ހުއްޓުނު އިޙްސާސްވުމުންނެވެ. ކުރިމަތީގައި ހުއްޓިލައިގެން ހުރި ލިލިއަން ފެނުމުން ހަދީޖާގެ ނިތަށް ރޫތައް ޖަމާވިއެވެ.\n” އަޅުގަނޑަށް އެނގޭ މިގޭގަ ހުރި ދުވަސްތަކުގަ ދައްތައަށް ވަރަށް އުނދަގޫ ކުރެވުނު ކަން.. އެކަމަށް މަޢާފަށް އެދެން.. މިވީ މަހެއް ހާ ދުވަހު ދައްތަގެ ހިޔާވަހި ކަމުގަ އަޅުގަނޑު ބަހައްޓައިދިނީތީ ޝުކުރިއްޔާ.. އިރާދަ ކުރެއްވިއްޔާ ތި ހެޔޮކަން ދުވަހަކުވެސް ހަނދާން ނައްތައެއް ނުލާނަން.. ދައްތަ ހިތްހެޔޮ ކުރާތި.. ” ލިލިއަން ސަލާމަށް އަތް އުފުލާލަމުން ހިނިތުންވެލިއެވެ. ހަދީޖާ ކޮންމެ ގޮތަކަށް ކަންތައް ކުރިނަމަވެސް ލިލިއަންގެ ހިތުގައި ބުރަކަމެއް ނެތެވެ. ހަދީޖާގެ ބަސްތަކާއި ޢަމަލުތައް އެގޮތަށް ހުރުމުގެ ފަހަތުގައި ސަބަބުތަކެއް ވާކަން ލިލިއަން ހަނދާން ނައްތައެއް ނުލައެވެ.\nހަދީޖާ ބަހެއް ބުނުމެއްނެތި ލިލިއަންގެ އަތުގައި ހިފާ ސަލާމް ބަލައިގަތެވެ. ޤަބޫލުކުރަން ބޭނުން ނުވިޔަސް ލިލިއަން ދިޔުމުން އެގެއަށް ފަޅުކަން ވެރިވާނެކަން ހަދީޖާއަށް އެނގެއެވެ. އޭނާ ލިލިއަންގެ މައިންބައިފައިންނޭ ކިޔައިގެން ދެއްކި ވާހަކަތަކަށް ފަހުވެސް ލިލިއަން އޭނާއަށް ކުރި އިޙްތިރާމް ފެނުމުން ހަދީޖާ ހައިރާންވިއެވެ.\nހަދީޖާ އޭނާގެ ސަލާމް ބަލައިގަތުމުން ހިތަށް ތަސައްލީއެއް ލިބުނު ލިލިއަން ބަލައިލީ މާޔާ ފެންނަން ހުރިތޯއެވެ. ގެއިން ނިކުމެގެން އަންނަ މާޔާ ފެނުމުން ލިލިއަން ހިނިތުންވެލިއެވެ. ޓެކްސީ އައިސް ގޭ ދޮރުމަތީ މަޑުކުރީވެސް ދާދި އެއްވަޤުތެއްގައެވެ.\n” ލިން މަތިން ވަރަށް ހަނދާންވާނެ..” މާޔާ ލިލިއަންގެ ގައިގާ ބައްދާލަމުން ހަޤީޤަތް ހާމަކުރިއެވެ.\n” އަހަރެންވެސް..” ލިލިއަންގެ އަރުބެދޭ ގޮތްވިއެވެ. ކުޑަ އިރުއްސުރެ ލިބުނު ހަމައެކަނި އެކުވެރިޔާއާ ވަކިވެގެން ދާކަށް އޭނާއަކަށްވެސް ފަސޭހަ އެއް ނޫނެވެ. މާޔާ ނެތުމުގެ ފަޅުކަން އެކަކަށްވެސް ފޫނުބެއްދޭނެއެވެ.\n” އިރާދަ ކުރެއްވިއްޔާ އަދި ވަރަށް އަވަހަށް ދިމާވާނެ.. އަހަންނަށް ތިކޮށްދިން ހުރިހާ ކަމަކަށް ޝުކުރިއްޔާ.. މާޔާގެ އެހީއާއި ހިތްވަރު ނުލިބުނު ނަމަ އަހަރެން އުޅޭނެ ހާލެއްވެސް ނޭނގެ..” ލިލިއަން މާޔާގެ ދެއަތް ތިލައިގާ ހިފާލަމުން ހާމަކުރިއެވެ. މުޅި އުމުރަށް އޭނާ އެކުވެރިޔާއަށް ވަނީ ދަރާފައެވެ. މާޔާ ކޮށްދިން ކަންތަކުގެ ބަދަލު އަގު ނުކުރެވޭނެކަން ލިލިއަން އަށް އެނގެއެވެ.\nރައްޓެހިން ތިބެނީ އެކަކު އަނެކަކަށް އެހީ ވާކަންނު.. އެއީ އަހަރެން ލިންގެ ފަރާތުން ބަދަލެއް ބޭނުން ވެގެން ކޮށްދިން ކަންކަމެއް ނޫނޭ…” މާޔާ ހިނިތުންވެލަމުން ބުނެލިއެވެ.\nޓެކްސީގެ ދޮރު ހުޅުވާލާފައި ފޭބި ދިޔާން ފެނުމުން ލިލިއަން ފަހުފަހަރަށް މާޔާއަށް ބަލާލަމުން ހަނާ އަޅާލިއެވެ.\n” އައި ހޯޕް ޔޫ ފައިންޑް ޔޯރ ހެޕިނެސް.” ލިލިއަން އަށް ހަނާ އަޅާލި މާޔާ މަޑު މަޑުން ކިޔައިލީ އޭނާގެ ހިތުގެ އެންމެ ފުންމިނުން އެކުވެރިޔާއަށްޓަކައި އެދޭ އެދުމެވެ.\nދިޔާން ހުޅުވައިދިން ދޮރުން ޓެކްސީއަށް ލިލިއަން އެރި އިރު ޑްރައިވަރު ލިލިއަންގެ ފޮށި ކާރަށް އަރުވަނީއެވެ. އެންމެން ހަމަޖެހުމާއެކު ކާރު އޭގެ މަންޒިލަށް ދިޔުމަށް ދަތުރު ފެށިއެވެ.\nއެއަރޕޯޓަށް އާދެވުމާއެކު ޗެކިންގް ވުމަށްފަހު ފުރަންވަންދެން ގޮނޑި ބަރީގައި ލިލިއަން ދިޔާން އާއެކު އިށީނެވެ. އެމީހުންނާ މާ ދުރު ނޫން ހިސާބެއްގައި ދިޔާންގެ ޕީއޭވެސް އިށީނދެލައިގެން އިނެވެ.\n” އެއްޗެއް ކާން ބޭނުންތަ..؟ ސައި ބުއިން،.؟” އިރުކޮޅެއްގެ ހަމަހިމޭން ކަމަކަށްފަހު ދިޔާން ސުވާލު ކުރިއެވެ. ލިލިއަން އޭނާ ހުރީ ކައިގެން ކަމުގައި ބުނުމުން ދިޔާން ބޯޖަހާލިއެވެ.\nޔާން ނުކަންތަ..؟” ލިލިއަން ކުޑަ ފަސް ޖެހުމަކާއެކު ސުވާލު ކުރިއެވެ. އަދިވެސް ކުރިއާ އެއްގޮތަށް ދިޔާން އާ ވާހަކަ ދައްކަން ލިލިއަން އަށް އުނދަގޫވަނީއެވެ. ދެމެދުގައި ނޭނގޭ ދުރުމިނެއްވާހެން ލިލިއަން އަށް އިޙްސާސް ކުރެވޭތީއެވެ.\n” ކޮފީއެއް ބުއިން.. ދެން މާލެ ދެވުނީމަ ކާނީ..” ދިޔާން ޖަވާބު ދިނެވެ.\nގަރުނެއްގެ އިރުހެން ހީވެގެން ދިޔަ ވަޤުތަށްފަހު ބޯޑިންގްވާން ޖެހޭ ވަޤުތު އައިސް ޖެހުނެވެ. ބިޒްނަސް ކްލާސް އިން ދަތުރުކުރުން ލިލިއަން އަށް ވެގެން ދިޔައީ މުޅިން އާ ތަޖުރިބާއެކެވެ. ހަމަޖެހިގެން މެގަޒިން އެއް ކިޔަން އިން ދިޔާން އަށް ލިލިއަން ބަލައިލިއެވެ. ދިޔާންގެ އާއިލާ އާ ބެހޭ މާބޮޑު ތަފްސީލެއް ނޭނގުނަސް އޭނާ އައިސް ހުރީ އާދައިގެ އާއިލާއަކުން ނޫންކަން ގައިމެވެ. ސަދޫފް އެއްދުވަހު ދެއްކި ވާހަކަތަކެއްގެ ތެރެއިން ދިޔާންގެ ބައްޕަގެ ކުންފުންޏަކީ މިހާރު ރާއްޖޭގައި އޮތް އެންމެ ބޮޑު އާކިޓެކްޗަރ ކުންފުނިކަން ބުނި ހަނދާން އާވިއެވެ. އެޔާއެކު އެމީހުންގެ ދިރިއުޅުމާއި އޭނާގެ ދިރިއުޅުން ވޭތުކުރާގޮތް ހާސްބައި ތަފާތުވާނެކަމުގައި ލިލިއަން އަށް ޤަބޫލުކުރެވުނެވެ. ދިޔާން ތަންކޮޅެއް ކުރިން އޭނާގެ މައިންބަފައިންނާ މެދު ހާސްނުވުމަށް ބުނެފައިވީނަމަވެސް ލިލިއަން އަށް އެކަމާ ނުވިސްނާ ނީނދެވުނެވެ. އެމީހުން ހިތްހަމަ ޖެހޭފަދަ ޅީދަރިއަކަށް ނުވެވިއްޖެނަމަ އޭނާ ހަދާނީ ކިހިނެއްހެއްޔެވެ؟ ދިޔާން ފަދަ ކިޔަވައިގެން ހުރި ހަރުދަނާ މީހަކަށް އޭނާ ފަދަ އާދައިގެ މީހެއް އަންބެއްގެ ގޮތުގައި ހުރުން އެކަށީގެންވޭބާވައެވެ. އެފަދަ ޚިޔާލުތައް ސިކުނޑިއަށް ވަތް ވަރަކަށް ލިލިއަންގެ ހާސްކަން އިތުރުވަމުންދިޔައެވެ. އިށީނދެ އިން ސީޓުގައި ހަމަޖެހިގެން އިނުމަށް ނުކުޅެދި ދެފަރާތުން އަތްގަނޑުގައި ދެއަތް އަޅާ ބާރުކޮށްލެވުނެވެ. ކުއްލިއަކަށް ބޯ އަނބުރާ މޭނުބައި ކުރާހެންވެސް ލިލިއަން އަށް ހީވާން ފެށިއެވެ.\nހުޅުލޭގެ ވައިގެ ބަނދަރުގައި ބޯޓު ޖައްސަންދެން ލިލިއަން ހޭދަކުރީ އެފަދަ ހާލެއްގައެވެ. ފްލައިޓުން ފޭބުމާއެކު ލިލިއަން ފަޒާގެ ތެރެއަށް ފުންނޭވާއެެއް ދޫކޮށްލިއެވެ.\n” ޔޫ އޯކޭ..؟” ދިޔާން ލިލިއަންގެ ހުދުވެފައިވާ މޫނަށް ބަލައިލަމުން ސުވާލު ކުރިއެވެ. ލިލިއަން ގަދަކަމުން ހިނިތުންވެލަމުން ބޯ ޖަހާލިއެވެ. އެފަދަ ކަމެއްގައި ދިޔާން އަށް އުނދަގޫ ޖައްސާކަށް ލިލިއަން ބޭނުމެއް ނޫނެވެ. ގެއަށް ގޮސް އަރާމު ކޮށްލަނިކޮށް ރަނގަޅުވާނެ ކަމުގައި ބަލަމުން ހަމަޖެހެވޭތޯ ލިލިއަން މަސައްކަތް ކުރިއެވެ.\nލިލިއަން މެން ބަލާ އައިސް އޮތް ކާރު ފެނުމާއެކު ލިލިއަންގެ ފިޔަވަޅުތައް މަޑުޖެހޭ ގޮތްވިއެވެ. އޮފު އަރަ އަރާ އޮތް ކަޅުކުލައިގެ ޝާހީ ކާރުގެ ދޮރު ޕީއޭ ހުޅުވާލަދިނުމުން ދިޔާން ބަލައިލީ ލިލިއަން އަށެވެ. ކާރަށް އަރަންވީކަން ރެއަކާ ލުމުން ލިލިއަން ހިންދިރުވާލަމުން ކާރުގެ ތެރެއަށް ވަދެ ސީޓުގައި ލެނގިލިއެވެ.\nކާރަށް ހުރިހާ ފޮއްޓެއް އެރުވުމާއެކު ކާރު ދުއްވާލިއެވެ. ކާރު ތެރޭގައި ފެތުރިފައިވާ އަގުބޮޑު ސެންޓުގެ ވަސް ވެސް ލިލިއަން އިތުރަށް މޭނުބައި ކުރުވަމުން ދިޔައެވެ. ދެލޯ މަރާލަމުން ހިންދިރުވާލީ ހަށިގަނޑަށް ކުރަމުންފިޔަ އަސަރުތަކުން ސަލާމަތް ވޭތޯއެވެ.\nފުދޭވަރެއްގެ ދިގު ދަތުރަކަށްފަހު ކާރު ހުއްޓުމުން ލިލިއަން ދެލޯ ހުޅުވާލިއެވެ. ކާރުގެ ބޭރުން ފެންނަމުންދިޔައީ މާލޭގެ ތޮއްޖެހި ބާރުވެފައިވާ އިމާރާތްތަކާއި ވެހިކަލް ތަކެއް ނޫނެވެ. ފެންނަމުންދިޔަ ފުޅާ ގޭޓު ކުއްލިއަކަށް ދެފަރާތަށް ހުޅުވިގެން ދިޔައީ ލިލިއަން ބަލަ ބަލަ އިންދައެެވެ. ގޭޓު ހުޅުވުމާއެކު ކާރު ގޭޓުގެ އެތެރެއިން ކުރިއަށް ދިޔައެވެ. އެެއާއެކު ފެނިގެން ދިޔަ މަންޒަރުން ލިލިއަން އާޝޯހުވިއެވެ. ކާރަށް ދެވޭނެހެން އޮތް މަގުގެ ދެފަރާތުން ފެންނަމުން ދިޔައީ މާ ބަގީޗާއެކެވެ. ކާރު ގޮސް ވަކި ހިސާބަކާއި އަރާ ހަމަވުމުން ދެން ކުރިމަތިން ފެނުނީ ފެންއަރުވާ ވަޑާމެކެވެ. އެ ފެން އަރުވާ ވަޑާމުގެ ދެފަރާތުން ދެވޭނޭހެން މަގު ކަފިވެފައިވެއެވެ. ކާރު އޭގެ އެއްފަރާތުން ގޮސް ގޭގެ ޕޯޓިކޯ ކުރިމަތީ މަޑުކޮށްލިއެވެ. ދިޔާން ކާރުން ނިކުތުމަށްފަހު ލިލިއަން އިން ފަރާތުގެ ކާރު ދޮރުފަތް ހުޅުވާލަދިނެވެ. ހުވަފެނަކުން ހޭލެވުނުހެން ލިލިއަން އަވަސް އަވަހަށް ކާރުން ފޭބިއެވެ. އޭނާގެ ކުރިމަތީގައި ހުރި އިމާރާތުގެ ހައިބަތު ފެނިގެންދިޔަ ލިލިއަންގެ ގައިން އޮށްދާ ހިއްލަން ފެށިއެވެ. ކުއްލިއަކަށް އާދެވުނު އާ މާހައުލާއި ފެނިގެން ދިޔަ ކަންކަން، އެފަދަ މަންޒަރެއް ހަމަލޮލުން ފެނިފައިނުވާ ލިލިއަންގެ ސިކުނޑިއަށް ވެގެން ދިޔައީ ނުހަނު އާ ކަންކަމަށެވެ. އިމާރާތަށް ބަލަންހުރި ލިލިއަންގެ ފެނުން ފުސްވެގެންދިޔަ ހިނދު ދެފަހަރަކު ލޯ މަރާލެވުނެވެ. އެހެނަސް ލޯ ކުރިމައްޗަށް ވެރިވި ކަޅު ތިކިތަކާއެކު ހިނދުކޮޅެއްގެ ތެރޭގައި މުޅި މާހައުލު އެނބުރެން ފެށި އިޙްސާސެއް ކުރެވުނެވެ. އިސާހިތަކު ލިލިއަންގެ ސިކުނޑި ފުރާލީ ކަނު އަނދިރިކަމެވެ.\nލޯބި April 29, 2021


ބްރެޒިލް ސަރުކާރުން ރާއްޖެއަށް ކަނޑައެޅުއްވި އާ ސަފީރު، އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް މިއަދު އަރުއްވައިފި - The President's Office\nބްރެޒިލް ސަރުކާރުން ރާއްޖެއަށް ކަނޑައެޅުއްވި އާ ސަފީރު، އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް މިއަދު އަރުއްވައިފި\n9 މޭ 2022، ރިފަރެންސް: 2022-191\nބްރެޒިލް ސަރުކާރުން ރާއްޖެއަށް ކަނޑައެޅުއްވި އާ ސަފީރު ހިޒް އެކްސެލެންސީ ސަރޖިއޫ ލުއިޒް ކަނާއިސް، އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް މިއަދު އަރުއްވައިފިއެވެ.\nމިއަދު މެންދުރު ކުރިން ރައީސުލްޖުމްހޫރިއްޔާގެ އޮފީހުގައި ބޭއްވެވި މިރަސްމިއްޔާތުގައި، ފަތްކޮޅު އެރުއްވުމަށްފަހު، ބްރެޒިލްގެ އާ ސަފީރާ ރައީސުލްޖުމްހޫރިއްޔާ ބައްދަލުކުރައްވައި، ސަފީރަށް ތަހުނިޔާ ވިދާޅުވިއެވެ. އަދި ރާއްޖެއާއި ބްރެޒިލާ ދެމެދު އޮތް ގުޅުމާއި، މިގުޅުން އިތުރަށް ބަދަހިކުރެއްވުމާ ގުޅޭގޮތުން ދެބޭފުޅުން ވާހަކަފުޅު ދެއްކެވިއެވެ. މި ބައްދަލުކުރެއްވުމުގައި ރައީސުލްޖުމްހޫރިއްޔާވަނީ، ރާއްޖެއާ ބްރެޒިލްގެ ގުޅުމަށް 34 އަހަރު، މިއަހަރުފުރޭނެކަން ފާހަގަކުރައްވާފައެވެ.\nދެބޭފުޅުންގެ ވާހަކަފުޅުގައި، ކޮވިޑް-19 އާއި، ވިޔަފާރިއާއި އިޤްތިޞާދާއި، ފަތުރުވެރިކަމާއި، މޫސުމީ ބަދަލުތަކާއި، ދެމެހެއްޓެނިވި ތަރައްޤީގެ އިތުރުން ބައިނަލްއަޤްވާމީ މައިދާނުގައި ހުރި ކަންބޮޑުވުންތަކާއި ގުޅޭގޮތުން ފުޅާ ދާއިރާއެއްގައި ވަނީ މަޝްވަރާކުރައްވާފައެވެ. ސަރުކާރުން ރާއްޖޭގެ ދެމެހެއްޓެނިވި ތަރައްޤީ ހޯދުމަށް ގެންގުޅުއްވާ ސިޔާސަތުތަކަށް އަލިއަޅުއްވާލައްވަމުން ރައީސުލްޖުމްހޫރިއްޔާ ވަނީ ރާއްޖޭގައި ނޫ އިޤްތިޞާދުގެ ދާއިރާއިން ދެ ޤައުމުން ގުޅުން ބަދަހިކުރުމަށް ބޭނުންފުޅުވާކަން ހާމަކުރައްވާފައެވެ.\nމޫސުމީ ބަދަލުތަކުގެ ސަބަބުން މީހުންގެ ދިރިއުޅުމަށް ކުރަމުންދާ އަސަރުތަކާއި، ކާބޯތަކެތީގެ ރައްކާތެރިކަމަށް ކުރާ، އަސަރުތަކާއި އަދި، ތަރައްޤީއަށް އަންނަމުންދާ ލޮޅުންތައް ފާހަގަކުރައްވަމުން ރައީސުލްޖުމްހުރިއްޔާ ވަނީ މޫސުމީ ބަދަލުތައް ކުޑަކުރުމަށް އަވަސް ފިޔަވަޅުތަކެއް އެޅުން މުހިންމުކަމުގައި ވިދާޅުވެފައެވެ. ރައީސުލްޖުމްހޫރިއްޔާ ވަނީ ކޮވިޑް-19 ގެ ބަލިމަޑުކަމުގެ ތެރޭގައި ބްރެޒިލްގެ ސަރުކާރުން ރާއްޖެއަށް ވެދެއްވި އެހީތެރިކަމަށްޓަކައި ޝުކުރުއަދާކުރައްވާފައެވެ. މީގެ އިތުރުން ވެސް އެމަނިކުފާނު ވަނީ ރާއްޖެ އަންނަ ބްރެޒިލްގެ ފަތުރުވެރިން އިތުރުކުރުމާއި ގުޅޭގޮތުން ސަފީރާ މަޝްވަރާކުރައްވާފައެވެ.\nބްރެޒިލްގެ ސަފީރު ވަނީ ބައިނަލްއަޤްވާނީ މައިދާނުގައި ރާއްޖޭގެ ފަރާތުން ބްރެޒިލް އަށް ލިބޭ އެއްބާރުލެއްވުމަށް ޝުކުރު އަދާކުރައްވާފައެވެ. އަދި، ސަފީރު ވަނީ ބްރެޒިލްގެ ހިއުމަނިޓޭރިއަން ކޯޕަރޭޝަންގެ ދަށުން އެ ޤައުމުގެ މިނިސްޓްރީ އޮފް ޕަބްލިކް ހެލްތުގެ ފަރާތުން މި މަހުގެ ފަހުކޮޅު ރާއްޖެއަށް އެކި ބަލިތަކާ ގުޅޭ 80,000 ޑޯޒް ވެކްސިން ހަދިޔާކުރައްވާނެކަމުގައި ވިދާޅުވެފައެވެ. އަދި، މިކަމާ ގުޅިގެން ރައީސުލްޖުމްހޫރިއްޔާ ވަނީ ބްރެޒިލްގެ ސަރުކާރަށް ޝުކުރު އަދާކުރައްވާފައެވެ.\nމި ބައްދަލުކުރެއްވުން ނިންމަވާލައްވަމުން ދެބޭފުޅުން ވަނީ ރާއްޖެއާއި ބްރެޒިލްގެ ގުޅުން އިތުރަށް ބަދަހިކުރައްވަން ބޭނުންފުޅުވާކަން ހާމަކުރައްވާފައެވެ.


Shah Ge Supportarunnah Deepika Dhiny Ufaaveri Khabareh - Vaguthu\nޝާހުގެ ސަޕޯޓަރުންނަށް ދީޕިކާ ދިނީ އުފާވެރި ޚަބަރެއް\n8 މަސް ކުރިން ( ޖެނުއަރީ 20, 2021 )\n2018 ވަނަ އަހަރު ޝާހުރުކް ޚާން ކުޅުނު ފިލުމު ''ޒީރޯ'' އަށްފަހު ސިނަމާތަކުން ޝާހުގެ ފިލުމެއް ބަލައިލަން ނުލިބި އޭނާގެ ސަޕޯޓަރުންގެ މާޔޫސްވެފައިވާ މޫނުތައް އުޖާލާ ކޮށްދިނީ ދީޕިކާ ޕާޑުކޯންގެ މި ޚަބަރާއި އެކުގައެވެ.\nނާކާމިޔާބު ފިލުމުތަކެއް ޖައްސަޖައްސައިގެން ކުޅެވުމުން ބްރޭކެއް ބޭނުންވި ޝާހުގެ އެ ނިންމުމަށް އޭނާގެ ސަޕޯޓަރުން އިޚްތިރާމް ކުރިނަމަވެސް އެދެމުން ދިޔައީ ސިނަމާތަކުން ޝާހުގެ ފިލުމެއް އަޅުވާނެ ދުވަހަކަށެވެ.\n2 އަހަރުގެ މެދު ކަނޑާލުމަކަށްފަހު ޝާހު އެނބުރި ފިލުމީ މަސައްކަތަށް އައިސްފައި މިވަނީ ފިލުމު ''ޕަތަން'' އިންނެވެ. ޝާހުގެ އިތުރަށް ދީޕިކާ ޕާޑުކޯންއާއި ޖޯން އަބްރަހަމް ފެނިގެންދާ މި ފިލުމުގެ ޝޫޓިންތައް މިހާރު ވަނީ ފެށިފައެވެ.\nސިދާތު އަނަންދު ޑައިރެކްކުރާ މި ފިލުމު ''ޕަތަން'' ސިނަމާތަކުގައި އަޅުވާ ގޮތަށް ނިންމާފައިވާ ކަމަށް ރިޕޯޓްތަކުގައިވެއެވެ. މިއީ ބިގް ސްކްރީނުން ޝާހު ބަަލައިލުމަށް ބޭނުންވާ އޭނާގެ ސަޕޯޓަރުންނަށް ވަރަށް ވެސް އުފާވެރި ޚަބަރެކެވެ.\n2 އަހަރުގެ ބްރޭކަކަށް ފަހު ޝާހު އެނބުރި އައި މި ފިލުމަކީ އެކްޝަން ފިލުމެކެވެ. މި ފިލުމުގައި ޝާހުރުކް ޚާންގެ ލޯބިވެރިޔާގެ ރޯލުން ފެނިގެންދާ ދީޕިކާ ޕާޑުކޯން ވަނީ ޝާަހުގެ މި ފިލުމު ސިނަމާތަކުގައި އަޅުވާނެކަން ހާމަކޮށްފައެވެ.\n2007 ވަނަ އަހަރު ދީޕިކާގެ އެންމެ ފުރަތަމަ ބޮލީވުޑު ފިލުމު ''އޯމް ޝާންތި އޯމް'' ގައި ޝާހުރުކް ޚާނާއި އެކު މަސައްކަތް ކުރުމަށްފަހު ދެން މި ދެ ފަންނާނުން ފެނިފައިވަނީ 2009 އަހަރުގެ ފިލުމު ''ބިއްލޫ'' ގައި ހާއްސަ ލަވައަކުންނެވެ. އޭގެފަހުން 2013 ވަނަ އަހަރު ''ޗެންނާއީ އެކްސްޕްރެސް'' އަދި 2014 ވަނަ އަހަރު ''ހެޕީ ނިއު އިޔާ'' އިންނެވެ.\nނޫސްވެރިއަކާއި މުހާތަބުކުރި ގޮތުން ޝާހް ޖަލަށްލި\nދިޕިކާގެ ދުވަސް އެންމެ ހަމަޖެހެނީ ކަސްރަތުކުރުމުން ދުވަސް ފަށައިފި ނަމަ\nޝާހު ބޮއިކޮޓްކުރަން ގޮވާލާ އަޑު ގަދަވެއްޖެ


މުނިފޫހި Archives | Landhooinfo\nއަހަންމާކަލޯގެ އަރަތް 1\nމޫސަބޭގެ ވިޔަފާރި އާދައިގެ މަތިން މިއަދުވެސް މޫސަބޭ ބާޒާރަށް ނުކުތީ ފޮނި އުންމީދު ތަކާއެކުގައެވެ. ގޯންޏަކަށް 25 ކިލޯ ލޮނާއި، 25 ކިލޯ ހަކުރު އަޅައިގެންނެވެ. އެއްގޯންޏަށް މިދެބާވަތް އަޅާކަށް މޫސަބެއަކަށް މާބޮޑުކަމަކަށް ނުވިއެވެ. މޫސަބޭ ހެދި ގޮތަކީ ގޯނަޏަށް ފުރަތަމަ އެޅީ 25 ކިލޯ ލޮނެވެ. ދެން އެހިސާބުން ގޯނި ބާރުކޮށް ވާފަށަކުން ބަނދެލީއެވެ. ދެން އަނެއްކާ ގޯނީގެ މަތީ ބަޔަށް 25 ކިލޯ ހަކުރު އެޅުމަށްފަހު ތުން …


Zero ge aa Lava eh Nerefi\nޒީރޯގެ އާ ލަވައެއް ނެރެފި\nއަނަންދް އެލް ރާއި ޑައިރެކްޓުކޮށް ނެރޭ ފިލްމު 'ޒީރޯ'ގެ އާ ލަވައެއް ނެރެފިއެވެ.\nޝާހު ރުކް ހާނާއި ކެތްރީނާ ކައިފް އަދި އަނުޝްކާ ލީޑު ރޯލުން ފެނިގެންދާ އާ ލަވައެއް އިއްޔެ ނެރެފައިވާއިރު އެލަވަ އަށް ކިޔަނީ 'ހުސްނު ޕަރްޗަމް' އެވެ. ކެޓްރީނާގެ ރީތި ނެށުން ފެނިގެންދާ އެލަވައަށް ބޮޑު ކާމިޔާބެއް ލިބިފައިވާއިރު މިހާތަނަށް ހަތަރު ލައްކައަށް ވުރެ ގިނަ މީހުން ވަނީ އެލަވަ ބަލާފައެވެ.\nލަވައިގެ ތަންކޮޅު ކޮޅުން ޝާހު ފެނިގެންދާއިރު މިއީ އެފިލްމުގެ ދެވަނަ ލަވައެވެ. މިމަހު ކުރިކޮޅުވަނީ ފިލްމުގެ ފުރަތަމަ ލަވަ ނެރެފައެވެ. މަޑުމައިތިރި ލޯބީގެ އެލަވައިގައި ފެނިގެންދަނީ ޝާހު އާއި އަނުޝަކާއެވެ.\nއެފިލްމުގައި ޝާހް ފެނިގެންދާނީ ކުރު މީހެއް (ޑުއާފް)ގެ ރޯލުންނެވެ. އަދި ކެޓްރީނާ ފެނިގެންދާނީ މަޝްހޫރު ތަރިއެއްގެ ގޮތުގައެވެ. އަދި އަނުޝްކާ ފެނިގެންދާނީ ނުކުޅެދޭ ސައިންޓިސްޓެއްގެ ރޯލުންނެވެ. ފިލުމު ނެރުމަށް ހަމަޖެހިފައިވަނީ މިއަހަރުގެ ޑިސެމްބަރު މަހުގެ 21 ވަނަ ދުވަހުއެވެ.\nޒީރޯ ކެޓްރީނާ ކައިފް ޝާހުރުކް ހާން


Pfizer Vaccine Dhinumun Hiyy Dhulhavaa Kamah Bunaathee Thahleelthah Fashaifi - Vaguthu\nފައިޒާ ވެކްސިން ޖަހާ މީހުންގެ ހިތް ދުޅަވާ ކަމަށް ބުނާތީ ތަހްލީލްތައް ފަށައިފި\nކޮވިޑް-19 އިން ދިފާއުވުމަށް ފައިޒާ ކުންފުނިން އުފައްދާފައިވާ ވެކްސިން ދީފައިވާ މީހުންގެ ތެރެއިން ބައެއް މީހުންގެ ހިތް ދުޅަވާ ކަމަށް ބުނާތީ އިސްރާއީލްގެ ކަމާބެހޭ ފަރާތްތަކުން އެކަމުގެ ހަގީގަތް ބަލަން އިތުރު ތަހްލީލްތަކެއް ކުރަން ފަށައިފިއެވެ.\nއާބާދީގެ ނިސްބަތައް ބަލާއިރު އެންމެ ގިނަ ބަޔަކަށް ފައިޒާ ވެކްސިން ޖަހާފައިވާ އިސްރާއީލުން މިއަދު ބުނީ ފައިޒާ ވެކްސިން ދިން ބައެއް މީހުންނަށް ހިތް ދުޅަވުމުގެ މައްސަލަ ކުރިމަތި ކަމަށް ބުނާތީ އެކަމުގެ ހަގީގަތް ދެނެގަންނަން ތަހްލީލެއް ފަށާފައިވާ ކަމަށެވެ،\nއިސްރާއީލްގެ ހެލްތު މިނިސްޓްރީން ބުނީ ވެކްސިން ދިން ފަހުން ބައެއް މީހުންގެ ހިތް ދުޅަވުމުގެ ރިޕޯޓް ލިބިފައި ވީނަމަވެސް އެއީ ވެކްސިން ޖެހުމުގެ ސަބަބުން ކުރިމަތި ކަމެއްކަން އަދި ބުނާކަށް ނޭނގެއެވެ. ހިތް ދުޅަވުމުގެ މައްސަލަ އާބާދީގެ ނިސްބަތައް ބަލާއިރު ރިޕޯޓް ކުރުން ފައިޒާ ވެކްސިން ދިން ފަހުން އިތުރުވި ކަން ވެސް އަދި މުޅިން ކަށަވަރު ނުވާކަމަށް އިސްރާއީލްގެ ހެލްތު މިނިސްޓްރީން ބުނެއެވެ.\nއިސްރާއީލުން މިހާތަނަށް ވަނީ ފަސް މިލިއަން މީހުންނަށް ފައިޒާ ވެކްސިންގެ ދެވަނަ ޑޯޒް ދީފައެވެ.\nފައިޒާ އިން ބުނީ އިސްރާއީލްގައި ވެކްސިން ދިން މީހުންނަށް ދިމާވާ ކަމަށް ބުނާ މައްސަލަތަކާއި ގުޅިގެން އިސްރާއީލްގެ ކަމާބެހޭ އިދާރާތަކާއި މަޝްވަރާކޮށް މައުލޫމާތު އެއްކުރަމުން އަންނަ ކަމަށެވެ. ވަކި އެއްޗެއް ބުނަން އެނގޭނީ ލިބޭ މައުލޫމާތުތައް ދިރާސާ ކުރުމަށް ފަހު ކަމަށް ފައިޒާ އިން ބުނެއެވެ. ފައިޒާ އިން ބުނީ މިހާތަނަށް ލިބިފައިވާ މައުލޫމާތައް ބަލާއިރު ވެކްސިން ދިނުން ހުއްޓާލަން ޖެހޭ ފަދަ ނުރައްކަލެއް ފާހަގަ ކުރެވިފައި ނެތް ކަމަށެވެ.\nކޮވިޑް-19 އިން ދިފާއުވުމަށް ވެކްސިންތައް އުފައްދާފައި ވަނީ އާދަޔާއިހިލާފު އަވަސް މިނެއްގައެވެ. މީގެ ކުރިން އާއްމު ގޮތެއްގައި ވެކްސިނެއް އުފައްދަން ދިހަ ވަރަކަށް އަހަރު ހޭދަވެއެވެ. ނަމަވެސް ކޮވިޑް ވެކްސިންތައް އުފައްދާފައި ވަނީ ގާތްގަނޑަކަށް އަހަރެއްހާ ދުވަހުންނެވެ.\nއޭޕްރީލް 27, 2021 13:02\nތި ޖަހަންވީ މަގޭ ކުރީގެ އެކްސްއަށް.. ނުވާނެ ގޮތެއް.. ހިތެއް ނެތް ގޮލައެއް..


SunOnline: Messi ah vure Ronaldo molhu: Pele\nއަހުމަދު ޖައިޝަން 26 Mar 2020, 10:38\nބާސެލޯނާ އާއި ރެއާލް މެޑްރިޑް ބައްދަލުކުރި މެޗެއްގައި ރޮނާލްޑޯ އަދި މެސީ --- ފޮޓޯ : ގޯލް\nމިވަގުތު ފުޓުބޯޅައިގެ ދުނިޔޭގައި ހުރި އެންމެ މޮޅު ކުޅުންތެރިންނަށް ބަލާއިރު ލިއޮނެލް މެސީއަށްވުރެ، ކްރިސްޓިއާނޯ ރޮނާލްޑޯ މޮޅު ކަމަށް ބްރެޒިލްގެ ފުޓުބޯޅަ ލެޖެންޑެއް ކަމަށްވާ ޕެލޭ ބުނެފިއެވެ.\nޕެލޭގެ ޔޫޓިބް ޗެނަލްގައި ދާދިފަހުން އޭނާ ބުނެފައިވަނީ މިހާރުގެ ފުޓުބޯޅަ ކުޅުންތެރިންގެ ތެރެއިން އެންމެ މޮޅު ކުޅުންތެރިޔަކީ ރޮނާލްޑޯ ކަމަށެވެ.\nއެހެންނަމަވެސް މެސީގެ މަތިން ހަނދާން ނައްތާ ނުލެވޭނެ ކަން ފާހަގަކޮށް ޕެލޭ ބުނީ، ރޮނާލްޑޯ އެންމެ މޮޅު ކުޅުންތެރިޔަކަށް ވަނީ އޭނާއަކީ އަބަދުވެސް އެއްވަރެއްގައި ހިފަހައްޓާ ކުޅުންތެރިޔަކަށް ވާތީ ކަމަށެވެ.\nއެ ދެ ކުޅުންތެރިން ކިތަންމެ މޮޅު ނަމަވެސް މިހާތަނަށް އުފެދުނު އެންމެ މޮޅު ކުޅުންތެރިޔަކީ ޕެލޭ ކަމަށް އޭނާ އަމިއްލައަށް ވަނީ ބުނެފައެވެ.\nޖުމްލަ ތިން ފަހަރަކު ވޯލްޑު ކަޕްގެ ތަށި އުފުލާފައިވާ ޕެލޭ އަކީ މިހާތަނަށް އެންމެ ގިނަ ގޯލު ޖައި ގީނެސް ބުކް އޮފް ވޯލްޑް ރެކޯޑްސްގައި ހިމެނޭ ކުޅުންތެރިޔެކެވެ. އެގޮތުން އޭނާ ވަނީ 1،281 ގޯލު، އޭނަގެ ކެރިއަރުގައި ޖަހާފައެވެ.\nމިހާތަނަށް 1،000 މެޗު ކުޅެގެން ރޮނާލްޑޯ ވަނީ 725 ގޯލު ޖަހާފައެވެ. ރޮނާލްޑޯ އަކީ މެސީއަށްވުރެ ސީނިއާ ކުޅުންތެރިޔަކަށް ވި ނަމަވެސް މެސީވެސް ވަނީ ގިނަ ލަނޑުތަކެއް ޖަހާފައެވެ. އެގޮތުން 856 މެޗު ކުޅެގެން މެސީ ވަނީ 697 ގޯލު ޖަހާފައެވެ.


Plantun fen dhookuran vaki gadithakeh kanda alhaifi\nއާއްމުކޮށް ބިލްކުރާ ގޮތަށް ފެން ދޫކުރުމަށް ފެށުން\n15 ޖުލައި 2019, 16:15 |\nފުވައްމުލައް ސިޓީގައިި ގާއިމުކުރެވިފައިވާ ފެން ޕްލާންޓުން ގޭގެއަށް ފެން ދޫކުރުމަށް ވަކި ގަޑި ތަކެއް ކަނޑައަޅައި ފިއެވެ. ފެނަކަ-ފުވައްމުލަކުން މިއަދު ނެރުނު ބަޔާނެއް ގައި ހާމަކޮށްފައިވާ ގޮތުން މިއަދުން ފެށިގެން ގޭގެއަށް ފެން ދޫކޮށްފައި ހުންނާނީ ހެނދުނާއި ހަވީރުގެ ކަނޑައެޅިފައިވާ ގަޑިތަކުގައެވެ.\nފެންް ދޫކުރާ ގަޑިތައް\nކޮންމެ ދުވަހަކު ވެސް ހެނދުނު 6:00 އިން ހެނދުނު 9:00 އަށް އަދި\nހަވީރު 5:00 އިން ރޭގަނޑު 9:00 އަށް\nކަމަށް ފެނަކަ ކޯޕަރޭޝަނުގެ ފުވައްމުލަކު ބްރާންޗުން އާއްމުކޮށްފައި ވެއެވެ.\nމިގޮތުން ދޫކުރާ ފެނަށް ބިލް ނުކުރާނެ ކަމަށްވެއެވެ. ފެނަށް ބިލް ކުރަން ފަށާނީ އާއްމުކޮށް އެކަން އިއުލާން ކުރުމަށްފަހު 24 ގަޑިއިރު ފެން ދޫކުރަން ފެށުމަށްފަހު ގައެވެ. ބިލްކުރަން ފެށުމުގެ ކުރިން ފެން މީޓަރު ތަކުގެ ރީޑިން ނަގާނެ ކަމަށް ވެސް ފެނަކައި ހާމަކުރެއެވެ.\nފުވައމްުލަކު ފެނ ޕްލާންޓްގެ ފެން ހޮޅިއެއް\nއަދި މިހާރު ފެނުގެ ޚިދުމަތް ލިބެމުން ދާނީ އެޚިދުމަތަށް އެދި ފޯމު ހުށަހަޅާފައިވާ ފަރާތްތަކަށް އެކަނި ކަމަށް ވެސް ފެނަކައިން އާއްމުކޮށްފައިވާ އިއުލާނުގައި ވެއެވެ.\nމިއީ 2016 ވަނަ އަހަރު އޮކްޓޯބަރު މަހު އިފުތިތާޙު ކުރެވުނު ފުވައްމުލައް ސިޓީގެ ފެނާއި ނަރުދަމާގެ ޚިދުމަތް ދިނުމުގެ މަޝްރޫއުގެ ތެރެއިން ކުރިޔަށްދާ ބައެކެވެ. ފުވައްމުލަކު ފެނާއި ނަރުދަމާގެ ނިޒާމަކީ މިހާތަނަށް ރާއްޖޭގެ ރަށެއްގައި ގައިމުކުރެވޭ އެންމެ ބިޔަ ބޮޑު ފެނާއި ނަރުދަމާގެ ނިޒާމު ކަމަށް މިމަޝްރޫޢުގު އަމަލީ މަސައްކަތް ފެށުމަށް ބޭއްވުނު ޖަލްސާގައި އޭރުގެ ރައީސް ޔާމީނު ވިދާޅުވެފައި ވެއެވެ. 18 މަސްދުވަހުގެ ތެރޭގައި ނިންމުމަށް ކަނޑައެޅުނު 300 މިލިއަން ރުފިޔާގެ މަޝްރޫއެކެވެ. ނަމަވެސް މިޚިދުމަތް ރައްޔިތުންނަށް އަދި މިވަނީ ފުރިހަމައަށް ނުލިބިފައެވެ.\nމިމަޝްރޫއުގައި ހިމެނޭ ނަރުދަމާގެ ޚިދުމަތްތަތް މިހާރު ވަނީ މުޅިރަށަށް އެއްކޮށް ހެން ލިބެން ފަށާފައެވެ. ގޭގޭގެ ފާޚާނާ ޖަންކްޝަންތައް ވަނީ ނަރުދަމާގެ ނިޒާމާއި ގުޅާ ލެވިފައެވެ.\n3 ވަނަ އަހަރަކަށް މިމަޝްރޫޢު ދެމިގެން ދާއިރު ބައެއް ފަރާތަކަށް ފެނާއި ނަރުދަމާގެ ޚިދުމަތް ލިބުމުގެ އަލިމަގެއް ފެންނާން އަދި ނެތްކަމަށް ވެއެވެ. އެގޮތުން މިމަޝްރޫޢު ފެށިފަހުން ވަކިން ދިރިއުޅެން ފެށި އާއިލާތަކަށް ފެނާއި ނަރުދަމާގެ ޚިދުމަތް ގުޅައި ދެވޭނީ މިހާރު ހިންގާ ޕްރޮޖެކްޓް އެއްކޮށް ނިމުމުންކަމަށް ވެއެވެ. އަދި ފަހުން ޚިދުމަތަށް އެދޭ ފަރާތްތަކުން ޚިދުމަތް ގުޅުމަށް ފީއެއް ނެގޭނެ ކަމަށް ވެއެވެ. ނަމަވެސް އެފަދަ ފަރާތްކުގެ ޝަކުވާ އަކީ ޚިދުމަތް ނުލިބި ގިނަ ދުވަސްތަކަކަށް ދެމިގެން ދާތީއެވެ.\nއިތުރު ލިޔުންފުވައްމުލަކު ފެނާއި ނަރުދަމާ\nTags: ފުވައްމުލަކު ފެނާއި ނަރުދަމާ


ލަނޑެއް ނުޖެހި ސެމީއަށް، ރާއްޖެއަށް ބޮޑު ލަދެއް - Maldives Football\nގައުމީ ޓީމުގެ ކޯޗް ޕީޓާ ސެގަޓް (ފޮޓޯ: ޝިމާޒް އަލީ)\nލަނޑެއް ނުޖެހި ސެމީއަށް، ރާއްޖެއަށް ބޮޑު ލަދެއް\nޝިމާޒް ޢަލީ10 ސެޕްޓެމްބަރ 2018 23:51\nސަރަހައްދީ ފުޓްބޯޅަ މުބާރާތް ކަމުގައިވާ ސާފް ސުޒުކީ ކަޕަކީ ދިވެހިންގެ އުންމީދުތަކާއި ގުޅި ލާމެހިފައިވާ މުބާރާތެކެވެ. މި މުބާރާތަކީ ދިވެހިންނަށް ކާމިޔާބުކުރެވޭނެ މުބާރާތެއްކަން 2008 ވަނަ އަހަރު ވަރުގަދަ އިންޑިޔާ 1-0 ގެ ނަތީޖާއަކުން ބަލިކޮށް މުބާރާތުގެ ތަށި އުފުލާލުމާއެކު ދިވެހިންނަށްވެސް ޔަގީން ކުރެވިފައެވެ.\nއެހެންކަމުން 2008 ގެ ފަހުން މި މުބާރާތުގައި ރާއްޖެ ވާދަކުރާ ކޮންމެ ފަހަރަކީވެސް އަހަރުމެންގެ ފަހަރު ކަމަށްގިނަ ދިވެހީން ގަބޫލުކޮށް ބޮޑު އުންމީދެއް ކުރެއެވެ. މިހާރު ކުރިއަށްދާ މުބާރާތަކީ ރާއްޖެއިން މިމުބާރާތަށް އެންމެ ރަގަޅަށް ތައްޔާރުވި ފަހަރޭ ބުނުމަކީ ދޮގަކަށް ނުވާނެއެވެ. ސަބަބުތަކެއް ނެތިއެއް ނޫނެވެ. މީގެ ކުރީ އަހަރުތަކުގައި މުބާރާތް ފެށެން ހަފްތާއެއް ނުވަތަ ދެ ހަފްތާއަށް ވީމަ ޓީމު އެކުލަވާލާ އެކުވެރިކަމުގެ މެޗެއް ނުކުޅެ މުބާރާތުގައި ވާދަކުރާއިރު، ކޯޗުންގެ ޝަކުވާއަކަށް ވެފައިވަނީ އެކަށީގެންވާ ވަގުތު ނުލިބޭކަމަށެވެ.\nނަމަވެސް މި ފަހަރު ކަންވެފައިވަނީ އެހެނެއް ނޫނެވެ. 27 ކުޅުންތެރިންގެ ސްކޮޑަކާއެކު ޤަތަރުގައި 25 ދުވަހު ޓްރޭނިންގ ކޭމްޕެއް ހެދުމުގެ ފުރުސަތު އެފްއޭއެމްއިން ފަހިކޮށްދިނެވެ. ކްރޮއޭޝިއާގެ ކޯޗް ޕީޓާ ސެގަޓް އަށް އިތުރަށް އެހީތެރިވުމުގެ ގޮތުން ބިދޭސީ އެސިސްޓެންޓް ކޯޗަކާއި ބިދޭސީ ޓްރޭނަރެއް ޓީމަށް ގެނެވުނެވެ. ގަތަރުގައި އެކުވެރިކަމުގެ އެއް މެޗް ކުޅެފައިވާއިރު، ޕާކިސްތާނާއި އެކު އެކުވެރިކަމުގެ މެޗެއް ކުޅެން ހަމަޖެއްސި ނަމަވެސް މެޗް ކުޅެން ހަމަޖެއްސި ތާރީހަށް ޕާކިސްތާންގެ ޓީމު ގަތަރަށް ގޮސްފައިނުވާތީ އެ މެޗް ވަނީ ކެންސަލްކޮށްފަ އެވެ.\nގަތަރުގައި ހެދި ޓްރޭނިން ކޭމްޕަށްފަހު މުބާރާތުގެ ފުރަތަމަ މެޗްގައި ސްރީ ލަންކާ އާއި ދެކޮޅަށް ރާއްޖެއިން ދެއްކި ކުޅުމަކީ މުބާރާތް ކާމިޔާބުކުރެވޭފަދަ ކުޅުމެއް ނޫން ކަމަށް ގިނަ ފަރާތްތަކުންވަނީ ބުނެފައެވެ. ނަމަވެސް މުބާރާތެއްގެ ފުރަތަމަ މެޗަކީ އުނދަގޫ މެޗެއްކަމަށް ފުޓްބޯޅައިގައި މަސައްކަތް ކުރާ ގިނަ ކޯޗުން ފާހަގަކުރި ނަމަވެސް ލަންކާ އާއި ދެކޮޅަށް ލަނޑެއް ނުޖެހި އެއްވަރުވުމަކީ ދިވެހި ފުޓްބޯޅަ ލިބުނު ހަޑި ނަމެކެވެ. އެންމެ ފަހުން ރާއްޖެ އާއި ލަންކާ ކުޅުނު ދެ މެޗްގައި ޖުމްލަ 15 ލަނޑު ރާއްޖެ އިން ވަނީ ކާމިޔާބުކޮށްފަ އެވެ.\nމުބާރާތުގެ ދެވަނަ މެޗްގައި އިންޑިޔާ އާއި ދެކޮޅަށް ކުޅުނު މެޗްގައިވެސް ފެނިގެންގޮސްފައިވަނީ ދިވެހި އުންމީދުކުރިފަދަ ކުޅުމެއް ނޫނެވެ. 2-0 ގެ ނަތީޖާއަކުން އިންޑިޔާ އަތުން ބަލިވެ ގުރުއަތުން މުބާރާތުގެ ސެމީ ފައިނަލަށް ރާއްޖެ ދިއުން އެއީ ދިވެހި ފުޓްބޯޅައިގައި ލިބިގެންދިޔަ ހަޑި ނަމެކެވެ. ދިވެހިންނަކީ ނަސީބުވެރިން ކަމަށް ސިފަކުރިނަމަވެސް، ސާފް ޗެމްޕިއަންޝިޕްގެ ސެމީ ފައިނަލަށް އެންމެ ޕޮއިންޓަކާއެކު ލަނޑެއް ނުޖެހި ރާއްޖެ ދިއުން އެއީ އުފާކޮށް އަތް ޖަހަންވީ ކަމެއް ނޫނެވެ. މި ކަމަކީ ގައުމީ ޓީމާއިމެދު ވަރަށް ފުންކޮށް އެފްއޭއެމްއިން ވިސްނަން ޖެހޭ ކަމުގެ އަލިގަދަ ހެތްކެކެވެ. ތެދެކެވެ. ހެޔޮ ނިޔަތުގައި ގަދައަށް މަސައްކަތް ކުރާ ބަޔަކަށް ނަސީބު އެހީތެރިވުމަކީވެސް އެކަށީގެންވާ ކަމެކެވެ. އެކަމަކު އަބަދު ނަސީބު އެހީތެރިނުވާނެކަންވެސް ގަބޫލުކުރަން ޖެހެއެވެ.\nސެމީ ފައިނަލުގައި ނޭޕާލާއި ދެކޮޅަށް ނިކުންނައިރު މި މުބާރާތުގައި މި ފަހަރު ނޭޕާލްގެ ފަރާތުން ފެނިގެންގޮސްފައިވަނީ އުންމީދީ ކުޅުމެކެވެ. މުބާރާތުގެ ފައިނަލުގައި އެއްކޮޅުން ވާދަކުރެވޭނެ ފަދަ ކުޅުމެއް އެ ޓީމުންވަނީ ދައްކާފައެވެ. ޚާއްސަކޮށް ގްރޫޕްގެ ފަހު މެޗްގައި މުބާރާތް ބާއްވާ ބަންގްލަދޭޝް އާއި ދެކޮޅަށް ކުޅެ 2-0 އިން މޮޅުވި މެޗް ފާހަގަކޮށްލަން ޖެހެއެވެ. ނަމަވެސް މި މުބާރާތުގައި ރާއްޖެ ކުޅުނު ދެ މެޗުން އެފަދަ އުންމީދި ކުޅުމެއް ފެނިގެންގޮސްފައެއް ނުވެއެވެ. ސަރަހައްދުގައި ތިބި އެންމެ ހުނަރުވެރި އަދި ހަލުވި ކުޅުންތެރިން ތިބި ޓީމުގެ ފަރާތުން ފެނިގެންދިޔަ ކުޅުމާއެކު ގަތަރުގައި ކުރިއަށްދިޔަ ޓްރޭނިން ކޭމްޕްގެ ބޭނުން އެންމެ އެދެވޭ ގޮތެއްގައި ހިފުނުތޯ އެއީ އުފެދޭ ސުވާލެކެވެ.\nފާޢިތުވެދިޔަ ހަތަރު ހަފްތާއެއްހާ ދުވަހުގެ ތެރޭގައި ގިނަ ކަންތައްތަކެއް ހިނގާފައިވާއިރު ހުރިހާ ދިވެހިންގެ ވެސް އުންމީދަކީ އުންމީދި ކުޅުމަކާއެކު ނޭޕާލް ބަލިކޮށް މުބާރާތުގެ ފައިނަލުގެ ޖާގައެއް ހޯދާ މުބާރާތުގެ ތަށި ދިހަ އަހަރަށް ފަހު ދިވެހި ޓީމުން އުފުލާލުމެވެ. މިކަމަށް ހުރިހާ ދިވެހިން އެދިއެދި ތިބިއިރު ގައުމީ ޓީމުގައި ހިމެނޭ ކުޅުންތެރިންގެވެސް އުންމީދަކީ މިއީ ކަމާމެދު ޝައްކަތް ނެތެވެ.\nސެގަޓް އަކީ އެއްވެސް ވަރަކަށް މި ޒަމާނުގެ ފުޓްބޯޅައަށް ފެތޭ މީހެއް ނޫން... ލަނޑެއް ނުޖެހި ގުރުއަތުން ސެމީ އަށް ދިޔައިމަ ނަސީބު ރަގަޅީ އޭ ބުނަން ލަދެއްވެސް ނުގަތް ދޯ؟؟\nސެގަޓް - 11 ސެޕްޓެމްބަރ 2018


India in Asia ge champion Qatar hifahattaifi - One Online\nވޯލްޑް ކަޕް ކޮލިފައިންގައި ގަތަރާ ދެކޮޅަށް ރޭ ކުޅުނު މެޗުގައި މޮޅު ކުޅުމެއް ދެއްކި އިންޑިއާގެ ގޯލްކީޕަރު ގުޕްރީތު ސިންގް ސަންދޫ -- ފޮޓޯ/ އޭއައިއެފްއެފް މީޑިއާ\nއިންޑިއާ އިން އޭޝިއާގެ ޗެމްޕިއަން ގަތަރު ހިފަހައްޓައިފި\nވޯލްޑް ކަޕް ކޮލިފައިންގައި އިންޑިއާ އިން އޭޝިއާގެ ޗެމްޕިއަން ގަތަރު ހިފަހައްޓައިފިއެވެ.\nމިއަހަރުގެ އޭޝިއަން ކަޕްގެ ޗެމްޕިއަން ގަތަރާއި އިންޑިއާ ރޭ ކުޅުނު "ގްރޫޕު އީ"ގެ މެޗު ނިމިގެންދިޔައީ ދެ ޓީމުން ކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ. އެ މެޗު ކުޅުނީ ގަތަރުގައެވެ.\nއެ މެޗުގައި ގަތަރަށް ލަނޑު ޖަހާނެ ގިނަ ފުރުސަތުތަކެއް ތަނަވަސްވެގެން ދިޔަ ނަމަވެސް، އޭގެ އެންމެ ފުރިހަމަ ބޭނުން ހިފިފައެއް ނުވެއެވެ. ސުނިލް ޗެތުރީއާ ނުލައި އިންޑިއާ އިން ކުޅުނު އެ މެޗުގައި އެންމެ ބޮޑަށް ވިދާލީ އިންޑިއާގެ ގޯލްކީޕަރު ގުޕްރީތު ސިންގް ސަންދޫއެވެ. އޭނާ ވަނީ ގަތަރުގެ ގިނަ ހަމަލާތަކެއް މަތަކޮށްފައެވެ.\nރޭގެ މެޗުގެ ކުރިން އޭޝިއާ ގައުމުތަކާ ދެކޮޅަށް މިއަހަރު ގަތަރު ކުޅުނު ހުރިހާ މެޗުތަކަކުން ވެސް ވަނީ މޮޅުވެފައެވެ. އޭޝިއާ ގައުމުތަކާ ދެކޮޅަށް މީގެ ކުރިން ގަތަރުން ކުޅުނު އަށް މެޗުން ޖުމްލަ 25 ލަނޑު ކާމިޔާބުކޮށްފައިވެއެވެ. ނަމަވެސް ރޭގެ މެޗުގައި އިންޑިއާ އިން ވަނީ ގަތަރުގެ މޮޅުވުމުގެ ރެކޯޑަށް ނިމުމެއް ގެނެސްފައެވެ.\nއެ މެޗުން އެއްވަރުވި ނަމަވެސް، "ގްރޫޕު އީ"ގެ އެއްވަނައިގައި އަދިވެސް އޮތީ ގަތަރެވެ. ކުޅުނު ދެ މެޗުން ގަތަރަށް ހަތަރު ޕޮއިންޓް ލިބިފައިވާ އިރު، ދެވަނައިގައި އޮތް އޮމާނާއި ތިންވަނައިގައި އޮތް އަފްޣާނިސްތާނަށް ލިބިފައިވަނީ ތިން ޕޮއިންޓެވެ. އޭގެ ތެރެއިން އޮމާން މިހާތަނަށް ކުޅެފައިވަނީ އެންމެ މެޗެކެވެ. ހަތަރުވަނައިގައި އޮތް އިންޑިއާއަށް ދެ މެޗުން ޕޮއިންޓެއް ލިބިފައިވާ އިރު، ގްރޫޕުގެ ފުލުގައި އޮތް ބަންގުލަދޭޝަށް ޕޮއިންޓެއް ލިބިފައެއް ނުވެއެވެ. ބަންގުލަދޭޝް މިހާތަނަށް ކުޅެފައިވަނީ އެންމެ މެޗެކެވެ.\nގުޅޭ ޓެގު ފުޓްބޯޅަ ވޯލްޑް ކަޕް ވޯލްޑް ކަޕް ކޮލިފައިން\nވޯލްޑް ކަޕް ކޮލިފައިން: ރާއްޖެ 3-1 ގުއާމް (ފުލްޓައިމް)


Kylie Jenner: adhi ves dharin beynun, beynun vanee7anhen dharin\nލުއި ޚަބަރު - ކައިލީ ޖެނާ\nކައިލީ ޖެނާ: އަދި ވެސް ދަރިން ބޭނުން، ބޭނުންވަނީ7އަންހެން ކުދިން\nފިރިހެން ދަރިއެއް ބޭނުންވަނީ7އަންހެން ކުދިންނަށް ފަހު\nބޭނުންވަނީ އާއިލާ ބޮޑުކުރަން\nކ. މާލެ 10 އޮކްޓޯބަރ 2018 | ބުދަ 10:48 3,661\nކައިލީ އޭނާގެ ދަރިފުޅު ސްޓޯމީ ވެބްސްޓާއާއި އެކީ - އިންސްޓަގްރާމް\nމަޝްހޫރު ރިއަލިޓީ ސްޓަރ އަދި މިހާރު މޭކަޕް ދާއިރާގައި އެންމެ ކާމިޔާބު އެއް ތަރި ކައިލީ ޖޭނާ،21 އަށް ދަރިއަކު ލިބުނީ މިއަހަރުގެ ފެބްރުއަރީ މަހުގެ1 ގައެވެ.\nބަލިވެއިން އިރު ކެމެރާއާ ކިތަންމެ ދުރުގައި އުޅުނު ނަމަވެސް ދަރިފުޅަށް މަރުހަބާ ކިޔުމަށް ފަހު ކައިލީ އޭނާގެ ދަރިފުޅާއި ބެހޭގޮތުންނާއި އާއިލާގެ ވާހަކަތައް ސޯޝަލް މީޑިއާގައި ހިއްސާކުރެއެވެ.\nއެމެރިކާގެ އެންމެ މަޝްހޫރު ރިއަލީޓީ ތަރި ކިމް ކާޑޭޝިއަންގެ ވެސް ކޮއްކޮ، އަދި އަމިއްލައަށް ވެސް އެތަކެއް ކާމިޔާބީއެއް ހޯދާފައިވާ 21 އަހަރުގެ ކައިލީ ވަނީ ދާދިފަހުން އޭނާގެ ދަރި ސްޓޯމީއަށް ދައްތައަކު ބޭނުންވާ ކަމަށާއި އެކަމަކު އެއީ ކޮންއިރަކު ކަމެއް ބުނަން ނޭނގޭ ކަމަށް ބުނެފައިވެއެވެ. މޭކަޕް އާޓިސްޓެއް ކަމަށްވާ ޖޭމްސް ޗާލްސް ގެ ޔޫޓިއުބް ޗެނަލަށް މިމަހުގެ 8 ގައި ކައިލީ ދީފައިވާ އިންޓަވިއުގައި ބުނެފައި ވަނީ އޭނާ ބޭނުން ވަނީ އަންހެން ދަރިން ކަމަށާއި ގާތްގަނޑަކަށް ހަތް އަންހެން ދަރިން ބޭނުންވާ ކަމަށެވެ. އަދި ފިރިހެން ދަރިއަކު ބޭނުންވަނީ އެއަށް ފަހު ކަމަށް ކައިލީ ވަނީ ބުނެފައެވެ.\nކައިލީގެ އެއްބަނޑު މީހުންގެ ތެރޭގައިވެސް ހިމެނެނީ ހަމައެކަނި އެންމެ ފިރިހެނެކެވެ. އެއީ ރޮބް ކާޑޭޝިއަން އެވެ. ކައިލީ ބޮޑުވަމުން އައީ އެއާއިލާގެ5ދައްތައިންނާއި އެކުގައެވެ.\n" ބޭނުންވަނީ7އަންހެން ދަރިން. އޭގެ ފަހުން ފިރިހެން ކުއްޖަކު ހޯދުމަށް ވިސްނާނީ. ބޭނުން ވަނީ އާއިލާ ބޮޑުކުރަން." ކައިލީ ބުންޏެވެ.\nކީޕިން އަޕް ވިތު ކާޑޭޝިއަންގެ އެންމެ ފަހު އެޕިސޯޑުގައި ކައިލީ ވަނީ އޭނާ ބަލިވެއިނުން އެއީ އެހެން މީހުންނަށް އުދަނގޫ ކަމެއްކަމުގައި ވިއަސް އޭނާއަށް އެކަމުގެ އެއްވެސް އުނދަގުލެއް ކުރިމަތި ނުވާ ކަމަށް ބުނެފައެވެ. އަދި ބަލިވެއިނުން އެއީ އޭނާ "ލައިކް" ވާކަމެއް ކަމަށް ބުނެފައެވެ. ރިއަލިޓީ ޝޯ ކީޕިން އަޕް ވިތު ކާޑޭޝިއަން 2007 ވަނަ އަހަރު ފަށާފައިވާ އިރު، އޭރު ކައިލީގެ އުމުރުން އެންމެ 10 އަހަރެވެ .އޭނާއަކީ އެއާއިލާގެ އެންމެ ހަގު މެމްބަރު ވެސް މެއެވެ.\nކައިލީ ގިނަ ދަރިން ބޭނުންވާ ކަމަށް ބުނެފައިވާއިރު އޭނާގެ ލޯބިވެރިޔާ އަދި ސްޓޯމީގެ ބައްޕަ ޓްރެވިސް ސްކޮޓް ކޮމެންޓެއް ކޮށްފައެއް ނުވެއެވެ. ކައިލީއާއި ލޯބިވެރިޔާ ޓްރެވިސް ސްކޮޓް ރައްޓެހިވެފައި ވަނީ 2017 ވަނަ އަހަރެވެ. އަދި އެ އަހަރުގެ ސެޕްޓެމްބަރު މަހު ކައިލީ ބަލިވެއިން ކަމުގެ ރިޕޯޓްތައް ފެތުރެން ފެށިއެވެ. އެހެން ނަމަވެސް ކައިލީ ވިހަންދެން ބަލިވެއިންކަން ސިއްރު ކުރިއެވެ. ދަރިއެއް ލިބުނުކަން ކައިލީ ހާމަކޮށްފައި ވަނީ ސްޓޯމީ ވިހެއިފަހުން ގާތްގަނޑަކަށް ހަފްތާއެއް ފަހުންނެވެ.


ފްރީގައިޒް ވޮލީ ބޯޅަ މުބާރާތުގެ ފިރިހެން ޑިވިޒަން: ފުރަތަމަ ދެ މެޗް ފިސްޑާ އާއި ދަޑިމަގު ހުދުކެޑަށްMikal News\nފިސްޑާގެ ކުޅުންތެރިޔަކު ޝޮޓެއް ޖަހާއިރު ފުނާޑުގެ ދެ ކުޅުންތެރިން ބްލޮކް ކުރަނީ. ފޮޓޯ: ފުވައްމުލަކު އަތޮޅު ކައުންސިލް\nފްރީގައިޒް ވޮލީ ބޯޅަ މުބާރާތުގެ ފިރިހެން ޑިވިޒަން: ފުރަތަމަ ދެ މެޗް ފިސްޑާ އާއި ދަޑިމަގު ހުދުކެޑަށް\n16 އޮކްޓޯބަރ 2015, 8:44 |\nފުވައްމުލަކު އަތޮޅު ކައުންސިލުން އިންތިޒާމްކޮށްގެން “ފްރީގައިޒް ވޮލީ ބޯލް ޓޯނަމެންޓް” ފިރިހެން ޑިވިޒަންގެ ފުރަތަމަ ދެ މެޗް މާދަޑު ފިސްޑާ އާއި ދަޑިމަގު ހުދުކެޑެ ކާމިޔާބުކޮށްފިއެވެ.\nފިރިހެން ޑިވިޒަންގެ ފުރަތަމަ މެޗްގެ ގޮތުގައި އިއްޔެ ހަވީރު ކުޅުނު މެޗައި ބައްދަލުކުރީ އެކުވެރި ފުނާޑު އާއި މާދަޑު ފިސްޑާއެވެ. މިމެޗް ވަރަށް ފަސޭހަ ކަމާއި އެކު ފިސްޑާ ކާމިޔާބުކުރީ 3-0 އިންނެވެ. ފުރަތަމަ ސެޓް ގެންދިޔައީ 9-25 އިންނެވެ. ދެވަނަ ސެޓް 11-25 އިންނެވެ. އަދި ތިންވަނަ ސެޓް 13-25 އިންނެވެ. މިމެޗްގެ މޮޅު ކުޅުންތެރިޔަކީ ފިސްޑާގެ މުހައްމަދު އަހްމަދު (މުއްޓޭ) އެވެ. މިއީ ގުރޫޕް 1ގެ މެޗެކެވެ.\nރޭ ކުޅުނު ގުރޫޕް 2ގެ ފުރަތަމަ މެޗްގައި ބައްދަލުކުރީ ހޯދަޑު ޔަންގު ޖަނެރޭޝަންއާއި ދަޑިމަގު ހުދުކެޑެ އެވެ. މިމެޗްގެ ފުރަތަމަ ސެޓް ދަޑިމަގު ހުދުކެޑެ ގެންދިޔައީ 23-25 އިންނެވެ. ދެވަނަ ސެޓް ގެންދިޔައީ ހޯދަޑުއިންނެވެ. އަދި ތިންވަނަ ސެޓްގެންދިޔައީ ދަޑިމަގުކަމަށްވިޔަސް ހަތަރުވަނަ ސެޓް ހޯދަޑު ގެންދިޔުމުން ނަތީޖާ ނެރެންޖެހުނީ ފަސް ސެޓް ކުޅެގެންނެވެ. ވަރަށް ހަމަހަމަ ކުޅުމަކާއި އެކު 13-15 އިން ދަޑިމަގު މިސެޓްގެންގޮސް މެޗް ކާމިޔާބުކުރިއެވެ.\nމިއަދު ހަވީރު ބައްދަލުކުރާނީ ހޯދަޑު ޔަންގު ޖަނެރޭޝަން އާއި ދިގުވާނޑު އަފުން ޓީމެވެ. މިރޭގެ މެޗްގައި ބައްދަލުކުރާނީ އެކުވެރި ފުނާޑު އާއި ދަޑިމަގު އެކުވެރިންނެވެ.\nމިއީ ފުވައްމުލަކުގައި މިހާތަނަށް ބާއްވާ އެންމެ އަގުބޮޑު އަދި އެންމެ ފެންވަރު ރަނގަޅު މުބާރާތެވެ. އެގޮތުން މިމުބާރާތަށްޓަކައި ރާއްޖޭން ބޭރުގެ ކުޅުންތެރިންނާއި ރާއްޖޭގެ ގައުމީ ޓީމްގެ ކުޅުންތެރިންވެސް ޓީމްތަކަށް ކުޅެއެވެ. މުބާރާތް ސްޕޮންސަރ ކޮށްފައިވަނީ ފްރީގައިޒް ހޯލްޑިންގ އެވެ.


Fageeru dhanduveriyaage anhen dharifulhu India ge enme zuvaan anhen commercial piolet ah - One Online\nފަގީރު ދަނޑުވެރިޔާގެ އަންހެން ދަރިފުޅު އިންޑިއާގެ އެންމެ ޒުވާން އަންހެން ކޮމާޝަލް ޕައިލެޓަށް\nއިންޑިއާއަށް ނިސްބަތްވާ އުމުރުން އެންމެ 19 އަހަރުގެ މައިޓްރީ ޕަޓޭލް އަކީ އެގައުމުގެ އެންމެ ޒުވާން އަންހެން ކޮމާޝާލް ޕައިލަޓެވެ. މައިޓްރީ ޕަޓޭލް އަށް ކޮމާޝަލް މަތިންދާ ބޯޓު ދުއްވުމުގެ ލައިސަންސް ލިބިފައިވަނީ އެންމެ 11 މަސްދުވަހުގެ ތެރޭގައި ތަމްރީނުތައް ކާމިޔާބުކަމާ އެކު ފުރިހަމަކޮށްގެންނެވެ.\nޕައިލަޓަކަށް ވުމުގެ ހުވަފެންތައް އޭނާ ދެކެން ފަށާފައިވަނީ އެންމެ އަށް އަހަރުގައި ފުރަތަމަ ފަހަރަށް މަތިންދާބޯޓެއް ފެނުނު ހިސާބުން ކަމުގައި އޭނާ ވަނީ ބުނެފައެވެ. އެކަން ހާސިލު ކޮށް 19 އަހަރުގައި މައިޓްރީ މިވަނީ އުޅަނދު ދުއްވުމުގެ ލައިސަންސް ހޯދައިފައެވެ. ގުޖުރާތުގެ ސޫރަތުގައި ތައުލީމު ހާސިލުކުރުމަށްފަހު ޕައިލެޓްކަމުގެ ތަމްރީނުތައް ފުރިހަމަކުރުމަށް އޭނާ ވަނީ އެމެރިކާއަށް ގޮސްފައެވެ.\nމައިޓްރީގެ ހުވަފެންތައް ހަގީގަތަކަށް ހަދައިދިނުމުގެ ފަހަތުގައި ހުރީ ދަނޑުވެރިކަން ކުރަމުން އަންނަ އޭނާގެ ބައްޕަ ކާންތީލާލް ޕަޓޭލް އެވެ. މައިޓްރީގެ ބައްޕަ ދަނޑުވެރިކަން ކުރަމުން އަންނައިރު މަންމައަކީ ސޫރަތުގެ މުނިސިޕަލްޓީ ކޯޕަރޭޝަންގެ ހެލްތު ޑިޕާޓްމަންޓުގައި މަސައްކަތް ކުރަމުން އަންނަ މީހެކެވެ.\nމައިޓްރީ އޭނާގެ ބައްޕަ އަދި މަންމައާ އެކު---\nކާންތީލާލް އަކީ ސޫރަތު އިން މުމްބާއީ އެއާޕޯޓަށް މީހުން ގެންގޮސްދިނުމުގައި ވެސް އެހީތެރިވަމުން އަންނަ މީހެކެވެ. ފުލައިޓުތައް އެއާޕޯޓުން ނައްޓާލާ އަދި ޖައްސާ މަންޒަރުތައް ކޮންމެ ދުވަހަކު ފެނި މަތިންދާ ބޯޓުގައި އުދުހުމަށް ދަރިފުޅު ދެކެމުން އަންނަ ހުވަފެންތައް ހަގީގަތަކަށް ހަދައިދޭން އޭނާ ބޭނުންވި އެވެ.\nމިކަން ކާމިޔާބުކޮށްދިނުމަށް ކާންތީލާލް ވާން ޖެހުނީ ބޮޑު ގުރުބާނީއެކެވެ. އޭނާ އެންމެ ފުރަތަމަ ޖެހުނީ މައިޓްރީ އަށް ކިޔަވައިދޭން އިނގިރޭސި މީޑިއަމް އަށް ކިޔަވައިދޭ ސުކޫލަކަށް ވައްދާށެވެ. މައިޓްރީގެ ތަމްރީނުތަކަށް ހަރަދުކުރުމަށް ޓަކައި ކާންތީލާލް އަށް ވާރުތަ ކޮށްފައިވާ ދަނޑުބިމުގެ ތެރެއިން އެއްބައި ވިއްކާލަން ޖެހުނެވެ.\nއާއްމުކޮށް ޕައިލެޓް ތަމްރީންތައް ފުރިހަމަކުރުމަށް 18 މަސްދުވަސް ހޭދަވާއިރު، އެ މުއްދަތުގެ ތެރޭގައި ކޯސް ފުރިހަމަކުރެވެނީ ވެސް މަދު ބަޔަކަށެވެ. ނަމަވެސް މައިޓްރީ ވަނީ އެންމެ 11 މަސްދުވަހުގެ ތެރޭގައި މި ތަމްރީނުތައް އެއްކޮށް ފުރިހަމަކޮށް ލައިސަންސް ހޯދައިފައެވެ. އޭނާއަށް ކޮމާޝަލް ލައިސަންސެއް ލިބިފައިވާއިރު ވަރަށް އަވަހަށް ކެޕްޓަނަކަށް ވެ ބޯއިން މަތިންދާ ބޯޓެއް ދުއްވާލުމުގެ ފޮނި އުއްމީދު ހާސިލުކުރުމަށް މިހާރު ހުރީ ކެތްމަދު ވެފަ އެވެ. އަދި އެކަމަށް ޓަކައި ވަރަށް އަވަހަށް ތަމްރީނު ތަކަށް ދިއުމަށް ވަނީ ހަމަޖެހިފައެވެ.\nމައިޓްރީގެ ތަމްރީނު ފުރިހަމަކޮށް އެނބުރި އިންޑިއާ އަށް ދިޔައިރު އާއިލާ އަދި ރަށްޓެހިން ތިބީ އޭނާއަށް މަރުހަބާ ކިޔުމަށް އެއާޕޯޓަށް ގޮހެވެ. އެމެރިކާގައި ފުރިހަމަކުރި ތަމްރީނަށްފަހު އެ ގައުމުގައި ކޮމާޝަލް ފުލައިޓް ދުއްވުމުގެ ލައިސަންސެއް ލިބިފައިވީ ނަމަވެސް އިންޑިއާގައި މަތިންދާބޯޓު ދުއްވުމުގެ ލައިސަންސެއް ހޯދަން އިތުރު ތަމްރީނެއް އޭނާ އަދި ފުރިހަމަކުރަން ޖެހެއެވެ.\nމައިޓްރީގެ މި ކާމިޔާބު ފާހަގަކޮށް ގުޖުރާތުގެ ޗީފް މިނިސްޓަރު ޝްރީ ވިޖޭ ރުޕާނީ ވަނީ އޭނާއާ ބައްދަލުކުރައްވައި މަރުހަބާ ވިދާޅުވެފަ އެވެ.\nއަފްގާނިސްތާނުގެ މި އަންހެންކުއްޖާގެ ކުރެހުންތައް މަގުތަކުގައި، ތަފާތު ވާހަކަތަކެއް ބުނެދޭ